(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΘ΄

Παρασκευή, 28 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ε. Συρίγου, σελ.
3. Ανακοινώνεται ότι τη συνεδρίαση παρακολουθούν μαθητές από το «Alert Summer Camp» και Ελληνοαμερικανοί φοιτητές στο πλαίσιο του Προγράμματος «AHEPA» , σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού με θέμα: «Αδιαφανείς φωτογραφικοί διαγωνισμοί για την εκμετάλλευση των κυλικείων και εστιατορίων των μουσείων και αρχαιολογικών χώρων της χώρας», σελ.
 β) Προς τον Υπουργό Εθνικής Οικονομίας και Οικονομικών:
 i. με θέμα: «Αύξηση ακατάσχετου τραπεζικού λογαριασμού», σελ.
 ii. με θέμα: «Παράταση προθεσμίας υποβολής φορολογικών δηλώσεων έως 30.09.2024 λόγω λαθών και παραλήψεων στο σύστημα υποβολής φορολογικών δηλώσεων», σελ.
 iii. με θέμα: «Μείωση ΦΠΑ στο ελαιόλαδο», σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Αντίθετη η τοπική κοινωνία με την κατασκευή αιολικού πάρκου στη θέση «Μαυροβούνι» του Δήμου Ρήγα Φεραίου Μαγνησίας», σελ.
 ii. με θέμα: «Επιτακτική ανάγκη για άμεση καταβολή των οφειλομένων στις επιχειρήσεις της Δράμας από το πρόγραμμα «Ανακυκλώνω-Αλλάζω θερμοσίφωνα», σελ.
 iii. με θέμα: «Ανεφάρμοστος νέος Κανονισμός Πυροπροστασίας», σελ.
 δ) Προς τον Υπουργό Υγείας:

 i. με θέμα: «Ελλιπής ο δημόσιος ακτινοθεραπευτικός χάρτης για τους καρκινοπαθείς», σελ.
 ii. με θέμα: « Άμεση ανάγκη ενίσχυσης του Κέντρου Υγείας Παξών με προσλήψεις απαραίτητων ιατρών και εργαζομένων και χορήγηση επιδόματος αγόνου περιοχής», σελ.
 iii. με θέμα: «Για την ένταξη των εργαζόμενων του προγράμματος «PHILOS II - Ολοκληρωμένη επείγουσα παρέμβαση υγείας για την προσφυγική κρίση » σε αναγκαίες κρατικές δομές υπηρεσιών Δημόσιας Υγείας με πλήρη εργασιακά και ασφαλιστικά δικαιώματα, σελ.
 ε) Προς την Υπουργό Εργασίας και Κοινωνικής Ασφάλισης:
 i. με θέμα: «Αποσύνδεση αύξησης επιδόματος ανεργίας από αύξηση κατώτατου μισθού», σελ.
 ii. με θέμα: «Σε διαθεσιμότητα οι εργαζόμενοι της ΦΙΕΡΑΤΕΞ ΑΕ στην ΠΕ Κιλκίς», σελ.
 iii. με θέμα: «Για την κατάργηση της κυριακάτικης αργίας από τα «LIDL» στην Κέρκυρα», σελ.
 στ) Προς τον Υπουργό Παιδείας, Θρησκευμάτων και Αθλητισμού με θέμα: «Μεγάλη και αδικαιολόγητη καθυστέρηση στη χορήγηση οικονομικών παροχών σε αθλητές και αθλήτριες υψηλών διακρίσεων από την Πολιτεία», σελ.
 ζ) Προς τον Υπουργό Εσωτερικών με θέμα: «Οξυμένο πρόβλημα με το πόσιμο νερό σε πολλά χωριά του δήμου Μύκης στην ΠΕ Ξάνθης», σελ.
 η) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αποκαρδιωτική εικόνα εγκαταλείψεως του κάμπου της Κωπαΐδος. Σε εξέλιξη σχέδιο μετατροπής του κάμπου από περιοχή παραγωγής αγροτικών προϊόντων σε περιοχή εναποθέσεως φωτοβολταϊκών», σελ.
 ii. με θέμα: «Δέκα μήνες μετά τον β€’Daniel’’ και β€’Elias’’ ποιο το κυβερνητικό σχέδιο για τον πρωτογενή τομέα στη Θεσσαλία;», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Δικαιοσύνης κατέθεσαν στις 27-6-2024 σχέδιο νόμου: «Κύρωση Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας, σελ.
 ii. Oι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Δικαιοσύνης κατέθεσαν στις 27-6-2024 σχέδιο νόμου: «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας, σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.
ΓΕΡΟΒΑΣΙΛΗ Ό. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
 ΑΓΑΠΗΔΑΚΗ Ε. , σελ.
 ΑΥΛΩΝΙΤΗΣ Α. , σελ.
 ΒΡΟΥΤΣΗΣ Ι. , σελ.
 ΓΕΩΡΓΙΑΔΗΣ Σ. , σελ.
 ΔΕΛΗΣ Ι. , σελ.
 ΔΗΜΑΣ Χ. , σελ.
 ΈΞΑΡΧΟΣ Ν. , σελ.
 ΖΕΡΒΕΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΕΛΛΑΣ Χ. , σελ.
 ΚΕΡΑΜΕΩΣ Ν. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΜΕΪΚΟΠΟΥΛΟΣ Α. , σελ.
 ΜΕΝΔΩΝΗ Σ. (Υπουργός Πολιτισμού) , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΣΑΛΜΑΣ Μ. , σελ.
 ΣΙΜΟΠΟΥΛΟΣ Ε. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΑΚΗΣ Β. , σελ.
 ΣΤΟΛΤΙΔΗΣ Λ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΘ΄

Παρασκευή 28 Ιουνίου 2024

Αθήνα, σήμερα στις 28 Ιουνίου 2024, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ.**

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-6-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΗ΄ συνεδριάσεώς του, της Πέμπτης 27 Ιουνίου 2024, σε ό,τι αφορά την ψήφιση στο σύνολο των σχεδίων νόμου:

1.«Κύρωση της Σύμβασης του Συμβουλίου της Ευρώπης για την αναγνώριση των τίτλων σπουδών σχετικά με την τριτοβάθμια εκπαίδευση στην ευρωπαϊκή περιφέρεια».

2.«Κύρωση της έβδομης τροποποίησης της από 23 Νοεμβρίου 1999 Σύμβασης περί εκμετάλλευσης υδρογονανθράκων στη θαλάσσια περιοχή του Θρακικού Πελάγους που έχει καταρτιστεί μεταξύ του Ελληνικού Δημοσίου και της Ανώνυμης Εταιρείας με την επωνυμία «ENERGEAN OIL AND GAS - ΕΝΕΡΓΕΙΑΚΗ ΑΙΓΑΙΟΥ ΑΝΩΝΥΜΗ ΕΤΑΙΡΕΙΑ ΕΡΕΥΝΑΣ ΚΑΙ ΠΑΡΑΓΩΓΗΣ ΥΔΡΟΓΟΝΑΝΘΡΑΚΩΝ»»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η Γενική Γραμματέας Νομικών και Κοινοβουλευτικών Θεμάτων με επιστολή της μας ενημερώνει:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 28 Ιουνίου 2024, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1148/18-6-2024 επίκαιρη ερώτηση θα απαντηθεί από τον Υπουργό Υγείας κ. Σπυρίδων - Άδωνι Γεωργιάδη.

Οι υπ’ αριθμόν 1145/18-6-2024, 1153/19-6-2024 και 1177/25-6-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι υπ’ αριθμόν 1154/19-6-2024, 1170/25-6-2024 και 1171/25-6-2024 επίκαιρες ερωτήσεις θα απαντηθούν από την Υπουργό Εργασίας και Κοινωνικής Ασφάλισης κ. Νίκη Κεραμέως.

Η υπ’ αριθμόν 1167/25-6-2024 επίκαιρη ερώτηση θα απαντηθεί από την Υπουργό Πολιτισμού κ. Στυλιανή Μενδώνη.

Η υπ’ αριθμόν 1155/20-6-2024 επίκαιρη ερώτηση θα απαντηθεί από τον Αναπληρωτή Υπουργό Παιδείας, Θρησκευμάτων και Αθλητισμού κ. Ιωάννη Βρούτση.

Οι υπ’ αριθμόν 1157/21-6-2024 και 1176/25-6-2024 επίκαιρες ερωτήσεις θα απαντηθούν από την Αναπληρώτρια Υπουργό Υγείας, κ. Ειρήνη Αγαπηδάκη.

Οι υπ’ αριθμόν 1150/18-6-2024, 1156/21-6-2024 και 1164/22-6-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Χρίστο Δήμα.

Η υπ’ αριθμόν 1173/25-6-2024 επίκαιρη ερώτηση θα απαντηθεί από τον Υφυπουργό Εσωτερικών κ. Βασίλειο - Πέτρο Σπανάκη.

Οι υπ’ αριθμόν 1169/25-6-2024 και 1175/25-6-2024 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Η υπ’ αριθμόν 1163/21-6-2024 επίκαιρη ερώτηση που απευθύνεται προς τον Υπουργό Εθνικής Οικονομίας και Οικονομικών κ. Κωνσταντίνο Χατζηδάκη, δεν θα απαντηθεί λόγω αναρμοδιότητας».

Ξεκινάμε τη συζήτηση με την έβδομη με αριθμό 1167/25-6-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία», κ. Μάριου Σαλμά, προς την Υπουργό Πολιτισμούμε θέμα: «Αδιαφανείς φωτογραφικοί διαγωνισμοί για την εκμετάλλευση των κυλικείων και εστιατορίων των μουσείων και αρχαιολογικών χώρων της χώρας».

Κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κυρία Υπουργέ, με όλο τον σεβασμό και την εκτίμηση που έχω στο πρόσωπό σας, είμαι βέβαιος ότι αυτή η ερώτηση που κάνω δεν αφορά άμεσα το Υπουργείο Πολιτισμού υπό την έννοια της ηγεσίας. Απλά πολλές φορές οι υπηρεσίες και οι υπηρεσιακοί παράγοντες από εποπτευόμενους φορείς μπορούν να προβούν σε μερικές διαδικασίες για τις οποίες απλά οφείλουν να δώσουν μια εξήγηση στον κόσμο.

Ο ΟΔΑΠ έκανε έναν διαγωνισμό για την ανάθεση των κυλικείων όλου του οργανισμού και την εκμετάλλευσή τους. Από αυτόν τον μεγάλο διαγωνισμό που -πέρσι, αν δεν κάνω λάθος- υπήρξε μόνο ένας υποψήφιος που να πληροί τις προδιαγραφές της προκήρυξης. Νομίζω και ένας επόμενος που είναι σε εκκρεμότητα περίπου το ίδιο.

Αυτό που ήθελα να σας ρωτήσω είναι το εξής: Όταν μια υπηρεσία του δημοσίου κάνει έναν πλειοδοτικό διαγωνισμό, που τον κάνει μια φορά για τα επόμενα δώδεκα χρόνια, δεν πρέπει το ελληνικό δημόσιο να πάρει όσο περισσότερα χρήματα μπορεί με ασφάλεια ότι θα λάβει τα χρήματα; Ούτως ή άλλως οι συμβάσεις τα προβλέπουν, αλλά δεν πρέπει να αυξήσουμε τα έσοδα του δημοσίου;

Συνεπώς δεν πρέπει ο διαγωνισμός από μόνος του να μην αποκλείει όλους και να μπορεί μόνο ένας να έρχεται σε αυτόν τον διαγωνισμό δημιουργώντας εύλογα ερωτήματα, γιατί να μην πάρουμε περισσότερα χρήματα.

Σας ερωτώ λοιπόν: Στον διαγωνισμό που είναι σε εκκρεμότητα πόσες εταιρείες που θα κριθούν για τις προσφορές τους συμμετέχουν τελικά και πόσα ευρώ πάνω από την κατώτατη τιμή εκκίνησης έχουν δοθεί ως προσφορά;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ για την ερώτηση γιατί μου δίνετε τη δυνατότητα να ξεκαθαρίσω κάποιες παρανοήσεις που έχουν δημιουργηθεί σκόπιμα ή μη για το θέμα της εκμίσθωσης των αναψυκτηρίων στους αρχαιολογικούς χώρους και τα μουσεία.

Με τον ν.4761/2020 αναδιοργανώθηκε για πρώτη φορά μετά το 1977 η λειτουργία του πρώην Ταμείου Αρχαιολογικών Πόρων, νυν Οργανισμού Διαχείρισης και Ανάπτυξης Πολιτιστικών Πόρων. Με τον νόμο αυτόν τέθηκαν οι βάσεις για την αποτελεσματική, διαφανή και αναπτυξιακή διαχείριση των πολιτιστικών πόρων και δρομολογήθηκαν λύσεις σε χρόνια προβλήματα.

Είναι γνωστό σε όλους -όχι μόνο σε αυτούς που ασχολούνται με τα θέματα του Υπουργείου Πολιτισμού- ότι στον τομέα της διαχείρισης των αναψυκτηρίων αρχαιολογικών χώρων και μουσείων επικρατούσε μια κατάσταση εξαιρετικά προβληματική. Τα περισσότερα από τα αναψυκτήρια σε απομακρυσμένες περιοχές, εκτός των κέντρων δηλαδή, ήταν κλειστά, ενώ η πλειοψηφία των υπολοίπων λειτουργούσαν χωρίς ενεργές συμβάσεις υπό συνθήκες που προσέβαλαν την πολιτιστική αξία των χώρων εντός των οποίων λειτουργούσαν. Υπήρχαν περιπτώσεις -και δυστυχώς όχι λίγες- που τα προσφερόμενα προϊόντα και οι υπηρεσίες ήταν τριτοκοσμικού επιπέδου. Παράλληλα, αυτοί οι πολλοί εκ μισθωτές δεν πλήρωναν τα τιμήματα με αποτέλεσμα να έχουν συσσωρευτεί οφειλές ετών.

Τον Ιούλιο του 2019 ο ΟΔΑΠ είχε να αντιμετωπίσει ένα χάος από παθογένειες, μια από τις οποίες ήταν η τραγική κατάσταση των ογδόντα οκτώ αναψυκτηρίων. Από αυτά η συντριπτική τους πλειοψηφία -εξήντα έξι αναψυκτήρια- ήταν κλειστά και σε σημαντικούς αρχαιολογικούς χώρους με μεγάλη επισκεψιμότητα, όπως η Αρχαία Ολυμπία, οι Δελφοί, το Ακρωτήρι της Θήρας, οι Βασιλικοί Τάφοι στις Αιγές, το Αρχαιολογικό Μουσείο της Θεσσαλονίκης, το Παλάτι του Μεγάλου Μαγίστρου, η Ακρόπολη της Λίνδου, τα αναψυκτήρια ήταν κλειστά, με ό,τι σημαίνει αυτό για τους επισκέπτες το καλοκαίρι ιδιαίτερα. Επιπλέον, από τα λίγα που ήταν ανοιχτά, κανένα είχε εξ αυτών δεν ενεργό σύμβαση και άδεια λειτουργίας σε ισχύ.

Οι μισθωτές αυτοί οι πολλοί αρνούνταν να υποχωρήσουν από τη δημόσια περιουσία και την είχαν καταλάβει ως να ήταν προσωπική τους περιουσία. Χαρακτηριστικό παράδειγμα είναι ότι εννέα αναψυκτήρια από αυτά τα λίγα που λειτουργούσαν δεν είχαν καταβάλει 1 ευρώ και σχεδόν όλα τα άλλα είχαν καταβάλει λιγότερο από το 50%. Το αποτέλεσμα ήταν ότι το οφειλόμενο ποσό στον ΟΔΑΠ το 2019 ήταν 891.878 ευρώ, με ό,τι σημαίνει αυτό για το δημόσιο συμφέρον. Αυτή την κατάσταση επιχειρήσαμε να αλλάξουμε.

Στο σημείο αυτό θα ήθελα να επισημάνω ότι όταν μιλάμε για αρχαιολογικούς χώρους υψίστης αξίας και για πολιτιστικές υποδομές, δεν πρέπει το δημόσιο συμφέρον να το περιορίζουμε στα αμιγώς οικονομικά και εισπρακτικά στοιχεία.

Το δημόσιο συμφέρον στους μείζονες αρχαιολογικούς χώρους είναι άμεσα συνυφασμένο με την ποιότητα και την αισθητική. Νομίζω ότι μπορεί να αντιληφθεί ο καθένας ότι μία ομαδική τροφική δηλητηρίαση από ένα αναψυκτήριο σε αρχαιολογικό χώρο έχει πολύ μεγάλες επιπτώσεις και συνέπειες για τη χώρα, όχι μόνο για τον χώρο.

Το 2023, λοιπόν, όπως είπατε κι εσείς, ο ΟΔΑΠ προχώρησε σε αυτή τη διαδικασία. Υπήρχαν περισσότεροι υποψήφιοι. Τελικά δόθηκε σε μία από τις συγκεκριμένες εταιρείες. Και τι ήταν αυτό που έγινε; Όλα τα αναψυκτήρια, μικρότερα και μεγαλύτερα, κατανεμήθησαν σε γεωγραφικές ομάδες ανά την επικράτεια. Η κάθε ομάδα περιελάμβανε δημοφιλή αναψυκτήρια διαφορετικών μεγεθών, αλλά και αναψυκτήρια σε απομακρυσμένους και μικρούς αρχαιολογικούς χώρους τα οποία όμως έπρεπε να λειτουργούν. Ο στόχος ποιος ήταν; Η συμμετοχή εύρωστων εταιρειών που να εξασφαλίζουν σωστή λειτουργία και εμπρόθεσμη καταβολή μισθωμάτων.

Επιπλέον, με τον διαγωνισμό προβλέπονταν ότι σε τριάντα οκτώ σημεία θα εγκαθίστανται αυτόματοι πωλητές νερού ακριβώς για να υπάρχει το στοιχειώδες νερό ή αναψυκτικό στους αρχαιολογικούς χώρους που δεν υπήρχαν τα αναψυκτήρια.

Αναφέρεστε στην ερώτησή σας ότι υπήρχε προαπαιτούμενος τζίρος 1 εκατομμυρίου και θετικά ίδια κεφάλαια. Αυτό, λοιπόν, προσβλήθηκε από τους ενδιαφερόμενους που είχαν συμμετάσχει στον διαγωνισμό και όλα τα αρμόδια δικαστήρια έκριναν ότι καλώς έγινε. Και μάλιστα, σύμφωνα με τους όρους της διακήρυξης ο τζίρος ήταν κατώτερος της συνολικής οικονομικής αξίας της σύμβασης για όλα τα αναψυκτήρια και για τους αυτόματους πωλητές. Το να διαθέτει ο ανάδοχος, ο όποιος ανάδοχος, την κατάλληλη χρηματοοικονομική επάρκεια είναι αναγκαίο προκειμένου να μπορεί να χρηματοδοτήσει τη λειτουργία και τη διαρκή τροφοδοσία με φρέσκα είδη και στα αναψυκτήρια και στους πωλητές.

Ο άλλος όρος που αναφέρετε στην ερώτησή σας αφορά τον έλεγχο της σχέσης ιδίων κεφαλαίων προς τις υποχρεώσεις. Και αυτό αποτελεί έναν συνήθη όρο των διαγωνισμών όταν ο ανάδοχος βαρύνεται ο ίδιος με ανακαινίσεις και αναβαθμίσεις των υπαρχουσών υποδομών. Πρέπει να σας πω ότι μέχρι σήμερα ο ανάδοχος έχει καταβάλει περισσότερα από 2 εκατομμύρια προκειμένου να αναβαθμίσει αυτές τις υποδομές.

Για του λόγου το αληθές, θα σας καταθέσω και τις περιπτώσεις που έχει αποφανθεί η ΕΑΔΗΣΥ για διαγωνισμούς με ίδια κεφάλαια. Θα σας καταθέσω, όμως, και μία σειρά από φωτογραφίες οι οποίες δείχνουν την κατάσταση την πριν και την μετά, για να ξέρουμε τι είναι αυτά που λέμε.

Ο δεύτερος διαγωνισμός είναι πράγματι σε εξέλιξη. Έχει καθυστερήσει, όπως επισημαίνετε στην ερώτησή σας, διότι ασκήθηκε αναστολή στη διαγωνιστική διαδικασία τον Φεβρουάριο. Ο διαγωνισμός είναι σε εξέλιξη. Όταν ολοκληρωθεί, εφόσον η επιτροπή κρίνει ότι πρέπει να ολοκληρωθεί, θα δούμε πού θα καταλήξουμε και ποιος θα είναι αυτός που θα τον πάρει. Πάντως, είναι περισσότεροι του ενός οι υποψήφιοι ανάδοχοι.

(Στο σημείο αυτό η Υπουργός Πολιτισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΑΡΙΟΣ ΣΑΛΜΑΣ:** Εντάξει, κύριε Πρόεδρε, ρώτησα και πήρα την απάντηση. Δεν έχω κάτι άλλο να προσθέσω.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, θέλετε να προσθέσετε κάτι;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ τον κ. Σαλμά για την ερώτηση.

Απλώς θα ήθελα να επισημάνω ότι αυτό το οποίο έχει σημασία σε αυτού του είδους τα αναψυκτήρια -και αυτό δεν είναι ελληνική πρωτοτυπία, είναι παγκόσμια θα έλεγα ή τέλος πάντων ευρωπαϊκή- η ποιότητα των παρεχομένων υπηρεσιών και των προϊόντων μέσα στα μουσεία και τους αρχαιολογικούς χώρους, ακριβώς γιατί οι χώροι αυτοί έχουν την πολιτιστική αξία την οποία έχουν, πρέπει να είναι υψηλή. Εάν δείτε -είμαι σίγουρη ότι δεν έχετε δει τις φωτογραφίες του πριν και του μετά, γιατί δεν είναι η δουλειά σας αυτή, γι’ αυτό και τις κατέθεσα- την κατάσταση που επικρατούσε, θα τολμούσα να πω ότι σε κάποιες περιπτώσεις ήταν υγειονομική βόμβα.

Αυτό, λοιπόν, που ο οργανισμός θέλει να πετύχει είναι να έχει ανάδοχο ο οποίος θα καταθέτει τα μισθώματα και δεν θα χρωστά εκατομμύρια. Πρέπει να σας πω ότι ήδη υπάρχουν καταλογισμοί 5 εκατομμυρίων για ανείσπρακτα μίσθια. Θέλουμε, λοιπόν, έναν ανάδοχο που να μπορεί να πληρώνει, θέλουμε έναν ανάδοχο που να έχει καθαρούς και υποδειγματικούς τους χώρους εστίασης μέσα στους αρχαιολογικούς χώρους και τα μουσεία και θέλουμε έναν ανάδοχο που να είναι συνεπής ακόμη και στα ενδεχόμενα παράπονα των επισκεπτών. Διότι υπήρχαν πολλές καταγγελίες στο παρελθόν και ο τρόπος με τον οποίον απαντούσαν οι μεμονωμένοι ανάδοχοι ήταν επιεικώς απαράδεκτος. Έβγαζε την εικόνα μιας Ελλάδας που δεν είχε καμμία απολύτως σχέση με αυτή την Ελλάδα την οποία όλοι θέλουμε και είμαι σίγουρη ότι και εσείς το θέλετε.

Κλείνω με ένα παράδειγμα από την εκλογική σας περιφέρεια στο Κάστρο της Ναυπάκτου. Θυμάστε πόσα χρόνια ήταν το αναψυκτήριο κλειστό; Δεκαετίες. Σήμερα το αναψυκτήριο λειτουργεί ανακαινισμένο και καθώς είμαστε έτοιμοι να εγκαινιάσουμε και το μουσείο επάνω στο κάστρο, αντιλαμβάνεστε ότι ο επισκέπτης ο οποίος θα κάνει την πορεία αυτή μέχρι πάνω πραγματικά θα τύχει όχι μόνο παιδείας μέσα στον αρχαιολογικό χώρο, αλλά και αναψυχής.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 1150/18-6-2024 επίκαιρη ερώτηση πρώτου κύκλου του Βουλευτή Α’ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών με θέμα: «Αύξηση ακατάσχετου τραπεζικού λογαριασμού».

Κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό ότι μετά την υπερδεκαετή κρίση που έφεραν τα μνημόνια δημιουργήθηκαν εκατοντάδες χιλιάδες κόκκινα δάνεια. Σε μία προσπάθεια πετυχημένη μάλιστα η Κυβέρνηση να εξυγιάνει τις τράπεζες προχώρησε στο πρόγραμμα «ΗΡΑΚΛΗΣ». Είμαστε σε μια φάση που μέσα από το πρόγραμμα «ΗΡΑΚΛΗΣ» και την πώληση των κόκκινων δανείων σε funds υπάρχουν εκατοντάδες πλειστηριασμοί και βέβαια κατασχέσεις ή ο φόβος των κατασχέσεων από τις τράπεζες περίπου δύο εκατομμυρίων λογαριασμών.

Ταυτόχρονα, όμως, υπάρχουν και χρέη προς το δημόσιο πολλών από τους συμπολίτες μας αρκετοί εκ των οποίων αδυνατούν να ανταποκριθούν στις υποχρεώσεις τους. Έρχεται, όμως, ο πληθωρισμός ο οποίος μας αναγκάζει ή μας πιέζει να κινηθούμε προς την κατεύθυνση να αυξήσουμε το ακατάσχετο ενός τραπεζικού λογαριασμού, το οποίο πολύ σωστά έχει θεσπιστεί, ώστε αυτοί οι συμπολίτες μας που έχουν το πρόβλημα να μην αντιμετωπίσουν πρόβλημα επιβίωσης.

Άρα, λοιπόν, λόγω του μεγάλου πληθωρισμού, ρωτώ αν η Κυβέρνηση εξετάζει και με ποιον τρόπο την αύξηση αυτού του ακατάσχετου ποσού από τους τραπεζικούς λογαριασμούς των οφειλετών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αγαπητέ κύριε συνάδελφε, θίγετε πράγματι ένα πολύ σημαντικό ζήτημα το οποίο απασχολεί πολλούς συμπολίτες μας. Όλοι πιστεύω, όμως, πως σε αυτή την Αίθουσα αντιλαμβανόμαστε την ανάγκη να βρεθεί η απαραίτητη ισορροπία της προστασίας των πραγματικά ευάλωτων συμπολιτών μας, αλλά και την ίδια στιγμή να εισπράττονται τα δημόσια έσοδα.

Επιτρέψτε μου, όμως, να υπογραμμίσω για μια ακόμα φορά το αυτονόητο και ειδικότερα τη σημασία της δημοσιονομικής ισορροπίας υπενθυμίζοντας πως η απουσία δημοσιονομικής ισορροπίας ήταν η κύρια αιτία που μας οδήγησε στα χρόνια της κρίσης την περασμένη δεκαετία. Ναι, ήταν απαραίτητο να υπάρχει ένα ξεκάθαρο και σαφές πλαίσιο όσον αφορά τη γενικότερη είσπραξη των από κάθε αιτία δημοσίων εσόδων.

Γι’ αυτόν τον λόγο, άλλωστε, η Κυβέρνηση της Νέας Δημοκρατίας ψήφισε τον Οκτώβριο του 2022 τον ν.4978 τον Κώδικα Εισπράξεως Δημοσίων Εσόδων ο οποίος και κυρώθηκε από τη Βουλή σύμφωνα με τις παραγράφους 6 και 7 του άρθρου 76 του Συντάγματος. Ο κώδικας όπως τονίσατε και εσείς προβλέπει το ακατάσχετο σε πιστωτικά ιδρύματα στην προσπάθεια πράγματι να ενισχύσουμε και να δώσουμε σημαντικές ανάσες στους συμπολίτες μας που έχουν οφειλές.

Νομίζω, όμως, πως όλοι αντιλαμβανόμαστε πως αυτά πρέπει να γίνονται υπό πολύ συγκεκριμένες προϋποθέσεις. Ναι, είναι για έναν και μοναδικό ατομικό ή κοινό λογαριασμό και βεβαίως, σε ένα μόνο πιστωτικό ίδρυμα για κάθε φυσικό πρόσωπο, συνεπώς και για τον ελεύθερο επαγγελματία ή όποιον έχει ατομική επιχείρηση μέχρι του ποσού των 1250 ευρώ μηνιαίως.

Η διαδικασία είναι απλή και φυσικά κάθε φυσικό πρόσωπο για την εφαρμογή της διάταξης αυτής απαιτείται να υποβάλει ηλεκτρονική δήλωση στο πληροφοριακό σύστημα της φορολογικής διοίκησης με την οποία γνωστοποιεί το μοναδικό ακατάσχετο τραπεζικό λογαριασμό.

Άρα με το νέο Κώδικα Είσπραξης Δημοσίων Εσόδων έχει γίνει προσπάθεια να βρεθεί η απαραίτητη ισορροπία μεταξύ της ανάγκης προστασίας των συμπολιτών μας, στην οποία πολύ σωστά αναφερθήκατε και εσείς, αλλά και στις οφειλές του δημοσίου συμφέροντος και την εισπραξιμότητα από την πλευρά του κράτους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ για την απάντηση, αλλά μου απαντήσατε μόνο για τις εισπράξεις του δημοσίου. Θα μπορούσα να σας πω ότι δεν έχω αντίρρηση. Στην πρωτομιλία μου αναφέρθηκα διεξοδικά στις τράπεζες. Θα μπορούσαμε, λοιπόν, να δούμε μία διαδικασία όπου το ακατάσχετο θα αυξηθεί όχι για το δημόσιο, αλλά για τις τράπεζες. Έτσι δεν θα έχουμε κανένα πρόβλημα για τα έσοδα του δημοσίου.

Κατανοώ την απάντησή σας και αντιπροτείνω να το δείτε μόνο για τις τράπεζες. Δεν ξέρω αν είναι εφικτό τεχνικά, δεν γνωρίζω αν συνταγματικά είναι εφικτό, αλλά θεωρώ, εν όψει των εξαγγελιών και του νέου οικονομικού προγράμματος που είθισται ο Πρωθυπουργός να παρουσιάζει στη Διεθνή Έκθεση Θεσσαλονίκης κάθε χρόνο, ότι θα μπορούσε να εξεταστεί αυτή η πρόταση, που γεφυρώνει αυτά τα οποία είπατε για τα έσοδα του δημοσίου και την πρόταση που κάνω.

Άρα, λοιπόν, την επαναφέρω ως πρόταση που αφορά μόνο τις τράπεζες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Θέλω λίγο να σταθώ στη διάταξη του άρθρου 30 παράγραφος 4 του Κώδικα Εισπράξεως Δημοσίων Εσόδων και να τονίσω πως παρέχεται στον αρμόδιο για την επιδίωξη είσπραξης της οφειλής προϊστάμενο, μπορεί να είναι ΔΟΥ, ΚΕΒΕΙΣ, ΚΕΜΕΕΠ, ΚΕΦΟΜΕΠ, ΕΜΕΙΣ κ.λπ., η ευχέρεια μετά από σχετική αίτηση του οφειλέτη να περιορίσει με την απόφασή του το ποσό ή ποσοστό της κατάσχεσης στα χέρια τρίτων που του επιβλήθηκε υπό προϋποθέσεις που ορίζονται σε εγκυκλίους.

Στις δε περιπτώσεις φυσικού προσώπου, επιτηδευματία, νομικού προσώπου ή οντότητας δύναται να περιορισθεί το ποσό ή ποσοστό της κατάσχεσης, εφόσον προκύπτει από επίσημα στοιχεία ότι ο περιορισμός αυτός αφορά στην καταβολή μισθοδοσίας σε υπαλλήλους της επιχείρησης, στην καταβολή φορολογικών υποχρεώσεων ή άλλων υποχρεώσεων που κρίνονται αναγκαίες για τη βιωσιμότητα και τη συνέχιση της λειτουργίας της.

Γενικότερα η εξέταση των υποβαλλόμενων αιτημάτων για περιορισμό ποσού ή ποσοστού της κατάσχεσης επαφίεται κατ’ αρχάς στην κρίση του προϊσταμένου της αρμόδιας για την είσπραξη οφειλής υπηρεσίας, ο οποίος δύναται να απορρίψει φυσικά το υποβαλλόμενο αίτημα, παρά τη συνδρομή των διαλαμβανόμενων στην παρούσα κριτηρίων, καθόσον πρόκειται από τον νόμο για δυνατότητα και όχι υποχρέωση φορολογικής διοίκησης να κάνει αποδεκτό αντίστοιχο αίτημα.

Σε κάθε περίπτωση, η εξέταση των αιτημάτων πρέπει να γίνεται χωρίς διακρίσεις, με κριτήρια απολύτως αντικειμενικά, σχετιζόμενα με ιδιαίτερους λόγους, όπως η πραγματική οικονομική αδυναμία, λόγοι υγείας, ύψος οφειλής, παλαιότητα και είδος αυτής, και ποτέ επιλεκτικά, χωρίς δηλαδή να σχετίζεται με το πρόσωπο του οφειλέτη.

Επισημαίνεται ότι σύμφωνα με τις εν λόγω εγκυκλίους, ανεξαρτήτως της συνδρομής των οριζόμενων σε αυτόν προϋποθέσεων, δύναται να εξετάζονται εξαιρετικές περιπτώσεις όπου ο οφειλέτης προσκομίζει έγγραφα που αποδεικνύουν την αναγκαιότητα του περιορισμού της κατάσχεσης, λόγω ειδικών συνθηκών, όπως παραδείγματος χάριν είναι η μακροχρόνια ανεργία, η ανυπαρξία άλλης πηγής εισοδήματος του οφειλέτη ή του/της συζύγου του, τυχόν σοβαρά προβλήματα υγείας αυτού ή μελών της οικογένειάς του, χορήγηση προνοιακών ή άλλων κοινωνικών επιδομάτων και βοηθημάτων.

Περαιτέρω επισημαίνεται ότι στην περίπτωση που διαπιστώνεται ότι έχει επιβληθεί κατάσχεση σε ατομικό ή και κοινό τραπεζικό λογαριασμό, ανεξάρτητα από το αν έχει δηλωθεί ακατάσχετος ή όχι, επί καταθέσεων προερχόμενων από καταβολή προνοιακού ή άλλου κοινωνικού επιδόματος ή βοηθήματος, η κατάσχεση περιορίζεται μετά από αίτηση του οφειλέτη, αποδεσμεύοντας το σύνολο του δεσμευθέντος κατά το ανωτέρω ποσό εφόσον κατά την κείμενη νομοθεσία τα ανωτέρω επιδόματα-βοηθήματα προβλέπονται ρητώς ως ακατάσχετα. Μπορεί να είναι επιδόματα κοινωνικού εισοδήματος αλληλεγγύης, επίδομα ανεργίας, επίδομα θέρμανσης, διατροφή ανήλικου τέκνου και άλλα. Η αποδέσμευση του συνόλου του δεσμευθέντος ποσού επιδόματος-βοηθήματος ισχύει και στην περίπτωση που ως δικαιούχος ή συνδικαιούχος του κατασχεθέντος τραπεζικού λογαριασμού αναγράφεται υποχρεωτικά τρίτο πρόσωπο, όπως ο δικαστικός συμπαραστάτης του δικαστικώς συμπαραστατούμενου τέκνου ή ένας εκ των δύο γονέων στην περίπτωση διατροφής ανήλικου τέκνου.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Όλα αυτά αφορούν το δημόσιο, σωστά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό ήταν. Τώρα τι να κάνουμε; Είστε και Βουλευτής της Κυβέρνησης, άρα θα μιλήσετε.

Θα συζητηθεί η ένατη με αριθμό 1156/21-6-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών, με θέμα: «Παράταση προθεσμίας υποβολής φορολογικών δηλώσεων έως 30-9-2024 λόγω λαθών και παραλείψεων στο σύστημα υποβολής φορολογικών δηλώσεων».

Ορίστε, κύριε Χουρδάκη.

**ΜΙΧΑΗΛ ΧΟΥΡΔΑΚΗΣ:** Αξιότιμο Προεδρείο, αξιότιμε κύριε Υπουργέ, αξιότιμοι συνάδελφοι, σήμερα συζητούμε μια επίκαιρη ερώτηση που έχω καταθέσει προς το Υπουργείο Εθνικής Οικονομίας και Οικονομικών με θέμα την παράταση της προθεσμίας υποβολής φορολογικών δηλώσεων έως 30 Σεπτεμβρίου του 2024. Και αυτή είναι μια ανάγκη που προκύπτει από μια σειρά σημαντικών προβλημάτων που έχουν εντοπιστεί στο σύστημα υποβολής των φορολογικών δηλώσεων. Είναι το σύστημα που, όπως γνωρίζετε, άνοιξε στις 26 Απριλίου και ο διοικητής της Ανεξάρτητης Αρχής Δημοσιονομικών Εσόδων εξέδωσε την πράξη για τις φορολογικές δηλώσεις μόλις τέσσερις μέρες πριν, στις 22 Απριλίου. Και από την ημέρα εκείνη, θυμίζω 26 Απριλίου, δύο μήνες πριν από τη σημερινή περίπου ημερομηνία, έχουν αναφερθεί πάρα πολλά προβλήματα και ζητήματα από τους ελεύθερους επαγγελματίες, λογιστές και ιδίως από την Ένωση Φοροτεχνικών Ελευθέρων Επαγγελματιών Νομού Θεσσαλονίκης και αυτά δεν είναι τα μόνα.

Ενδεικτικά θα αναφέρω: λανθασμένοι τόκοι καταθέσεων και δανείων σε κάποιες τράπεζες, μη ανάρτηση των εκτάκτων επιδομάτων των συνταξιούχων, καθυστέρηση στην ανάρτηση βεβαιώσεων αποδοχών από υγειονομικές περιφέρειες και δήμους, προβλήματα με τις παρακρατήσεις των ελευθέρων επαγγελματιών, οχήματα που ήταν σε κυκλοφορία το 2023, αλλά δεν εμφανίζονται στο Ε1, καθυστέρηση στην ανάρτηση επιδομάτων από τη ΔΥΠΑ, αναδρομικά από φορείς του δημοσίου χωρίς έτος αναφοράς, μη αναγνώριση οικισμών κάτω των πεντακοσίων κατοίκων, λόγω ασυμφωνιών στα ονόματα των μητρώων. Ήδη είναι οκτώ αυτά που σας είπα. Επιπλέον εξακολουθούν να υπάρχουν προβλήματα με τη δήλωση του IBAN, ειδικά για άτομα μεγαλύτερης ηλικίας, και έχουν παρατηρηθεί σχετικά λάθη στην εκκαθάριση. Οι ελεύθεροι επαγγελματίες και αυτοαπασχολούμενοι αντιμετωπίζουν, όπως ξέρετε, και επιπρόσθετες δυσκολίες, λόγω του νέου τρόπου.

Επιπρόσθετα, το δαιδαλώδες σύστημα φορολόγησης -που έχει εκατοντάδες κωδικούς, υπερβολικό αριθμό υποκωδικών, αλλά και την ανάγκη για αλληλένδετες δηλώσεις- δημιουργεί μεγάλη ανασφάλεια στους πολίτες και στις επιχειρήσεις.

Περαιτέρω, πολύ μεγάλο κομμάτι του προβλήματος αφορά στο γεγονός ότι οι λογιστές πρέπει μέσα σε πολύ μικρό χρονικό διάστημα και παρ’ όλα αυτά τα προβλήματα που υπάρχουν -και σας ανέφερα ενδεικτικά δέκα- να επωμιστούν όλο το βάρος των δηλώσεων. Και σημειώνω -και τελειώνω την πρωτολογία μου- ότι σύμφωνα με το άρθρο 67 του ν.4172/2013 οι φορολογικές δηλώσεις πρέπει να υποβάλλονται έως 30 Ιουνίου κάθε επόμενου έτους, αλλά δεν υπάρχει συγκεκριμένη ρύθμιση για το πότε πρέπει να ξεκινήσει αυτή η διαδικασία προκειμένου να υπάρχει ικανός χρόνος και καταλήγει το Υπουργείο τελικά να το ανανεώνει κάθε χρόνο σιωπηλώς για έναν μήνα. Θα πρέπει να βρεθεί ένας άλλος τρόπος και στη δευτερολογία μου θα σας πω περισσότερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αγαπητέ κύριε συνάδελφε, είναι πράγματι πολύ σημαντικό θέμα και αυτό.

Όσον αφορά την παράταση στην προθεσμία υποβολής φορολογικών δηλώσεων για φυσικά και νομικά πρόσωπα και σύμφωνα με τις διατάξεις της παραγράφου 3 του άρθρου 67 του 4172/2013, Κώδικας Φορολογίας Εισοδήματος που αναφερθήκατε και εσείς, οι Έλληνες φορολογούμενοι υποβάλλουν τη δήλωσή τους μέχρι την 30η  Ιουνίου του αμέσως επόμενου φορολογικού έτους, ενώ σε περίπτωση που ο φορολογούμενος αποβιώσει ή μεταφέρει την κατοικία του στο εξωτερικό, η δήλωση υποβάλλεται από τους κατά περίπτωση υπόχρεους καθ’ όλη τη διάρκεια του φορολογικού έτους και συνοδεύεται από συγκεκριμένα δικαιολογητικά, που καθορίζονται από τον νόμο. Επαναλαμβάνω πως αυτός είναι νόμος του 2013.

Ειδικότερα όμως για το φορολογικό έτος 2023, για τη διευκόλυνση των φορολογουμένων και την ομαλή ολοκλήρωση της διαδικασίας υποβολής των δηλώσεων φορολογίας εισοδήματος, η προθεσμία υποβολής των δηλώσεων φορολογίας φυσικών προσώπων παρατάθηκε ήδη μέχρι και τις 26 Ιουλίου του 2024, ενώ παρατάθηκε και η προθεσμία υποβολής φορολογικών δηλώσεων των νομικών προσώπων.

Συνεπώς έχει ήδη δοθεί παράταση στο συγκεκριμένο ζήτημα, προκειμένου αυτό να ρυθμιστεί. Και οι παρατάσεις για τις φορολογικές δηλώσεις φυσικών και νομικών προσώπων συμπίπτουν απόλυτα, προκειμένου να αποφευχθεί οποιαδήποτε σύγχυση, να ολοκληρωθεί ομαλά η διαδικασία και φυσικά για να εξυπηρετηθούν όλοι οι πολίτες με τον καλύτερο δυνατό τρόπο.

Ως προς τα λάθη που αναφέρατε, θέλω να σημειώσω αρχικά ότι, προς διευκόλυνση και για την ομοιόμορφη εκπλήρωση των φορολογικών υποχρεώσεων των φορολογουμένων, έχει καθοριστεί αναλυτικά ο τύπος και το περιεχόμενο της δήλωσης φορολογίας εισοδήματος φυσικών προσώπων φορολογικού έτους 2023 και των λοιπών εντύπων και των δικαιολογητικών εγγράφων που συνυπολογίζονται με αυτή.

Πιο συγκεκριμένα, η προσυμπλήρωση των φορολογικών δηλώσεων γίνεται με βάση τα αρχεία της ΑΑΔΕ, όπως προκύπτουν από τις βεβαιώσεις αποδοχών ή συντάξεων ή αμοιβών που επίσης υποβάλλονται ηλεκτρονικά από εργοδότες και φορείς. Συνεπώς, στις περιπτώσεις που υπάρχει ασυμφωνία με τα στοιχεία που είναι προσυμπληρωμένα στους κωδικούς των εισοδημάτων, ο φορολογούμενος θα πρέπει να απευθυνθεί στον εργοδότη ή τον φορέα και, σε περίπτωση λανθασμένης υποβολής, θα πρέπει ο εργοδότης ή ο φορέας να υποβάλει ηλεκτρονικά εκ νέου το αρχείο με τα σωστά στοιχεία βεβαίωσης. Σε περίπτωση που ο εργοδότης υποβάλλει εκ νέου αρχείο βεβαιώσεων θα προσυμπληρωθούν τα νέα στοιχεία.

Όπως κάθε χρόνο, έτσι και φέτος, σχετικά με τη προσυμπλήρωση των δηλώσεων φορολογίας εισοδήματος φυσικών προσώπων ακολουθήθηκε η ίδια διαδικασία που ακολουθείται κάθε χρόνο, η οποία και είναι γνωστή στους λογιστές και τους φοροτεχνικούς, οι οποίοι πράγματι κάνουν, ως επί το πλείστον, καταπληκτική δουλειά, που σημαίνει ότι και φέτος οι δηλώσεις των φορολογουμένων είναι προσυμπληρωμένες με τα στοιχεία που αποστέλλονται στην ΑΑΔΕ από τους υπόχρεους ιδιωτικούς και δημόσιους φορείς. Μπορεί να είναι πιστωτικά ιδρύματα, δημόσιοι φορείς, εργοδότες οι οποίοι έχουν και την ευθύνη για την ορθή και πλήρη αποστολή των στοιχείων αυτών καθώς και για τη συμπλήρωση ή διόρθωσή τους, όπου αυτό απαιτείται.

Αντίστοιχα, όπως συμβαίνει κάθε χρόνο, έτσι και φέτος οι φορολογούμενοι έχουν τη δυνατότητα να δουν τα προσυμπληρωμένα δεδομένα και να διορθώσουν ή να συμπληρώσουν άμεσα τα στοιχεία που τους αφορούν ή να επικοινωνήσουν με τον φορέα που τα έχει αποστείλει, για να προβεί ο φορέας στη διόρθωση. Η ως άνω διαδικασία είναι γνωστή στους λογιστές και τους φοροτεχνικούς και τα όποια ζητήματα τυχόν ανακύπτουν στο πλαίσιο αυτής αντιμετωπίζονται άμεσα από τις αρμόδιες υπηρεσίες της ΑΑΔΕ σε συνεργασία με τους ίδιους τους λογιστές, φοροτεχνικούς, με στόχο τη διευκόλυνσή τους στη διεκπεραίωση των υποθέσεών τους και την εμπρόθεσμη υποβολή των δηλώσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, συμφωνώ με αρκετά από όσα είπατε, δεδομένου ότι πράγματι είναι πολύ θετικό το κομμάτι της προσυμπλήρωσης. Γνωρίζουμε ότι παλιότερα δεν υπήρχε αυτό. Πλην όμως, αν υπάρχουν λάθη, δεν παύει αυτό να προκαλεί καθυστέρηση. Άρα δεν λύνει το πρόβλημα το ότι είναι συμπληρωμένο. Δεν το λύνει για όλους.

Κάτι το οποίο θα έχει πολύ μεγάλη αξία και αυτό ενδεχομένως θα επίσπευδε και τη σωστή αρχική καταχώριση όλων των στοιχείων είναι, αντί να δίνουμε κάθε χρόνο προθεσμίες -και αυτό είναι κάτι που προσπαθώ σε κάθε μου τοποθέτηση να θίξω, το να σταματήσει η δημόσια διοίκηση να δίνει προθεσμίες προκειμένου ο πολίτης να καταλάβει ότι όταν λέμε «Χ» ημερομηνία εννοούμε «Χ» ημερομηνία και ότι δεν θα υπάρξει ούτε ένα λεπτό παράτασης-, είναι να υπάρχει συγκεκριμένος χρόνος από την έναρξη λειτουργίας του συστήματος και όχι συγκεκριμένη λήξη.

Καταλαβαίνω ότι η λήξη, η οποία θέλουμε να είναι μέσα στο καλοκαίρι, σχετίζεται με τον προϋπολογισμό, με το τι θα εμφανιστεί την επόμενη χρονιά, με τα έσοδα που πρέπει να έχουν ήδη πιστωθεί ή καταγραφεί, αυτό όμως θα οδηγούσε σε μια μεγαλύτερη προσπάθεια να ξεκινήσει νωρίς και άρα θα μπορούσε αυτό να ξεκινήσει από την 1η Ιανουαρίου.

Αν αυτό δεν είναι εφικτό, δεδομένου μάλιστα ότι ο Πρωθυπουργός ανακοίνωσε ότι υπάρχει ένα πλεόνασμα σχεδόν της τάξης των 8 δισεκατομμυρίων με αναφερόμενο 0,6 στον προϋπολογισμό, αν δεν κάνω λάθος, θα μπορούσε σιγά-σιγά, αντί να προπληρώνονται χρέη και τόκοι, το οποίο απλώς θα αναβαθμίσει -και πραγματικά λέω το «απλώς» γιατί δεν θα ωφεληθεί ο απλός πολίτης από την αναβάθμιση της πιστοληπτικής ικανότητας της χώρας όσο νομίζει ο Πρωθυπουργός-, θα μπορούσε, λοιπόν, με τέτοιου τύπου πλεονάσματα, τα οποία σαφώς και δεν με βρίσκουν πάντα σύμφωνο, γιατί έχουν στραγγίξει την οικονομία της χώρας, ακόμα όμως και μέσα από τέτοιου τύπου πλεονάσματα να βοηθήσουν και να έχουμε το σύστημα της Γερμανίας εν προκειμένω, όπου οι φορολογικές δηλώσεις αφορούν την προπέρσινη οικονομική χρήση και όχι την περσινή.

Σε κάθε περίπτωση, ένα άλλο πολύ μεγάλο πρόβλημα αφορά στις αλλαγές που γίνονται μεσούσης της χρονιάς και την προσθήκη κωδικών και υποκωδικών. Θέλω να θυμίσω ότι σε αυτή την Αίθουσα στις 17 Δεκεμβρίου, εάν δεν κάνω λάθος, είχαμε την αναδρομική αλλαγή της φορολογικής νομοθεσίας και άρα πολύ μικρό διάστημα για να προσαρμοστούν και οι φορείς, όπως είπατε, και να ενημερωθούν οι λογιστές, οι οποίοι, εκτός των άλλων, έχουν αναλάβει τα τελευταία χρόνια και άλλα θέματα, όπως είναι το myDATA, την ηλεκτρονική κάρτα εργασίας, τη διασύνδεση των POS. Και άρα, σε αντίθεση με αυτό που πιστεύουν πολλοί, ότι οι λογιστές διαμαρτύρονται ή παραπονιούνται, γιατί θέλουν να πάνε διακοπές -και διακοπές δικαιούνται να πάνε-, θέλω να θυμίσω ότι μέσα στη χρονιά έχουν πάρα πολλά πράγματα για να ασχοληθούν. Θα έπρεπε να τους δώσουμε ικανό χρόνο, αλλά και να δώσουμε και σε εμάς, γιατί όλοι εμείς τελικά κάνουμε φορολογική δήλωση.

Προτείνω, λοιπόν, να υπάρχει συγκεκριμένο χρονικό διάστημα από την έναρξη και να είναι τέσσερις ή πέντε μήνες και ούτε μία ώρα μετά παράτασης. Και λαμβάνοντας υπ’ όψιν, επίσης, και το γεγονός ότι πρέπει να υπάρχει μια συνέχεια, να αποφεύγονται όλες οι αλλαγές από χρονιά σε χρονιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Θα απαντήσω και στην πρότασή σας. Αυτό το οποίο θέλω να πω αρχικά είναι ότι για πρώτη φορά φέτος δόθηκε δυνατότητα σε ένα εκατομμύριο τριακόσιες χιλιάδες πολίτες με εισοδήματα κατά κύριο λόγο από μισθούς και συντάξεις να δουν τα στοιχεία που έχουν αποσταλεί για αυτούς από τον εργοδότη ή τον φορέα, καθώς και τον φόρο που προκύπτει με βάση αυτά. Εάν οι πολίτες διαπιστώσουν ότι τα στοιχεία είναι σωστά ή πλήρη, δεν θα χρειαστεί να υποβάλουν δήλωση, καθώς αυτή θα οριστικοποιηθεί από την ΑΑΔΕ στις 2 Ιουλίου του 2024. Θα έχουν δε τη δυνατότητα για υποβολή τροποποιητικής δήλωσης χωρίς κυρώσεις μέχρι τις 26 Ιουλίου του έτους.

Επίσης, σε περίπτωση μεταβολής από τους φορείς των δεδομένων των φορολογουμένων που έχουν υποβάλει δηλώσεις ή εντάσσονται στην ανωτέρω κατηγορία, η ΑΑΔΕ θα τους ειδοποιήσει σχετικά, ώστε να ελέγξουν εκ νέου και, εφόσον απαιτείται, να προβούν σε τροποποιητική δήλωση. Πρόκειται, δηλαδή, για μια διαδικασία η οποία είναι ακόμα πιο απλή για τους φορολογούμενους, σε σχέση με εκείνη που είχαμε τα προηγούμενα έτη.

Έχοντας, όμως, υπ’ όψιν την ανάγκη διασταύρωσης και προσυμπλήρωσης κατά περίπτωση των δηλούμενων εισοδημάτων και των παρακρατούμενων φόρων στις δηλώσεις φορολογίας εισοδήματος με εκείνα που αναγράφονται στις βεβαιώσεις αποδοχών από μισθωτές υπηρεσίες, στις βεβαιώσεις αμοιβών από επιχειρηματική δραστηριότητα και στις βεβαιώσεις εισοδημάτων από μερίσματα, από τόκους, από δικαιώματα των καταβαλλόντων για τα παραπάνω εισοδήματα, ορίστηκε ο τύπος και το περιεχόμενο της βεβαίωσης αποδοχών ή συντάξεων, της βεβαίωσης των αμοιβών από επιχειρηματική δραστηριότητα και της βεβαίωσης εισοδημάτων από μερίσματα, τόκους, δικαιώματα, καθώς και η υποβολή αυτών με τη χρήση ηλεκτρονικής μεθόδου επικοινωνίας μέσω διαδικτύου για το φορολογικό έτος 2023.

Ειδικότερα, προβλέπεται ότι οι δημόσιες υπηρεσίες, τα νομικά πρόσωπα δημοσίου δικαίου και γενικά όποιος παρακρατεί φόρο υποβάλλουν τα στοιχεία, υποχρεωτικά, αποκλειστικά και μόνο με τη χρήση ηλεκτρονικής μεθόδου επικοινωνίας και τα οποία αποστέλλονται με τη μορφή ηλεκτρονικού αρχείου μέσω διαδικτύου στο myAADE.

Αναφέρατε στην ερώτησή σας πως δημιουργεί πρόβλημα η δήλωση IBAN, ειδικά σε υπερήλικες. Νομίζω ότι γνωρίζετε πως δόθηκε η δυνατότητα στους πολίτες που έχουν συμπληρώσει το εξηκοστό πέμπτο έτος της ηλικίας τους, δηλαδή που γεννήθηκαν έως και 31 Δεκεμβρίου του 1958, όπως και στους πολίτες με αναπηρία άνω του 67%, να υποβάλλουν τη φορολογική τους δήλωση χωρίς την υποχρέωση γνωστοποίησης λογαριασμού IBAN, πριν την υποβολή της δήλωσης φορολογίας εισοδήματος του 2023, εκτός εάν από τη δήλωσή τους προκύπτει πιστωτικό υπόλοιπο ή εκκρεμεί γι’ αυτούς ποσό άλλου φόρου προς επιστροφή.

Σε ό,τι αφορά τη φορολόγηση επιχειρηματικής δραστηριότητας με το τεκμαρτό εισόδημα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θέλω δύο λεπτάκια, κύριε Πρόεδρε, νομίζω ότι είναι σημαντικό το ζήτημα.

Σημειώνεται ότι διευκρινίστηκαν σημαντικά ζητήματα σχετικά με το τεκμαρτό εισόδημα των ατομικών επιχειρήσεων και τον υπολογισμό του, ενώ υπάρχει και η δυνατότητα αμφισβήτησής του.

Αναφορικά με τα οχήματα που τέθηκαν σε κυκλοφορία το 2023 και ορισμένες περιπτώσεις μη προσυμπλήρωσης αυτών, διευκρινίστηκαν αμέσως μόλις η φορολογική διοίκηση έλαβε γνώση τέτοιων περιπτώσεων -υπήρχαν, πράγματι- και με σημαντική βοήθεια από τους λογιστές και τους φοροτεχνικούς προχώρησε στις αναγκαίες ενέργειες για την αντιμετώπιση και τη διόρθωσή τους.

Ως προς τα ζητήματα που προκύπτουν αναφορικά με τη δήλωση εγγραφής στο φορολογικό μητρώο αποτελεί υποχρέωση του κάθε φορολογούμενου αφ’ ενός να ενημερώνει ο ίδιος την εικόνα του στο φορολογικό μητρώο, αλλά με όλα τα προσωπικά του στοιχεία, μεταξύ των οποίων προφανώς είναι και η διεύθυνση κατοικίας και η διεύθυνση της έδρας στην οποία ασκεί την επιχειρηματική του δραστηριότητα, αφ’ ετέρου να ενημερώνει τη φορολογική διοίκηση για κάθε μεταβολή στα στοιχεία εγγραφής ή έναρξής του. Τα στοιχεία αυτά μπορεί ο φορολογούμενος να τα επικαλεστεί έναντι της φορολογικής αρχής με τον χρόνο ενημέρωσής της.

Συνοψίζοντας, δεν μπορώ να μην αναφέρω ότι, για την ορθή και έγκυρη λειτουργία της ψηφιακής υποβολής δηλώσεων φόρου εισοδήματος φυσικών προσώπων, που αφορά περισσότερους από εννέα εκατομμύρια πολίτες, είναι στο σύνολό της ηλεκτρονική, πλην των αποβιωσάντων που είπαμε πριν, έχουν ληφθεί υπ’ όψιν οι επισημάνσεις και οι προτάσεις τόσο των πολιτών και ειδικών επαγγελματιών σε φορολογικά θέματα.

Στο μεγαλύτερο μέρος της η δήλωση φόρου εισοδήματος φυσικών προσώπων είναι προσυμπληρωμένη ή παρέχει τη δυνατότητα αυτόματης συμπλήρωσης σύμφωνα με τη βούληση του ενδιαφερομένου, ενώ ο χρόνος συμπλήρωσής της έχει μειωθεί αρκετά, επιδιώκοντας έτσι να μειώσουμε, αν όχι να μηδενίσουμε, με κάθε τρόπο τις ατέλειες που εντοπίζουμε.

Σε κάθε περίπτωση, όμως, το Υπουργείο Εθνικής Οικονομίας και Οικονομικών παρακολουθεί τη ροή της υποβολής των φορολογικών δηλώσεων. Να σας πω ότι τις τελευταίες τρεις μέρες έχουμε πάνω από εκατόν δεκαπέντε χιλιάδες φορολογικές δηλώσεις την ημέρα.

Κλείνοντας, όμως, αυτό το οποίο θέλω να τονίσω -και νομίζω ότι είναι πολύ σημαντικό και είναι προς την κατεύθυνση αυτών των οποίων είπατε και εσείς- είναι ότι εξετάζουμε σημαντικά κίνητρα για την επόμενη χρονιά, ώστε ο συνεπής φορολογούμενος και αυτός ο οποίος υποβάλλει τις φορολογικές του δηλώσεις νωρίς και καταβάλλει το ποσό του φόρου επίσης νωρίς να έχει επιπλέον οικονομικά κίνητρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη τρίτη με αριθμό 1164/22-6-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Εθνικής Οικονομίας και Οικονομικών, με θέμα: «Μείωση ΦΠΑ στο ελαιόλαδο».

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Υπουργέ, το 2019, όταν γίνατε κυβέρνηση, το έξτρα παρθένο ελαιόλαδο στη χώρα μας είχε 6,14 ευρώ το λίτρο. Σήμερα, η μέση τιμή είναι 13,91 ευρώ το λίτρο. Δηλαδή, μιλάμε για μία αύξηση της τάξης του 126,5%. Σε ορισμένους δε κωδικούς σήμερα, και μάλιστα σε κάποιους με τη μεγαλύτερη κίνηση, βρίσκουμε τιμή 15 ευρώ το λίτρο το λάδι, σήμερα που μιλάμε.

Στο Ηνωμένο Βασίλειο, πιο εντυπωσιακό, το παρθένο λάδι ξεκινά η μέση τιμή του από 8 έως 9 ευρώ το λίτρο. Στα δικά μας σουπερμάρκετ ξεκινάει η τιμή του ανά λίτρο από 11 ευρώ. Με τη διαφορά ότι το Ηνωμένο Βασίλειο έχει μεταφορικά, διότι δεν παράγει λάδι, ενώ εμείς παράγουμε λάδι. Ποια είναι η εξήγηση γι’ αυτές τις φοβερές τιμές;

Η Ισπανία, με τα προβλήματα τα γνωστά της ξηρασίας, είχε μειώσει τον συντελεστή ΦΠΑ και τώρα μηδένισε τον ΦΠΑ στο λάδι. Τον είχε μειώσει και σε πολλά άλλα προϊόντα.

Το λάδι, κύριε Υπουργέ, είναι στενά συνδεδεμένο με τον Έλληνα, όχι μόνο διατροφικά. Και το ξέρετε και εσείς και εγώ. Κάθε μέρα τρώμε λάδι. Όλοι οι Έλληνες κάθε μέρα τρώνε λάδι. Είναι συνδεδεμένο και ιστορικά και πολιτιστικά. Θα σας θυμίσω «κλάδο ελαίας φέρουμε» και εγώ φέρω σε εσάς κλάδο ελαίας, ώστε να μην έχουμε αντιπαράθεση.

Θα σας θυμίσω επίσης, από πλευράς πολιτισμού, τους στίχους του μεγάλου μας ποιητή, του Κώστα Μοίρη, σε ένα εκπληκτικό ποίημα, που μελοποίησε ο αείμνηστος Γιάννης Μαρκόπουλος και τραγούδησε ο επίσης αείμνηστος Νίκος Ξυλούρης έναν στίχο που μου έρχεται διαρκώς στο μυαλό, όταν συζητάμε για το λάδι, ο οποίος λέει: «Μάνα κρασί, μάνα ψωμί, μάνα μου ελιά και λάδι, κράτα γερά το πρόσφορο τώρα που θα ανταμώσετε με τον παππού στον Άδη». Τι λέει αυτό; Λέει ότι το λάδι, η ελιά συνδέονται με τον Έλληνα τόσο εν ζωή, όσο και μετά θάνατον.

Και είναι παντού το λάδι, βέβαια. Θέλετε τη βάφτιση που χρησιμοποιείται το λάδι; Θέλετε τα καντήλια που το λάδι κρατάει τη φλόγα της πίστης; Όπου κι αν στρέψεις το βλέμμα σου στην Ελλάδα παντού είναι συνδεδεμένο το DNA του Έλληνα με το λάδι.

Είναι δεδομένο, λοιπόν, ότι οι τιμές του λαδιού στη χώρα μας είναι από τις ακριβότερες στην Ευρώπη, η αγοραστική μας δύναμη στον πάτο, λίγο πάνω από τη Βουλγαρία, επίσης ο ΦΠΑ από τους υψηλότερους στην Ευρώπη. Η Ισπανία, που έχει μεγαλύτερη αγοραστική δύναμη ο Ισπανός από ότι ο Έλληνας, έρχεται και μηδενίζει τον ΦΠΑ.

Ερωτάσθε, λοιπόν, πόσα είναι τα περίφημα έσοδα που θα απωλέσει το κράτος εάν μηδενίσετε μόνο στο λάδι τον ΦΠΑ για ένα διάστημα έξι μηνών; Και, επίσης, αν δεν σκοπεύετε να το μηδενίσετε, πρόκειται να πάρετε κάποια άλλα μέτρα; Υπάρχουν κάποια άλλα μέτρα για να μπορεί ο Έλληνας να συνεχίσει να χρησιμοποιεί και να συνδέσει τη ζωή του μονίμως με το λάδι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Εθνικής Οικονομίας και Οικονομικών, κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε συνάδελφε.

Θα ξεκινήσω πιο γενικά και θα μπω μετά στα αρκετά ειδικότερα στοιχεία. Τα ζητήματα σχετικά με την εφαρμογή του φόρου προστιθέμενης αξίας ρυθμίζονται στη χώρα μας με τις διατάξεις του Κώδικα του ΦΠΑ, ο οποίος αποτελεί ενσωμάτωση στο εσωτερικό μας Δίκαιο διατάξεων της οδηγίας του Συμβουλίου της 28ης Νοεμβρίου του 2006 με το κοινό σύστημα φόρου προστιθέμενης αξίας, η οποία προφανώς έχει υποχρεωτική εφαρμογή σε όλα τα κράτη - μέλη. Με τις διατάξεις του άρθρου 98 της συγκεκριμένης Οδηγίας καθορίζονται, όμως, και οι μειωμένοι συντελεστές ΦΠΑ που μπορούν να εφαρμόζουν τα κράτη-μέλη της Ευρωπαϊκής Ένωσης σε συγκεκριμένες κατηγορίες παραδόσεων αγαθών και παροχής, όμως, υπηρεσιών που περιλαμβάνονται στο παράρτημα 3. Οι διατάξεις της συγκεκριμένης οδηγίας ενσωματώθηκαν στην εθνική μας νομοθεσία με το άρθρο 21 του κώδικα ΦΠΑ, στο οποίο ορίζονται οι συντελεστές ΦΠΑ και οι οποίοι εφαρμόζονται στις συναλλαγές, ενώ στο παράρτημα 3 του κώδικα καθορίζονται τα αγαθά και υπηρεσίες που υπάγονται στο μειωμένο ή στο υπερμειωμένο συντελεστή των δασμολογικών κλάσεων για λόγους αποσαφήνισης.

Κατά τις ανωτέρω διατάξεις ο κανονικός συντελεστής, το γνωρίζουμε όλοι, του ΦΠΑ είναι στο 24% στη φορολογητέα αξία. Για τα αγαθά, όμως, και τις υπηρεσίες, που περιλαμβάνονται στο παράρτημα 3 του κώδικα ΦΠΑ, ο μειωμένος συντελεστής του φόρου ορίζεται στο 13%, ενώ για τα αγαθά και τις υπηρεσίες για τα οποία υπάρχει ειδική πρόβλεψη στο παράρτημα 3 του εν λόγω κώδικα ο υπερμειωμένος είναι στο 6% και στο 4%.

Στο πλαίσιο αυτό και με στόχο τη στήριξη των πολιτών και των επιχειρήσεων των επιχειρήσεων μία σειρά από αγαθά και υπηρεσίες υπάγονται σε μειωμένο και υπερμειωμένο συντελεστή ΦΠΑ. Ειδικότερα, σύμφωνα με τις διατάξεις της περίπτωσης 20 του πρώτου κεφαλαίου στο μειωμένο συντελεστή ΦΠΑ 13% παραμένει το έξτρα παρθένο ελαιόλαδο και τα κλάσματά του, έστω και εξευγενισμένα, αλλά όχι χημικώς μετασχηματισμένα.

Επίσης, σύμφωνα με το δεύτερο κεφάλαιο υπηρεσίες του ανωτέρω παραρτήματος 3 στον μειωμένο συντελεστή ΦΠΑ το 13% υπάγεται η παροχή υπηρεσιών για τη γεωργική παραγωγή, η παροχή δηλαδή υπηρεσιών, που είναι απαραίτητες για την παραγωγή των αγροτικών προϊόντων μέχρι την ολοκλήρωσή τους. Μεταξύ των υπηρεσιών αυτών είναι η συλλογή των ελιών, καθώς και η έκθλιψη αυτών από τα ελαιοτριβεία.

Πάμε, τώρα, λίγο στα έσοδα που ρωτήσατε. Παρέχονται σαφείς οδηγίες για τον τρόπο συμπλήρωσης δήλωσης ΦΠΑ και ειδικότερα διευκρινίζεται και περιλαμβάνεται σε κάθε κωδικό της δήλωσης, στις δηλώσεις ΦΠΑ περιλαμβάνονται δηλαδή όλες οι φορολογητέες αξίες που αντιστοιχούν στα αγαθά και τις υπηρεσίες που επιβαρύνονται με μειωμένο συντελεστή 13%, ενώ στον αντίστοιχο κωδικό το 3.3.1 αναγράφεται ο φόρος που αναλογεί σε αυτά, ο όποιος προκύπτει από τον πολλαπλασιασμό της φορολογητέας αξίας με τον αντίστοιχο συντελεστή του φόρου.

Όπως συνεπώς προκύπτει από τα ανωτέρω οι πωλήσεις καταχωρούνται στους σχετικούς κωδικούς ανά συντελεστή ΦΠΑ 13%, 24%, στο 6%, στο 4% και όχι ανά είδος, δεν πάνε ανά είδος. Και για τον λόγο αυτό δεν είναι δυνατόν από τις δηλώσεις ΦΠΑ να αντληθούν ειδικά στοιχεία με το ποσό του ΦΠΑ που έχει εισπραχθεί από τις πωλήσεις του έξτρα παρθένου ελαιολάδου.

Αν κανείς ανατρέξει στα στοιχεία του Γενικού Λογιστηρίου του Κράτους μπορεί να διαπιστώσει, βάσει των ανωτέρω, ότι δεν υπάρχει διακριτός αναλυτικός λογαριασμός εσόδου -ο περίφημος ΑΛΕ- στο ελαιόλαδο και συνεπώς δεν υπάρχουν ακριβή στοιχεία στο ύψος του συγκεκριμένου φόρου.

Ειδικότερα για την Ισπανία, που προφανώς δεν είναι θέμα αντιπαράθεσης όπως είπατε, αλλά στοιχείων, θα μιλήσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Καταλαβαίνω, κύριε Υπουργέ, ότι βολεύει αυτή η τεχνική αδυναμία να μας πείτε ποιο είναι το περίφημο ποσό που θα χάσει το κράτος, εάν μηδενίσετε τον ΦΠΑ στο λάδι.

Ο κ. Χατζηδάκης στη συνέλευση των επιχειρήσεων βιομηχανικών τροφίμων, απαντώντας στις παροτρύνσεις τόσο του κ. Γιώτη όσο και των περισσότερων επιχειρηματιών για μείωση του ΦΠΑ, πρωτίστως είπε ότι δεν το επιτρέπει η δημοσιονομική πολιτική. Άρα έχει υπολογίσει τα έσοδα που προκύπτουν συνολικώς και απλώς αδυνατεί να υπολογίσει τα έσοδα που θα προκύψουν ειδικώς από το λάδι.

Μειώστε τον συντελεστή στο «0», αφαιρέστε το ποσό που θα προκύψει και θα δείτε πόσο θα είναι το κόστος από τον μηδενισμό του ΦΠΑ στο λάδι. Είναι απλή αριθμητική. Από αυτά που λέτε, δεν έχετε καν υπολογίσει ούτε αν τον μειώσετε στο 50%, στο 30%, στο 20%, από το 13% που είναι σήμερα.

Ξέρετε ο ΦΠΑ στο λάδι πριν μπει η Ελλάδα στα μνημόνια ήταν 9%. Τώρα έχει πάει στο 13%. Λόγω των μνημονίων έπρεπε να αυξηθούν τα έσοδα. Ελάτε, όμως, που η Νέα Δημοκρατία στο πρόγραμμά της το 2019 έλεγε ότι θα μειώσει τον συντελεστή ΦΠΑ τουλάχιστον 1% σε όλα τα προϊόντα. Πού είναι η μείωση, το 1%; Όσο την είδατε εσείς, τόσο την είδε και ο Έλληνας καταναλωτής.

Η άποψή μου είναι ότι η Κυβέρνηση έχει επιλέξει να μην καταπολεμήσει την ακρίβεια. Θα ήθελε να την καταπολεμήσει εισπράττοντας και έσοδα. Ε, δεν γίνονται και τα δύο. Πρέπει να επιλέξεις κάτι.

Οι Βουλευτές σας, συνεχώς, εμφανίζονται με ανακρίβειες ότι δήθεν η μείωση του ΦΠΑ στην Ισπανία και ο μηδενισμός του τώρα δεν μεταφέρεται στο ράφι. Όλα αυτά είναι προφανώς η προπαγάνδα που προσπαθείτε να περάσετε γιατί καταλυτικά η Κομισιόν, αναθέτοντας σε ειδικό ινστιτούτο τη μελέτη της μείωσης του ΦΠΑ στην Ισπανία, απεφάνθη ότι έχει άμεσα αποτελέσματα στην τιμή του προϊόντος και κατεβάζει την τιμή των προϊόντων.

Η Κεντρική Τράπεζα της Ισπανίας -που, επίσης, λένε ανακρίβειες τα στελέχη της Νέας Δημοκρατίας- ξανά, με μεγάλη μελέτη, αποφαίνεται με σαφήνεια ότι ο μηδενισμός του ΦΠΑ ή η μείωση του ΦΠΑ έχει άμεση αντανάκλαση και μειώνεται η τιμή των προϊόντων. Και εσείς εκείνο που λέτε, επίσης, είναι ότι δεν θα μεταφερθεί διότι θα μεσολαβήσουν οι μεσάζοντες και έτσι δεν θα περάσει. Μα, αν αυτό ομολογείτε -γιατί αυτό είναι μια τραγική ομολογία-, στην ουσία λέτε ότι είσαστε ανίκανοι να κάνετε έλεγχο, η Κυβέρνησή σας, προκειμένου να τα καταφέρει, μειώνοντας τον ΦΠΑ, να περάσει αυτή η τιμή στο ράφι.

Κοιτάξτε, στην Ελλάδα η παραγωγή μας το 2023 ήταν εκατόν πενήντα πέντε χιλιάδες τόνοι περίπου. Το μισό από αυτό έχει εξαχθεί. Ποιο θα ήταν το δημοσιονομικό κόστος στους ογδόντα χιλιάδες τόνους, που παρήχθησαν και καταναλώθηκαν εδώ, αν μηδενίζατε τον ΦΠΑ; Προσπαθώ να τα απλοποιήσω τα πράγματα για να σας δώσω να αντιληφθείτε το μέγεθος του προβλήματος που αντιμετωπίζει ο Έλληνας καταναλωτής.

Εγώ λέω κλείνοντας, κύριε Υπουργέ: Κάντε ένα πείραμα. Τολμήστε μόνο στο λάδι, αυτό που είναι τόσο συνδεδεμένο με τον Έλληνα και με τη διατροφή του καθημερινά και με τον πολιτισμό του και με την ιστορία του και με τη θρησκεία του. Μόνο στο λάδι δοκιμάστε. Δεν θα το κάνετε και ξέρετε γιατί; Γιατί θα αποδειχθεί ότι η μείωση του ΦΠΑ έφερε μείωση των τιμών και έτσι θα αναγκαστείτε να το εφαρμόσετε και σε άλλα προϊόντα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, πάντως σε κάθε περίπτωση δεν είμαστε εδώ πέρα για να κάνουμε πειράματα. Μιας και δεν πιστεύετε, όμως, το τι λέει η Κυβέρνηση και τι λένε οι Βουλευτές της Νέας Δημοκρατίας, θα σας πω ότι χθες αναρτήθηκε στο διαδίκτυο η τριμηνιαία έκθεση του Γραφείου του Προϋπολογισμού του Κράτους της Βουλής. Ας δούμε τι λέει, λοιπόν, το Γραφείο του Προϋπολογισμού του Κράτους της Βουλής για το συγκεκριμένο ζήτημα και μπορείτε να τρέξετε στο διαδίκτυο και να επιβεβαιώσετε αυτά.

Γράφει, λοιπόν: «Πρόσφατα έχει εισέλθει στον δημόσιο διάλογο και η προοπτική μειώσεων έμμεσων φόρων, όπως του ΦΠΑ, κυρίως σε προϊόντα ευρείας κατανάλωσης, όπως τα τρόφιμα. Το Γραφείο Προϋπολογισμού του Κράτους της Βουλής πριν λίγες ημέρες ολοκλήρωσε την έρευνά του και προχώρησε σε αναλυτική ανασκόπηση της διεθνούς βιβλιογραφίας που εξετάζει τη διάχυση του ΦΠΑ στις τελικές τιμές καταναλωτή. Έπειτα από ενδελεχή ανάλυση πλήθους προϊόντων σε είκοσι επτά κράτη-μέλη της Ευρωπαϊκής Ένωσης, αναφορικά με τις επιπτώσεις που αποφέρουν οι μεταβολές -αυξομειώσεις, δηλαδή, του ΦΠΑ- σε τελικές τιμές καταναλωτή, προκύπτουν τρία ενδιαφέροντα ευρήματα».

Επαναλαμβάνω ότι αυτά τα λέει το Γραφείο του Προϋπολογισμού του Κράτους της Βουλής, δεν τα λέει η Κυβέρνηση.

«Πρώτον, ένα μικρό μόνο μέρος των μειώσεων του ΦΠΑ, περίπου 6%, διαχέεται στις τελικές τιμές και μόνο βραχυχρόνια. Αντιθέτως, οι αυξήσεις ΦΠΑ διαχέονται στις τελικές τιμές κατά 34% περίπου. Επιπλέον, η επαναφορά των συντελεστών ΦΠΑ οδηγεί σε δυσανάλογες αυξήσεις των τιμών, γεγονός που αποβαίνει σε βάρος του καταναλωτή.

Δεύτερον, μετά από ένα χρονικό διάστημα δέκα μηνών που ακολουθεί τη μείωση του ΦΠΑ, οι τιμές καταναλωτή επανέρχονται στα επίπεδα που βρίσκονταν πριν τη μείωση του.

Τρίτον, οι μειώσεις του ΦΠΑ φαίνεται να οδηγούν σε αύξηση των περιθωρίων κέρδους των επιχειρήσεων σε βάρος των καταναλωτών».

Άρα τα πρώτα ευρήματα της μελέτης που εστιάζει στο παράδειγμα της Ισπανίας, στο οποίο κάνατε ειδική αναφορά, δείχνουν ότι σχεδόν η πλήρης διάχυση της μείωσης του ΦΠΑ για τους πρώτους μήνες υποχωρεί σημαντικά εντός τριμήνου.

Ολοκληρώνει μετά το Γραφείο του Προϋπολογισμού του Κράτους στη Βουλή: «Λαμβάνοντας υπ’ όψιν τα ανωτέρω, αλλά και τις συνθήκες ανταγωνισμού σε σχέση με την Ισπανία, το Γραφείο Προϋπολογισμού του Κράτους της Βουλής εκτιμά ότι η όποια πιθανή επίπτωση στις τελικές τιμές καταναλωτή από μείωση του ΦΠΑ στην Ελλάδα, εάν θα υπάρξει, αναμένεται να είναι μικρότερη ή πολύ μικρότερη, καθώς και πολύ πιο βραχύβια από ότι στην Ισπανία.

Συνυπολογίζοντας και το δημοσιονομικό κόστος, το γραφείο εκτιμά ότι οι όποιες προτεινόμενες μειώσεις ΦΠΑ δεν αποτελούν κατάλληλο εργαλείο για τη λύση του δομικού προβλήματος της ακρίβειας».

Κι έρχομαι εγώ να ρωτήσω, γιατί όλοι προφανώς ενδιαφερόμαστε για τους καταναλωτές και θέλουμε να έχουμε τις καλύτερες δυνατές τιμές για τους καταναλωτές και ναι, πρόβλημα υπάρχει και μάλιστα σημαντικό: Είναι η ενδεδειγμένη λύση η μείωση ή ο μηδενισμός του ΦΠΑ, όπως προτείνετε εσείς; Σύμφωνα και με το Γραφείο Προϋπολογισμού του Κράτους της Βουλής, το μόνο το οποίο θα κάνει είναι σε λίγους μήνες από τώρα να αυξηθούν ξανά οι τιμές και ενδεχομένως να δώσει τη δυνατότητα για μεγαλύτερο περιθώριο κέρδους σε κάποιες επιχειρήσεις. Πιθανότατα σε κάποιες περιπτώσεις να είναι ακόμα και αισχροκέρδεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω μια ανακοίνωση προς το Σώμα.

Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Δικαιοσύνης κατέθεσαν στις 27-6-2024 σχέδιο νόμου: «Κύρωση Συμφωνίας Στρατιωτικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας.

Επίσης, οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών και Δικαιοσύνης κατέθεσαν στις 27-6-2024 σχέδιο νόμου: «Κύρωση της Διευθέτησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας, σχετικά με το καθεστώς των Ελληνικών Ενόπλων Δυνάμεων στο έδαφος του Βασιλείου της Σαουδικής Αραβίας».

Παραπέμπονται στις αρμόδιες Διαρκείς Επιτροπές.

Η ενδέκατη με αριθμό 1161/21-6-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη έκδοσης προεδρικού διατάγματος (π.δ.) προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στο πλαίσιο της παρ. 4, του άρθρου 122, του ν.4495/2017» δεν θα συζητηθεί κατόπιν συνεννόησης.

Η έκτη με αριθμό 1166/23-6-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Εθνικής Άμυνας με θέμα: «Προβλήματα λειτουργίας Κέντρου Εκπαίδευσης Τεχνικού (Κ.Ε.ΤΧ.) στην Πάτρα» δεν θα συζητηθεί κατόπιν συνεννόησης.

Η έκτη με αριθμό 1174/25-6-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Εθνικής Άμυνας με θέμα: «Χρησιμοποίηση MEA των ΗΠΑ που σταθμεύουν στην Λάρισα για την υποστήριξη επίθεσης με πυραύλους ATACMS στην Κριμαία» δεν θα συζητηθεί κατόπιν συνεννόησης.

Η δέκατη τέταρτη με αριθμό 1172/25-6-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Να διασφαλιστεί η σωστή λειτουργία του πτητικού έργου με ασφαλείς και ποιοτικές υπηρεσίες στα αεροδρόμια» δεν θα συζητηθεί κατόπιν συνεννόησης.

Η πέμπτη με αριθμό 1147/18-6-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Εθνικής Αμύνης, με θέμα: «Αποκατάσταση βαθμολογικής και μισθολογικής εξέλιξης αξιωματικών ειδικών καταστάσεων εξ΄ Ανωτέρων Στρατιωτικών Σχολών Υπαξιωματικών (ΑΣΣΥ)» δεν θα συζητηθεί κατόπιν συνεννόησης.

Η τέταρτη με αριθμό 1168/25-6-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να καταργηθεί και να μην ισχύσει φέτος η ελάχιστη βάση εισαγωγής» δεν θα συζητηθεί κατόπιν συνεννόησης.

Η πρώτη με αριθμό 4505/24-4-2024 ερώτηση του κύκλου των αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Κλιματικής Κρίσης και Πολιτικής Προστασίας με θέμα: «Οι πληγέντες από το σεισμό της 27ης Σεπτεμβρίου 2021 στην Κρήτη έχουν την ανάγκη να προχωρήσουν μπροστά» δεν θα συζητηθεί κατόπιν συνεννόησης.

Η τρίτη με αριθμό 2253/12-12-2023 ερώτηση του κύκλου των αναφορών και ερωτήσεων του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Παιδείας, Θρησκευμάτων και Αθλητισμού με θέμα: «Απογοητευτικές επιδόσεις των μαθητών στον διαγωνισμό PISA του ΟΟΣΑ» δεν θα συζητηθεί κατόπιν συνεννόησης.

Η δεύτερη με αριθμό 2200/8-12-2023 ερώτηση του κύκλου των αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς τον Υπουργό Προστασίας του Πολίτη με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης» δεν θα συζητηθεί κατόπιν συνεννόησης.

Η δεύτερη με αριθμό 1149/18-6-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Υγείας με θέμα: «Η επικίνδυνη υποστελέχωση και η έλλειψη ιατρικού προσωπικού που αντιμετωπίζουν τα κέντρα υγείας του Νομού Πρέβεζας» δεν θα συζητηθεί λόγω κωλύματος του κ. Βουλευτή.

Θα συζητηθεί, τώρα, η δεύτερη με αριθμό 1145/18-6-2024 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας με θέμα: «Αντίθετη η τοπική κοινωνία με την κατασκευή αιολικού πάρκου στη θέση «Μαυροβούνι» του Δήμου Ρήγα Φεραίου Μαγνησίας».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, το 2020 η Ρυθμιστική Αρχή Ενέργειας έδωσε άδεια για το έργο κατασκευής αιολικού σταθμού παραγωγής ηλεκτρικής ενέργειας στη θέση Μαυροβούνι του Δήμου Ρήγα Φεραίου Μαγνησίας. Ο αιολικός αυτός σταθμός προβλέπεται να αποτελείται από δεκαέξι ανεμογεννήτριες συνολικής ισχύος 80 MW. Το σύνολο των εκτάσεων που θα καταληφθούν είναι δασικές, ενώ το έργο βρίσκεται εντός περιοχής «NATURA» που περιλαμβάνει και τη λίμνη Κάρλα.

Αρχέγονες, λοιπόν, ποικιλίες δέντρων πρόκειται να αποψιλωθούν και σπάνια και προστατευόμενα είδη πτηνών δεν θα έχουν πλέον καταφύγιο. Νομίζω πως γνωρίζετε επίσης, κύριε Υπουργέ, πως η ευρωπαϊκή στρατηγική για τη βιοποικιλότητα επιβάλλει οι περιοχές αυτές με σπάνια χλωρίδα και πανίδα να προστατεύονται αυστηρά. Στην περιοχή επίσης εκτείνεται και ο προστατευόμενος γεωλογικά χώρος του αρχαίου χωριού των Καναλίων.

Το έργο, λοιπόν, αυτό φαίνεται ασύμβατο με το εξαιρετικά ευαίσθητο φυσικό και οικιστικό περιβάλλον της περιοχής. Ασύμβατο είναι, όμως, και με την οικονομική ζωή και τις δραστηριότητες που αναπτύσσονται συνολικά και γενικά στην περιοχή. Μεγάλη μερίδα των κατοίκων, όπως θα γνωρίζετε, δραστηριοποιούνται στην κτηνοτροφία και στον πρωτογενή τομέα. Με την έκταση που θα καταλάβει η εν λόγω επένδυση, οι βοσκότοποι όπως αντιλαμβάνεστε θα περιοριστούν δραματικά. Σκεφτείτε τώρα, κύριε Υπουργέ, ότι μιλάμε για την ίδια περιοχή που μέχρι και σήμερα οι πεδινές εκτάσεις παραμένουν πλημμυρισμένες από το πέρασμα των καταστροφικών πλημμυρών του περασμένου Σεπτεμβρίου.

Η τοπική κοινωνία, οι φορείς της τοπικής αυτοδιοίκησης, με πρόσφατη μάλιστα απόφαση του περιφερειακού συμβουλίου και οι περιβαλλοντικοί φορείς της περιοχής έχουν εκφράσει ομόφωνα την αντίθεσή τους σε σχέση με το επενδυτικό σχέδιο για τη δημιουργία του αιολικού πάρκου. Παρά τις ανωτέρω, όπως σας προείπα, αρνητικές γνωμοδοτήσεις, στις 22-5-2022 η Διεύθυνση Εφορείας Αρχαιοτήτων Μαγνησίας εξέδωσε θετική απόφαση σχετικά με τη δρομολόγηση των εργασιών του έργου. Σύμφωνα μάλιστα και με τις μαρτυρίες κατοίκων της περιοχής και των ανθρώπων που συναποτελούν το συμβούλιο της τοπικής κοινότητας, εκπρόσωποι της εταιρείας ακόμη και αυτές τις ημέρες πραγματοποιούν κατά καιρούς μετρήσεις στην περιοχή.

Θα πρέπει, λοιπόν, κατ’ αρχάς να ενημερωθεί επιτέλους και επίσημα η περιοχή και οι κάτοικοί της σε σχέση με το τι ακριβώς θα συμβεί. Έχει ολοκληρωθεί η αξιολόγηση της μελέτης περιβαλλοντικών επιπτώσεων για το έργο; Έχει ολοκληρωθεί η εκπόνηση της ειδικής περιβαλλοντικής μελέτης, που είναι αναγκαία καθώς η χωροθέτηση αυτή -όπως σας είπα- περιλαμβάνει περιοχή «NATURA»; Είναι υπό αδειοδότηση έργο συμβατό με την μελέτη αυτή;

Πώς απαντάτε στις αντιρρήσεις σύσσωμης της τοπικής κοινωνίας που κάνει λόγο για αλλοίωση του φυσικού περιβαλλοντικού προφίλ της περιοχής, αλλά και για τις αρνητικές συνέπειες που θα υπάρξουν στις οικονομικές δραστηριότητες που σας ανέφερα;

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, αγαπητέ κύριε συνάδελφε, το θέμα των ανανεώσιμων πηγών ενέργειας έχει και μία πτυχή, η οποία αφορά την τοπικότητα. Όπως όλοι ξέρουμε οι ανανεώσιμες πηγές, πέραν της πολύ σημαντικής θετικής τους περιβαλλοντικής πτυχής, διότι μειώνουν τα αέρια του θερμοκηπίου και με αυτόν τον τρόπο συμβάλλουν στην καταπολέμηση, στην αντιμετώπιση της τρομακτικής κλιματικής κρίσης, ακριβώς αυτής της κλιματικής κρίσης που βίωσε τα αποτελέσματά της η Θεσσαλία, ταυτόχρονα μειώνουν και την τιμή του ηλεκτρικού ρεύματος.

Αυτή τη στιγμή -για να έχουμε μία εικόνα- όταν μπαίνει ο λιγνίτης στο ηλεκτρικό μας μείγμα έχουμε τιμές κόστους, χωρίς τις αποσβέσεις, από 125 ευρώ που είναι η MWh, που είναι η Πτολεμαΐδα μέχρι 183 ευρώ τη MWh, που είναι οι παλιές μονάδες. Το δε φυσικό αέριο, όταν μπαίνει, έτσι όπως είναι σήμερα ακριβό, είναι σχεδόν πάντα πολύ ακριβότερο από τις ανανεώσιμες πηγές ενέργειας.

Η κοινωνία μας, όπως όλες οι κοινωνίες, έχει τις ιδιαιτερότητές της και επιθυμούμε να έχουμε τα καλά των ανανεώσιμων πηγών, αλλά να μην τις εγκαταστήσουμε στην περιοχή μας. Αυτό είναι φυσιολογικό. Δεν θα έλεγα ότι είναι κάτι παράλογο. Είναι μία φυσική αντίδραση σε οτιδήποτε καινούργιο.

Εμείς, ως πολιτεία, τι εργαλεία έχουμε; Τα θεσμικά εργαλεία και τα θεσμικά εργαλεία είναι υπηρεσίες που γνωμοδοτούν θετικά ή αρνητικά, η φέρουσα ικανότητα με βάση τα χωροταξικά πλαίσια, η ευρωπαϊκή νομοθεσία. Το συγκεκριμένο έργο, με βάση τα στοιχεία που έχουμε, τηρεί αυτές τις προδιαγραφές. Ασφαλώς, αν υπάρχουν αντιρρήσεις για το αν τηρούνται αυτές οι προδιαγραφές ή αν υπάρχει η αίσθηση ότι υπάρχει υπερβολή σε σχέση με τη φέρουσα ικανότητα μιας περιοχής, μπορεί και υπάρχει η διαδικασία της προσφυγής προς τον Υπουργό Περιβάλλοντος. Όμως η πραγματικότητα για το συγκεκριμένο έργο -και θα σας το πω και στη δευτερολογία αναλυτικά- είναι ότι από τα στοιχεία που έχω οι προδιαγραφές οι νομικές που τίθενται για αυτά τα έργα φαίνεται ότι έχουν τηρηθεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, δεν αμφιβάλλει κανείς ούτε για την αναγκαιότητα ούτε για τη χρησιμότητα των ανανεώσιμων πηγών ενέργειας. Το πρόβλημα δεν είναι εκεί. Το πρόβλημα είναι ότι έχει επιλεγεί για τη χώρα ένα μοντέλο άναρχης και χωρίς σχεδιασμό ανάπτυξης των ανεμογεννητριών, που κατά τη γνώμη μου, κύριε Υπουργέ, φέρνουν δικαιολογημένα τις τοπικές κοινωνίες απέναντι.

Ο κόσμος αντιδρά. Καταγγέλλει εγκατάσταση αιολικών πάρκων σε περιοχές «NATURA», κύριε Υπουργέ, σε καμένες εκτάσεις. Δεν μπορεί να γίνει σοβαρή ανάπτυξη των ανανεώσιμων πηγών ενέργειας χωρίς σχέδιο και χωρίς συμπερίληψη των τοπικών κοινωνιών. Το αιολικό πάρκο στο Μαυροβούνι είναι χαρακτηριστικό παράδειγμα αυτού του κακού χειρισμού που γίνεται επανειλημμένα τα τελευταία χρόνια. Σας περιέγραψα ότι αναπτύσσεται επί της ουσίας ένα αρνητικό δίπολο. Η εγκατάσταση είναι ασύμβατη, πρώτον με το περιβάλλον της περιοχής και δεύτερον με την αναπτυξιακή της δυναμική. Προσέξτε κάτι. Σύμφωνα με το αναθεωρημένο περιφερειακό χωροταξικό πλαίσιο, το τόξο Όλυμπος – Όσσα – Μαυροβούνι – Πήλιο - Σποράδες συγκεντρώνει σημαντικούς ιστορικούς καθιερωμένους τουριστικούς προορισμούς. Κάθε χρόνο επισκέπτες προσεγγίζουν την περιοχή για τη σπάνια βιοποικιλότητά της και για να περπατήσουν στα όμορφα φυσικά μονοπάτια του δικτύου «NATURA».

Προσέξτε. Η εγκατάσταση τώρα αιολικού πάρκου πλήττει ευθέως αυτό ακριβώς το πολύτιμο τουριστικό προϊόν. Και είναι γεγονός ότι η κυβέρνηση έχει αρνητικό προηγούμενο στην εγκατάσταση ανεμογεννητριών κατά παράβαση του πλαισίου για προστατευόμενες περιοχές και περιοχές «NATURA».

Θυμίζω σε αυτό το σημείο, κύριε Υπουργέ -είμαι σίγουρος πως το γνωρίζετε- την ανακοίνωση της Ευρωπαϊκής Επιτροπής στις 15-2-2023 με την οποία καταγγέλλει την Ελλάδα για μη συμμόρφωση με την οδηγία που υποχρεώνει σε κατάλληλη εκτίμηση των επιπτώσεων κατά τον σχεδιασμό αιολικών πάρκων σε περιοχές «NATURA». Θα καταθέσω και στα Πρακτικά, κύριε Υπουργέ, τη σχετική καταγγελία.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά, όμως, την ιδιαίτερη γεωμορφολογία της περιοχής, οι κίνδυνοι που σας περιγράφω εκτείνονται και πέρα από τον χαρακτηρισμό της ως περιοχή «NATURA». Υπάρχουν τεκμηριωμένες επιστημονικές απόψεις που λένε ότι με την εγκατάσταση των ανεμογεννητριών δημιουργείται και έντονος κίνδυνος για ένταση των πλημμυρικών φαινομένων στην περιοχή.

Προσέξτε κάτι. Με την αποψίλωση δασικής βλάστησης διαμέσου της ανέγερσης των ανεμογεννητριών, αλλά και τη διαπλάτυνση της οδοποιίας για τη μεταφορά τους θα δημιουργηθούν με αυτόν τον τρόπο επιφάνειες που σε έντονες βροχοπτώσεις θα ενισχύουν τη δημιουργία φερτών υλών και την εμφάνιση έντονων πλημμυρικών φαινομένων. Καταλαβαίνετε φαντάζομαι τι σημαίνει αυτό για τη Μαγνησία και για τη συγκεκριμένη περιοχή, η οποία βρέθηκε στο μάτι του κυκλώνα ακριβώς πριν από έναν χρόνο.

Επανέρχομαι σε αυτό το σημείο και στο ειδικό χωροταξικό πλαίσιο, που, εκτός από τον προστατευόμενο και τουριστικό χαρακτήρα, εντάσσει αυτήν την περιοχή τη συγκεκριμένη στην ευρύτερη αναπτυξιακή ζώνη αγροτικών δραστηριοτήτων.

Εδώ έχει ένα ενδιαφέρον. Προσέξτε. Η εγκατάσταση των ανεμογεννητριών έρχεται ακριβώς σε ευθεία αντίθεση με αυτόν τον χαρακτήρα που περιλαμβάνει ο χωροταξικός σχεδιασμός. Όπως είπαμε, οι κτηνοτρόφοι μοιραία θα εκδιωχθούν από εστίες που αποτελούσαν παραδοσιακά γι’ αυτούς βοσκότοπους.

Κύριε Υπουργέ, το ζήτημα είναι αν η συμπιεσμένη τοπική οικονομία αντέχει αυτή την επίπτωση μετά τις φωτιές του περσινού καλοκαιριού και τις πλημμύρες του φθινοπώρου. Κτηνοτρόφοι, μελισσοκόμοι, αγρότες έχουν δει τις δραστηριότητές τους να καταστρέφονται και το εισόδημά τους φυσικά να εξανεμίζεται. Αν αφαιρεθούν και οι βοσκότοποι από το βουνό και οι πεδινές εκτάσεις παραμείνουν πλημμυρισμένες, εγώ δεν μπορώ να καταλάβω πως αυτό το οικονομικό αδιέξοδο θα αρθεί.

Κύριε Υπουργέ, όπως σας είπα, δεν διαφωνούμε με την αναγκαιότητα των ανανεώσιμων πηγών. Το πρόβλημά μας είναι η σοβαρότητα στη μεθοδολογία, την οργάνωση και τον σχεδιασμό. Οι πολίτες είναι απέναντι, όχι επειδή έχουν μια φυσική ροπή στο να αντιτίθεται στην εγκατάσταση τέτοιου τύπου υποδομών. Απλά δεν βλέπουν, κύριε Υπουργέ, καμμία ανταποδοτικότητα, δεν έχουν φθηνότερο ηλεκτρικό ρεύμα, ενώ οι ανεμογεννήτριες εγκαθίστανται στις κορυφές των βουνών αλλοιώνοντας το φυσικό περιβάλλον.

Ως Κυβέρνηση το 2018 είχαμε ξεκινήσει τον ειδικό χωροταξικό σχεδιασμό για την εγκατάσταση των ανεμογεννητριών, με μια καταγραφή η οποία λάμβανε υπ’ όψιν την ενεργειακή ασφάλεια, την κλιματική κρίση, τη συμπεριληπτικότητα και τοπικότητα. Αυτή ακριβώς η διαδικασία διεκόπη το 2019.

Κατά τη γνώμη μας, όμως, η διαμόρφωση μιας πραγματικής ενεργειακής δημοκρατίας προϋποθέτει πάρα πολλά βήματα. Θέλει συμμετοχή των πολιτών στην παραγωγή ενέργειας, ασφάλεια του ενεργειακού εφοδιασμού, αξιοποίηση των δυνατοτήτων των περιοχών, αλλά πάνω από όλα σεβασμό στο περιβάλλον και ανταποδοτικότητα στην κοινωνία.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, ευχαριστώ για τις παρατηρήσεις.

Θα ξεκινήσουμε από μία – μία παρατήρηση. Πρώτον, έχουμε το χωροταξικό το οποίο υφίσταται. Με βάση αυτό το χωροταξικό, η κάλυψη με τις άδειες παραγωγής στις συγκεκριμένες δημοτικές ενότητες είναι της τάξεως του 10% με 20%.

Ποια είναι η πραγματική επιβάρυνση από πλευράς χώρου που καταλαμβάνεται; Στην πραγματικότητα, από ένα τέτοιο έργο επιβαρύνονται οι πλατείες, που είναι συνήθως στις κορυφές, γιατί εκεί χρειάζονται, οι οποίες πλατείες για όλα αυτά ζήτημα να είναι κάποιες εκατοντάδες στρέμματα σε περιοχές δεκάδων χιλιάδων ή εκατοντάδων χιλιάδων στρεμμάτων.

Σε σχέση με αυτό που λέτε για τους δρόμους, το θέμα των δρόμων με έχει απασχολήσει πολύ, γιατί υπάρχουν -πώς να το πω;- δυο αγαθά που συγκρίνονται εδώ. Έχουμε λίγο πιο φαρδύ δρόμο ή περισσότερους δρόμους, για να γίνουν αυτές οι ανεμογεννήτριες, ταυτόχρονα όμως διακόπτουμε -αυτό είναι απώλεια περιβαλλοντική- τη συνέχεια του δάσους, πράγμα το οποίο εμείς κάνουμε όποτε μπορούμε, γιατί ακριβώς ο μεγάλος μας κίνδυνος είναι οι πυρκαγιές.

Ο μεγάλος κίνδυνος δεν είναι τα εκατό στρέμματα επιπλέον διαπλάτυνσης ενός δρόμου, αν είναι αυτό το μέγεθος -μιλάμε για τέτοια μεγέθη-ο μεγάλος κίνδυνος είναι μια πυρκαγιά σε μια περιοχή να καταστρέψει ολόκληρη την περιοχή. Εκεί έχουμε τον πραγματικό κίνδυνο των πλημμυρικών φαινομένων.

Συνεπώς πρέπει να εξετάζουμε αυτές τις παραμέτρους, όχι εμείς πολιτικά, αλλά με βάση τις εισηγήσεις των υπηρεσιών. Η δασική υπηρεσία τι λέει; Χειροτερεύει; Την προβληματίζει; Ο ΟΦΥΠΕΚΑ πάρα πολλές φορές έχει αρνητικές εισηγήσεις. Πάρα πολλές φορές! Εδώ, στην προκειμένη περίπτωση, έχει θετική. Διότι, με βάση την ευρωπαϊκή νομοθεσία, μπορείς να βάλεις ανεμογεννήτριες σε περιοχές «NATURA». Η Ελλάδα έχει πολύ μεγάλες περιοχές «NATURA» άλλωστε και πολύ μεγάλο κομμάτι του αιολικού δυναμικού είναι και σε τέτοιες περιοχές. Και πρέπει να εξετάσει συγκεκριμένα αν τα συγκεκριμένα προστατευόμενα είδη που προστατεύει η «NATURA» –η «NATURA» δεν είναι θεωρητική έννοια, προστατεύει συγκεκριμένα είδη- επηρεάζονται. Έχουμε υπηρεσίες, αυστηρές υπηρεσίες, που είναι ο ΟΦΥΠΕΚΑ. Εδώ γνωμοδότησαν θετικά.

Εγώ δεν έχω άποψη για το έργο. Και δεν είναι και ο ρόλος μου να έχω άποψη για το έργο, παρά μόνον αν πολιτικά αισθανθούμε ότι υπάρχει μια πολύ μεγάλη επιβάρυνση σε μια περιοχή.

Πάμε τώρα στην τουριστική ανάπτυξη. Και η τουριστική ανάπτυξη θίγει το τοπίο. Όλη η ανάπτυξη θίγει τα τοπία. Δεν υπάρχει κάποιου είδους ανάπτυξη που να αφήνει απείρακτο ένα τοπίο. Άμα θες τουριστική ανάπτυξη, φέρνεις και βενζινάδικα. Έχετε ακούσει τουριστική ανάπτυξη χωρίς βενζινάδικα; Τα βενζινάδικα δεν είναι το ωραιότερο πράγμα να βάλεις σε μια περιοχή μεγάλης φυσικής ομορφιάς.

Για να κλείσω, πρέπει να εξετάζουμε κάθε φορά αυτά τα θέματα ανά περίπτωση. Πρέπει να κλείσουμε τα χωροταξικά θέματα. Θα τα κλείσουμε με το καινούργιο χωροταξικό, το οποίο θα μπει σε διαβούλευση σε λίγες μέρες. Όμως, πρέπει να τα εξετάζουμε, όχι έξω από την επιστημονική λογική και τη νομική λογική που ήδη έχουμε. Εκτός αν έρθουμε και πούμε ότι σταματάμε την πορεία προς τις ανανεώσιμες πηγές. Όμως τότε θα πρέπει να αναλάβουμε και το κόστος του πολύ ακριβότερου ρεύματος και της τεράστιας περιβαλλοντικής επιβάρυνσης που έρχεται όταν η κλιματική αλλαγή συνεχίζεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 1153/19-6-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας,με θέμα: «Επιτακτική ανάγκη για άμεση καταβολή των οφειλομένων στις επιχειρήσεις της Δράμας από το πρόγραμμα «Ανακυκλώνω - Αλλάζω θερμοσίφωνα».

Κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριεΠρόεδρε.

Κύριε Υπουργέ, όπως γνωρίζετε, οι πολίτες της Δράμας και ολόκληρης της βόρειας Ελλάδας έρχονται κάθε χρόνο αντιμέτωποι με ένα τεράστιο οικονομικό κόστος το οποίο αφορά στην κατανάλωση ηλεκτρικής ενέργειας. Ειδικά τους χειμερινούς μήνες, το ενεργειακό κόστος είναι πολλαπλάσιο σε σχέση με την υπόλοιπη Ελλάδα. Επομένως, οποιοδήποτε πρόγραμμα συμβάλλει στην εξοικονόμηση ενέργειας και στη μείωση του σχετικού κόστους απασχολεί ιδιαίτερα τους κατοίκους της περιοχής.

Το πρόγραμμα «Ανακυκλώνω - Αλλάζω θερμοσίφωνα» έτυχε ευρείας αποδοχής από τους συμπολίτες μου στη Δράμα. Στην υλοποίηση του προγράμματος είχαν εμπλοκή τοπικές επιχειρήσεις, οι οποίες όμως σήμερα κινδυνεύουν ακόμα και να βάλουν λουκέτο λόγω των τεράστιων καθυστερήσεων που παρουσιάζονται στο πρόγραμμα.

Δυστυχώς, δεν έχει γίνει σήμερα καμμία χρηματική καταβολή στις επιχειρήσεις για το συγκεκριμένο πρόγραμμα, παρ’ όλο που αυτό έχει λήξει, κύριε Υπουργέ, τον Νοέμβριο του 2023. Μάλιστα, είχατε δεσμευτεί πως εντός Μαΐου θα έχει καταβληθεί το 20% και εντός του Ιουνίου το υπόλοιπο 80%.

Κύριε Υπουργέ αντιλαμβάνεστε την αγανάκτηση και τη δυσφορία των ανθρώπων της τοπικής αγοράς, οι οποίοι έχουν πληρώσει τους νέους θερμοσίφωνες, έχουν πληρώσει τον ΦΠΑ, έχουν κάνει φορολογικές δηλώσεις και θα πληρώσουν σε λίγες μέρες τον φόρο εισοδήματος και δεν τους έχει καταβληθεί ούτε 1 ευρώ. Βλέπουν τις επιχειρήσεις τους να κινδυνεύουν εξαιτίας της έλλειψης ρευστότητας και την πολιτεία να αδιαφορεί και να τους έχει εγκαταλείψει, κύριε Υπουργέ.

Αναμένω, λοιπόν, τις ενέργειές σας και ευελπιστώ ότι θα λάβετε τις απαραίτητες πρωτοβουλίες για να αποκατασταθεί άμεσα αυτή η αδικία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, το συγκεκριμένο έργο ανήκει στο πρόγραμμα του ΕΣΠΑ 2014 - 2020. Παρ’ όλο που έγινε προσπάθεια να ολοκληρωθεί εντός του 2023, δεν ολοκληρώθηκε. Συνεπώς έπρεπε να περάσει -και πέρασε- με phasing στη νέα προγραμματική περίοδο και αυτό είχε κόστος χρόνου.

Σήμερα έχουμε τα εξής νέα κατόπιν συνεργασίας του Υπουργείου μας με το Υπουργείο Εθνικής Οικονομίας: Εγκρίθηκε η δράση στις 6 Ιουνίου του 2024, εκδόθηκε στις 13 Ιουνίου η σχετική πρόσκληση προς την επιτελική δομή του ΕΣΠΑ του ΥΠΕΝ, υποβλήθηκε το τεχνικό δελτίο πράξης για την άμεση ένταξη χρηματοδότησης και οι πληρωμές αναμένεται να ξεκινήσουν σταδιακά από τα τέλη Ιουλίου και να ολοκληρωθούν μέχρι το τέλος του έτους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ, κύριε Πρόεδρε.

Κύριε Υπουργέ, νομίζω ότι με έχετε καλύψει. Ακούστε όμως ποιο είναι το παράδοξο. Την προηγούμενη βδομάδα ήμασταν εδώ όλοι και ακούσαμε τον Υφυπουργό Οικονομικών να λέει ότι τα τέλη κυκλοφορίας που θα καταβάλλονται μέχρι 30 Δεκεμβρίου, δεν θα έχουν πρόστιμα. Αν καταβληθούν τον Ιανουάριο, θα έχουν 25% πρόστιμο, αν καταβληθούν στα τέλη Φεβρουαρίου θα έχουν 50% πρόστιμο. Δηλαδή η πολιτεία τιμωρεί τον πολίτη, που δεν έχει τη δυνατότητα να πληρώσει τα τέλη κυκλοφορίας, έχει αφήσει τους επαγγελματίες στο έλεος του Θεού και δεν τιμωρείται. Αυτό είναι το παράδοξο που δεν μπορεί να καταλάβει κανένας πολίτης. Εύχομαι η δέσμευσή σας να ισχύει και οι συμπολίτες μου να πληρωθούν τον Ιούλιο αυτά που τους χρωστάει το ελληνικό δημόσιο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, δεν θα διαφωνήσω με την παρατήρηση που κάνετε. Υπάρχει πάντα ένα κόστος γραφειοκρατίας και κόστος χρόνου το οποίο είναι δυσανάλογο και η πολιτεία, όλο το σύστημα το γραφειοκρατικό, πολλές φορές δεν ανταποκρίνεται στο κόστος του χρόνου, το κόστος ευκαιρίας. Όταν συμβαίνει αυτό, το πληρώνουν δυσανάλογα οι πολίτες.

Συνεπώς, είναι δική μας ευθύνη να επιταχύνουμε αυτές τις διαδικασίες, κάτι που ειδικά στα ευρωπαϊκά προγράμματα δεν έχει πάντα ευθεία διαδρομή, γιατί τα ευρωπαϊκά προγράμματα έχουν και τη δική τους γραφειοκρατία στην οποία δεν μπορείς να παρέμβεις, ακόμη και αν θέλεις. Οπότε στα εθνικά προγράμματα έχετε μεγαλύτερο δίκιο όταν οι καθυστερήσεις συμβαίνουν με δική μας ευθύνη. Στα ευρωπαϊκά, όπως στην προκειμένη περίπτωση, η δυνατότητα της κυβέρνησης να επιταχύνει είναι συγκεκριμένη και συνδέεται με την ολοκλήρωση των γραφειοκρατικών διαδικασιών, που η ίδια η Ευρώπη επιβάλλει για να υπάρχει διαφάνεια στη χρήση αυτών των πόρων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 1177/25-6-2024 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Ανεφάρμοστος νέος κανονισμός πυροπροστασίας».

Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΓΟΠΟΥΛΟΥ:** Σας ευχαριστώ, κύριε Πρόεδρε.

Η προστασία του δασικού και φυσικού μας πλούτου είναι κεφαλαιώδους σημασίας ζήτημα για τη χώρα μας, το περιβάλλον, τις σημερινές και τις επόμενες γενιές, κύριε Υπουργέ.

Η Πλεύση Ελευθερίας εδώ και έναν χρόνο με συστηματικές παρεμβάσεις από την πρώτη μέρα της κοινοβουλευτικής περιόδου -στο πλαίσιο των προγραμματικών δηλώσεων η Ζωή Κωνσταντοπούλου έκανε σχετική αναφορά- και περαιτέρω με περισσότερες ομιλίες, επίκαιρες ερωτήσεις γύρω από το θέμα της πυροπροστασίας, αλλά και της προστασίας του φυσικού περιβάλλοντος εν γένει αναδεικνύει τις σοβαρές ελλείψεις του κρατικού μηχανισμού, αλλά και κρίσιμες παραλείψεις των αρμοδίων και της Κυβέρνησης που έχουν ως αποτέλεσμα να παραδίδονται στις φλόγες κάθε χρόνο τεράστιες προστατευόμενες δασικές εκτάσεις.

Στις εκκλήσεις - παρεμβάσεις, στις επίκαιρες ερωτήσεις για λήψη πολιτικών αποφάσεων για υλοποίηση μέτρων, όπως ενδεικτικά η ανανέωση και ενίσχυση των μέσων πυρόσβεσης, η μονιμοποίηση των εποχικών πυροσβεστών, των πυροσβεστών πενταετούς θητείας, ο Πρωθυπουργός κ. Μητσοτάκης μάς απάντησε ότι είμαστε από άλλο πλανήτη, αν πιστεύουμε ότι μπορούμε να προστατεύσουμε τα δάση μας.

Τον Μάρτιο του 2024 προς αντιμετώπιση των πυρκαγιών ενεργοποιήθηκε ένας νέος κατ’ ευφημισμόν «Κανονισμός Πυροπροστασίας». Ο κανονισμός αυτός στη λογική της μετατόπισης των ευθυνών από το κράτος στον πολίτη επισείει σωρεία ασαφών υποχρεώσεων, με την απειλή μάλιστα εξοντωτικών προστίμων σε ασφυκτικό κλοιό προθεσμιών.

Τα πρόδηλα προβλήματα στην εφαρμογή του ενδεικτικά αναφέρω στην ερώτησή μας: η τήρηση των νομοθετικών υποχρεώσεων που αφορά σε οριζόντια μέτρα και ερείδεται σε ασαφείς διατάξεις και αόριστες έννοιες, ποιους δήμους, ποιους ιδιοκτήτες αφορά, ποια τα όρια των οικισμών, για ποιους οικισμούς μιλάτε.

Επισημαίνεται ότι η υποχρέωση για αποψιλώσεις ιδιοκτησιών εντός ακτίνας τριακοσίων μέτρων από δάση, περιαστικό πράσινο, κηρυγμένες δασωτέες, αναδασωτέες, χορτολιβαδικές εκτάσεις αφορούν έως και ολόκληρα τμήματα πόλεων ή σχεδόν όλες τις ιδιοκτησίες δήμων.

Οι εργασίες εκπλήρωσης υποχρεώσεων τήρησης των μέτρων, όπως η σύνταξη εντύπου αξιολόγησης επικινδυνότητας από ειδικούς επιστήμονες προϋποθέτουν, εκτός από πολύ σημαντικό κόστος, μετάβαση των πολιτών στον τόπο της ιδιοκτησίας -ας μην ξεχνάμε ότι υπάρχουν Κρήτες οι οποίοι έχουν ιδιοκτησίες στη βόρεια Ελλάδα και το αντίστροφο-, διεκπεραίωση σχετικής εργασίας από ειδικό επιστήμονα διαθέσιμο για τέτοια παροχή υπηρεσίας στον χρόνο μάλιστα τον πολύ συντετμημένο που ζητήθηκε κάτι τέτοιο, γνώση της σχετικής υποχρέωσης και των συνεπειών σε περίπτωση παρέλευση της προθεσμίας κυρίως από τους Έλληνες κατοίκους αλλοδαπής.

Με την τήρηση των κανόνων που θέτει ο κανονισμός αγνοείται επίσης η ευεργετική σημασία της φύτευσης πλησίον των κτηρίων και επιβάλλεται χωρίς διακρίσεις η κοπή δέντρων στους ακάλυπτους χώρους ιδιοκτησιών, με αποτέλεσμα την αλλοίωση της φυσιογνωμίας ολόκληρων περιοχών.

Με βάση τα ανωτέρω δεδομένα ερωτάσθε:

Ποια είναι η έως και σήμερα αποτίμηση του Υπουργείου σχετικά με την εφαρμογή του Κανονισμού Πυροπροστασίας;

Είναι ανεκτή η μετακύλιση της ευθύνης, που βαρύνει την πολιτεία για την προστασία από τις πυρκαγιές, προς τους πολίτες και μάλιστα δια σαθρού, ασαφούς νομοθετικού περιβάλλοντος κατά παράβαση των συνταγματικών επιταγών των άρθρων 17 - 24 του Συντάγματος; Να σημειώσω ότι σχετικά με αυτό έχει αποστείλει ο Συνήγορος του Πολίτη μια επιστολή - κόλαφο ως προς την αντισυνταγματικότητα των διατάξεων του οικείου νόμου.

Πώς προστατεύονται οι πολίτες που αδυνατούν να εκπληρώσουν τις σχετικές υποχρεώσεις είτε λόγω της ασάφειας του πλαισίου εφαρμογής είτε λόγω του δυσβάστακτου οικονομικού κόστους που υποχρεώνονται να επωμιστούν;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τέσσερις εκπαιδευτικοί συνοδοί από το «Alert Summer Camp».

Σας καλωσορίζουμε, παιδιά!

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αξιότιμη κύρια συνάδελφε, να διορθώσουμε κατ’ αρχάς κάτι. Ο σχετικός κανονισμός έγινε νομοθετική υποχρέωση, υιοθετήθηκε πριν από έναν χρόνο και κάτι, τον Μάιο του 2023, και τον Μάρτιο εστάλη εγκύκλιος - υπενθύμιση σε όλους -κυρίως προς τους δήμους- για την εφαρμογή αυτού του κανονισμού.

Ακολούθησε μια απόφαση της ΚΕΔΕ, πολιτική απόφαση, ότι δεν προτίθενται οι δήμοι, που είχαν και την ευθύνη των ελέγχων και των προστίμων για τον κανονισμό, να εφαρμόσουν αυτόν τον κανονισμό γιατί δεν μπορούν να προχωρήσουν στην εφαρμογή του.

Ταυτόχρονα, εμείς κάναμε μία τροποποίηση του συγκεκριμένου κανονισμού για να διευκολύνουμε τους πολίτες που θα επέλεγαν να κάνουν τις σχετικές εκθέσεις ακολουθώντας το γράμμα του νόμου, βάζοντας ότι όλα τα έργα που προέβλεπε ο κανονισμός ως υποχρεωτικά είναι ενδεικτικά για τον επιστήμονα που θα παρέμβει.

Τώρα τι αφορά αυτός ο κανονισμός; Θα μπορούσε να προκύπτει η εφαρμογή του από κρατική παρέμβαση; Όχι, διότι ο κανονισμός αφορά την πυροπροστασία των κατοικιών και επιχειρήσεων και άλλων κτηρίων σε ό,τι αφορά το εσωτερικό του οικοπέδου. Δεν αφορά έξω από το οικόπεδο και αφορά κατά κύριο λόγο τη ζώνη γύρω από το κτήριο. Είδαμε τις πρόσφατες πυρκαγιές. Είδαμε να καίγονται στέγες. Και πώς καίγονται οι στέγες και τα σπίτια; Καίγονται όταν έχεις κλαδιά και δέντρα που ακουμπάνε εκεί, ιδιαίτερα πεύκα.

Ποια είναι τώρα η αναλογία; Πόσο θέλω να έχω ζώνη βλάστησης γύρω από το σπίτι -όλοι το θέλουμε, σπίτια έχουμε όλοι- και πόσο αυτό είναι επικίνδυνο, είναι κάτι που δεν είναι εύκολο να το αποφασίσεις χωρίς τη συνδρομή ενός ειδικού επιστήμονα.

Σε κάθε περίπτωση, επειδή παρατηρούμε τη δυσκολία στην εφαρμογή -τώρα τελείωσε η χρονική περίοδος- θα κάνουμε δύο πράγματα:

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτρέψτε μου, κύριε Πρόεδρε, γιατί αυτό ένα πολύ μεγάλο θέμα και δυστυχώς αδικείται από τον χρόνο που έχουμε, κυρία συνάδελφε, για να το συζητήσουμε.

Το πρώτο, λοιπόν, πράγμα που θα κάνουμε θα είναι ότι για τους συμπολίτες μας που κατέθεσαν εκθέσεις -είναι κάποιες χιλιάδες- και οι οποίοι παρά το γεγονός ότι υπήρχε αντίδραση, οι δήμοι έλεγαν ότι δεν εφαρμόζεται το κανονισμός, δεν θα τον εφαρμόσουν κ.λπ., ήταν συνεπείς, θα έρθουμε και για τις παρεμβάσεις τους που έχουν να κάνουν με βάση την έκθεση και θα τους συνδράμουμε ως πολιτεία. Ένα το κρατούμενο.

Το δεύτερο πράγμα που θα κάνουμε είναι ότι θα πάρουμε δείγματα από τις τεχνικές εκθέσεις, θα δούμε πόσος είναι ο αριθμός τους, ποιοι ανέλαβαν την πρωτοβουλία και θέλουν να έχουν αυτή την πυροπροστασία, τι ακριβώς περιλαμβάνουν οι εκθέσεις και με βάση αυτές θα έρθουμε και θα αναθεωρήσουμε τον κανονισμό μετά τη λήξη της αντιπυρικής περιόδου.

Όμως, κρατήστε αυτό, η αναστολή ενός κανονισμού στη χειρότερη δυνατή χρονιά από πλευράς κλιματικής κρίσης που έχουμε ζήσει μέχρι τώρα από πλευράς θερμοκρασιών, ξηρότητας των δασών κ.λπ., πυροπροστασίας, θα έδινε κατά τη γνώμη μου το τελείως λάθος μήνυμα προς την κοινωνία για τον κίνδυνο που έχουμε φέτος το καλοκαίρι.

Στη δευτερολογία θα απαντήσω για την προετοιμασία της πολιτείας γιατί δεν έχω τον χρόνο τώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, μόλις ομολογήσατε, αν κατάλαβα καλά, ότι το συγκεκριμένο νομοθετικό πλαίσιο ρύθμισης ενός πολύ σοβαρού ζητήματος που αφορά σε όλους τους Έλληνες πολίτες και στην ίδια την πολιτεία, πραγματικά βρίθει ασαφειών και προβληματικών διατάξεων.

Παρ’ όλα αυτά, όμως, δεν αποδέχεστε τον πυρήνα του προβλήματος ότι με τον συγκεκριμένο, κατ’ ευφημισμόν αποκαλούμενο, Κανονισμό Πυροπροστασίας βλέπουμε την πολιτεία κατώτερη των περιστάσεων να μεταθέτει την ευθύνη και τα κόστη στους πολίτες, μέσα σε ένα εντεινόμενο καθεστώς τρομοκρατίας τήρησης προθεσμιών και επιβολής υπέρογκων προστίμων.

Οι πυρκαγιές περικυκλώνουν τη χώρα μας από τον Απρίλιο κι εσείς τι κάνετε; Εφεύρετε έναν κακότεχνο, αναποτελεσματικό, αντισυνταγματικό τρόπο αντιμετώπισης του κινδύνου, βγάζοντας από τα συρτάρια τον κανονισμό που ψηφίστηκε τον Μάρτιο του 2023 και ενεργοποιήσατε λίγο πριν από το πέρας της πρώτης προθεσμίας, αναδιπλούμενοι, φυσικά, αργότερα με αναστολή εφαρμογής της έκθεσης του μηχανικού, απαιτώντας από πολίτες και δήμους την τήρηση κανόνων, σε μια πλατφόρμα δυσλειτουργική. Δεν μπορεί να μην έχετε λάβει γνώση των καταγγελιών των πολιτών ότι η συγκεκριμένη πλατφόρμα δεν λειτουργεί.

Δεν μπορεί, επίσης, να μην έχετε λάβει γνώση των προβλημάτων που σας εκθέτουν με σωρεία διαμαρτυριών όλοι οι δήμοι σχεδόν της χώρας, λέγοντας το πολύ σαφές που επικρατεί σε εικόνα σε όποιον πολίτη κυκλοφορεί, ότι στην προσπάθειά τους να αποψιλώσουν, να καθαρίσουν τα εδάφη της ιδιοκτησίας τους έχουν βρεθεί τόνοι μαζεμένων, κομμένων φυτικών υπολειμμάτων που αποξηραίνονται και αποτελούν εύφλεκτο υλικό, εύφλεκτους λόφους που σε περίπτωση μιας σπίθας θα γίνουν παρανάλωμα μέσα σε κατοικημένες περιοχές.

Παραγνωρίζετε το γεγονός ότι η ίδια η Πυροσβεστική Υπηρεσία δίνει εντολή να μην προχωρούν με συνθήκες επικινδυνότητας τεσσάρων έως πέντε μποφόρ σε χρήση χορτοκοπτικών μηχανημάτων διότι μπορεί να παραχθεί σπινθήρες ο οποίος μπορεί να προκαλέσει πυρκαγιά.

Παραγνωρίζετε το γεγονός και θέτετε προθεσμίες ότι μέσα σε συνθήκες καύσωνα οι δημοτικοί υπάλληλοι δεν μπορούν να εργαστούν. Όταν για παράδειγμα στον Δήμο Σαλαμίνας έχουμε εξήντα χιλιάδες ακίνητα και μόνο εξήντα δημοτικούς υπαλλήλους, καταλαβαίνετε ότι δεν είναι δυνατόν σε καμμία περίπτωση οι δήμοι να επιληφθούν των περιπτώσεων που οι πολίτες, οι οποίοι κατά πλειοψηφία αδυνατούν να ανταπεξέλθουν σε αυτόν τον όγκο και στα έξοδα της νομοθετικής αυτής ρύθμισης, είναι αδύνατο να παραχθεί αυτό το επιδιωκόμενο αποτέλεσμα.

Υπάρχει και ένα άλλο ζήτημα το οποίο χρήζει ιδιαίτερης προσοχής. Με βάση ποιο νομοθετικό και θεσμικό πλαίσιο εξουσιοδοτούνται δημοτικές αρχές να επεμβαίνουν για υλοτομίες σε εκτός σχεδίου πόλης περιοχές, δασικού χαρακτήρα, όπου την αποκλειστική δικαιοδοσία και αρμοδιότητα έχει η δασική υπηρεσία και όχι ο οικείος ΟΤΑ.

Οι δασολόγοι, επίσης, καταγγέλλουν συστηματικά την κατασπατάληση δημοσίου χρήματος η οποία εκφεύγει του σκοπού που επιχειρεί να επιλύσει το πρόβλημα της πυροπροστασίας. Έχετε συστήσει, ειδικά με το ν.4662/2020 από την προηγούμενη κυβέρνηση, πάρα πολλούς οργανισμούς, νομικά πρόσωπα, Γενική Γραμματεία Πολιτικής Προστασίας, οι οποίοι έχουν τη δυνατότητα να διαχειριστούν μυστικούς πόρους και να συντάσσουν προϋπολογισμούς χωρίς να τους ελέγχει κανείς. Πότε έχει γίνει απολογισμός; Ποια έργα έχουν γίνει; Πότε εκσυγχρονίστηκαν οι δομές της Πυροσβεστικής, των οργάνων πολιτικής προστασίας; Με ποιους τρόπους; Γιατί οι πόροι του Ταμείου Ανάκαμψης έχουν απορροφηθεί μόλις στο 1% και όχι περαιτέρω;

Και εν πάση περιπτώσει, με όλα αυτά τα απειλούμενα πρόστιμα κατά της ιδιοκτησίας των πολιτών, με την πολιτεία να μην αναλαμβάνει την πραγματική της ευθύνη, που είναι η προστασία του περιβάλλοντος και η προσαρμογή στον κανονισμό αποκατάστασης της φύσης, όπως ορίζει το Συμβούλιο της Ευρώπης και κρούει τον κώδωνα του κινδύνου, τελικά καταλήγουμε να μην είναι εφικτό ούτε οι πολίτες να προστατευτούν ούτε η χώρα μας ούτε η οικονομία και η προστασία της ιδιωτικής ιδιοκτησίας που θα δουν να χάνεται σε πλειστηριασμούς εξαιτίας της επιβολής υπέρογκων προστίμων, με τη σαθρή αυτή επιχειρηματολογία ότι κάποιος δεν είχε τη δυνατότητα να καθαρίσει το οικόπεδο του και να προφυλαχθεί ο ίδιος και οι υπόλοιποι πολίτες από την πυρκαγιά.

Σας ευχαριστώ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Μια παρατήρηση: Δεν είμαι Υπουργός -όπως νομίζετε- Πολιτικής Προστασίας και Κλιματικής Κρίσης. Είμαι Υπουργός Περιβάλλοντος και Ενέργειας. Συνεπώς, τα μισά από αυτά που θέσατε αφορούν άλλο Υπουργείο. Για την κοινοβουλευτική διαδικασία, παρακαλώ να ρωτάτε τον αρμόδιο Υπουργό θέματα αρμοδιότητας του, γιατί αλλιώς δεν μπορούμε να κάνουμε συζήτηση οργανωμένη. Είναι προφανές.

Επίσης, η προσπάθεια της αντιμετώπισης της κλιματικής κρίσης απαιτεί μία στοιχειώδη συνεννόηση, συναντίληψη και προσπάθεια να ενώσουμε δυνάμεις. Έχουμε μπροστά μας μία εξαιρετικά δύσκολη πραγματικότητα. Δεν γίνεται να αντιμετωπιστεί η κλιματική κρίση, λέγοντας «τα πάντα θα τα κάνει το κράτος. Είναι ο μεγάλος προστάτης, πατερούλης», σαν να ζούμε στη Σοβιετική Ένωση του Στάλιν. Και τι έκανε το συγκεκριμένο κράτος τότε για το περιβάλλον, ο Θεός και η ψυχή μας.

Το δε κράτος δεν είναι κάποιο θεωρητικό κατασκεύασμα. Χρησιμοποιεί χρήματα των πολιτών. Δεν πρόκειται να τα πάρουμε από τα δέντρα τα χρήματα. Από τους πολίτες θα πάρουμε τα χρήματα. Αν πρόκειται, δηλαδή, αντί να καθαρίσετε εσείς το δικό σας οικόπεδο, να το καθαρίσει το κράτος, με λεφτά των φορολογουμένων θα το καθαρίσει. Θα πληρώσει μια κυρία ΦΠΑ στο σουπερμάρκετ για να καθαρίσει το δικό σας οικόπεδο. Αυτή η γενική αντίληψη ότι τα πάντα τα κάνει το κράτος, μέσα από λεφτόδεντρα που χαρακτηρίζει πολιτικούς χώρους, δεν οδηγεί πουθενά.

Πάμε τώρα στα πρακτικά, τα οποία θέσατε. Έχουμε προετοιμασία; Δίνουμε φέτος για πρόληψη μέσω του «ANTINERO» και των 30 εκατομμυρίων ευρώ που δίνουμε στους δήμους, εκτάκτως, χωρίς καν να μας ζητήσουν, για να εφαρμόσουν τον κανονισμό πυροπροστασίας από πλευράς προστασίας των οικισμών που είναι μέσα ή δίπλα στα δάση, πάνω από 200 εκατομμύρια ευρώ. Τι έδιναν οι κυβερνήσεις ιστορικά τον χρόνο; Έδιναν 20 με 30 εκατομμύρια ευρώ. Μιλάμε φέτος για οκταπλασιασμό των πόρων που πηγαίνουν σε πρόληψη. Έχουμε προβλήματα στην αποκομιδή; Έχουμε. Γιατί έχουμε προβλήματα; Γιατί φέτος, για πρώτη φορά θα έλεγα, έχουμε τόσο μεγάλη εφαρμογή του κανονισμού που αφορά στα ακαθάριστα οικόπεδα, όχι του κανονισμού πυροπροστασίας. Ποιος έχει την ευθύνη για να γίνει συλλογή; Το ξέρετε πολύ καλά, αν παρακολουθείτε την ελληνική ζωή, ότι η αποκομιδή απορριμμάτων και φυτικών απορριμμάτων ήταν, είναι και θα είναι ευθύνη της τοπικής αυτοδιοίκησης. Να βοηθήσουμε; Βεβαίως και θα βοηθήσουμε την τοπική αυτοδιοίκηση. Έβγαλε ο κύριος Υπουργός Εσωτερικών και ένα κονδύλι έκτακτης βοήθειας, ειδικά για τις περιοχές της Αττικής. Αλλά ο καθένας πρέπει να έχει την ευθύνη του σε μία πολιτεία και να κάνει και αυτός την προετοιμασία. Βλέποντας ότι υπάρχει εκτεταμένη ανταπόκριση των πολιτών στην υποχρέωση του καθαρισμού, κάποιοι δήμοι το κάνουν, κάποιοι έχουν άλλες αδυναμίες. Ο σκοπός δεν είναι την ώρα που θα έχουμε μπροστά μας μία κλιματική κρίση να τσακωνόμαστε ποιος θα μαζέψει αυτή τη θημωνιά. Ο σκοπός είναι να τα μαζεύουμε τα κλαδιά, να καθαρίζουμε τα οικόπεδα, να κάνουμε την προστασία και να το κάνουμε με τη μέγιστη δυνατή αποτελεσματικότητα. Θα υπάρχουν προβλήματα; Ναι, θα υπάρχουν προβλήματα γιατί εάν επί δεκαετίες άφηνες το οικόπεδο ακαθάριστο, την πρώτη φορά που θα το καθαρίσεις θα βγει πολύ πράγμα και αυτή είναι μια πραγματική δυσκολία που κοιτάμε να δούμε πώς θα τη διαχειριστούμε. Να λύσουμε, όμως, τα προβλήματα τσακωνόμενοι επί παντός του επιστητού δεν υπάρχει περίπτωση. Και ειδικά η κλιματική κρίση απαιτεί περισσότερη σύνεση και σωφροσύνη από όλους μας, διότι δεν αστειεύεται. Διότι η πραγματικότητα αυτού του καλοκαιριού που έρχεται είναι ότι είχαμε τον θερμότερο χειμώνα, είχαμε τους περισσότερους καύσωνες και οι καύσωνες μας ήρθαν από τον Ιούνιο. Θυμάστε εσείς καύσωνες από τον Ιούνιο;

Ζούμε μια καινούργια πραγματικότητα. Και σε αυτή την καινούργια πραγματικότητα η προσαρμογή δεν γίνεται με διαρκείς συγκρούσεις και καταγγελίες. Γίνεται με δουλειά και συνεννόηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα υπάρξει μια ολιγόλεπτη διακοπή μέχρι να έρθει ο Υπουργός.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη, με αριθμό 1148/18-6-2024, επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Ελληνική Λύση» κ. Κωνσταντίνου Χήτα, προς τον Υπουργό Υγείας με θέμα: «Ελλιπής ο δημόσιος ακτινοθεραπευτικός χάρτης για τους καρκινοπαθείς».

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Καλημέρα, κύριε Υπουργέ. Είναι από τις περιπτώσεις και τα θέματα που πραγματικά θα είμαι πολύ χαρούμενος όταν θα τελειώσει αυτή η συνομιλία μας αν έχουμε καταφέρει να στείλουμε ένα μήνυμα αισιοδοξίας στους ανθρώπους οι οποίοι αγωνιούν εκεί έξω. Όπως και πολλοί συνάδελφοι -δεν είμαι ο πρώτος, δεν διεκδικώ την αποκλειστικότητα- έχω φέρει αυτό το πολύ σοβαρό θέμα των συνανθρώπων μας που έχουν χτυπηθεί ή ταλαιπωρούνται από τον καρκίνο, τις γυναίκες και τους άνδρες οι οποίοι χρήζουν ακτινοθεραπείας. Και θα προτιμούσα, επειδή το θέμα είναι πολύ σημαντικό, να μην περιοριστούμε σε πολιτικές κορώνες και σε διαξιφισμούς και εν πάση περιπτώσει να μην μαλώσουμε εσείς κι εγώ μεταφέροντας -επαναλαμβάνω- την αγωνία εκατοντάδων χιλιάδων ανθρώπων που έχουν χτυπηθεί από τον καρκίνο.

Η αλήθεια είναι, κύριε Υπουργέ, ότι δεν ξέρω αν το θέμα αυτό μπορεί να λυθεί από τη μια ημέρα στην άλλη. Είναι πολύ δύσκολο. Βρίσκονται σε πολύ δύσκολη και απελπιστική θέση οι καρκινοπαθείς Έλληνες πολίτες που χρήζουν ακτινοθεραπειών. Ο ακτινοθεραπευτικός χάρτης στην Ελλάδα πραγματικά δεν είναι σε καθόλου καλή κατάσταση και το μεγάλο πρόβλημα είναι ότι υπάρχουν άνθρωποι οι οποίοι υποφέρουν και δίνουν τη μάχη της ζωής ενάντια στον καρκίνο και δυσκολεύονται και αναγκάζονται να διανύουν εκατοντάδες χιλιάδες χιλιόμετρα από τον τόπο κατοικίας τους για να μεταβούν στο πλησιέστερο δημόσιο νοσοκομείο.

Νομίζω ότι δεν είναι τιμητικό για το πολιτικό σύστημα της χώρας, για το πολιτικό προσωπικό και για όλους εμάς ότι για περίπου δώδεκα εκατομμύρια Έλληνες πολίτες -αν εξαιρέσει κάποιος τα τρία και τα τέσσερα ακτινολογικά στη Θεσσαλονίκη και στην Αθήνα, στα δύο μεγάλα κέντρα, δηλαδή- υπάρχουν μόλις έξι σε όλη την υπόλοιπη Ελλάδα.

Είναι από τις παθογένειες του ελληνικού συστήματος και του Εθνικού Συστήματος Υγείας. Όμως, εδώ πραγματικά έχουμε να κάνουμε με ανθρώπους οι οποίοι είναι μαχητές της ζωής και θέλουν, τουλάχιστον, την αυτονόητη στήριξη της πολιτείας.

Νομίζω ότι όλοι έχουμε παραδείγματα στον κοντινό μας κύκλο, στις οικογένειές μας, στον φιλικό κύκλο. Θα φέρω και ένα παράδειγμα. Από εκεί -αν θέλετε- πήρα και το ερέθισμα να καταθέσω την ερώτηση, κύριε Υπουργέ. Είναι μία κυρία στη Σπάρτη η οποία διαγνώστηκε με καρκίνο του μαστού. Ο γιατρός τής είπε ότι πρέπει να κάνει οπωσδήποτε ακτινοθεραπείες. Η γυναίκα αυτή, λοιπόν, η μαχήτρια αυτή της ζωής, πρέπει κάθε φορά που πρέπει να κάνει την ακτινοθεραπεία να φεύγει από τη Σπάρτη και να πηγαίνει ή στην Πάτρα ή στην Αθήνα. Αν το κάνουμε εικόνα αυτό, είναι πραγματικά ανατριχιαστικό. Ένας άνθρωπος ο οποίος ταλαιπωρείται από τον καρκίνο και πρέπει να κάνει ακτινοθεραπείες, πρέπει να υποβάλει τον εαυτό του σε αυτή τη διαδικασία, να ταλαιπωρηθεί, να κάνει χιλιόμετρα, να έχει συνοδό, ο συνοδός, προφανώς, πρέπει να αφήσει και τη δουλειά του, να έχει έξοδα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Άρα, κύριε Υπουργέ, κλείνοντας την πρώτη τοποθέτηση-ερώτηση και επειδή, δυστυχώς, ο καρκίνος μαστίζει, ιδίως τα τελευταία χρόνια, ιδίως στις γυναίκες, δηλαδή οκτώ στις δέκα γυναίκες εμφανίζουν κάποιο είδος καρκίνου δυστυχώς, δυστυχέστατα, θα ήθελα να ρωτήσω: Πώς μπορούμε και πώς μπορεί η πολιτεία, πραγματικά, να ελαφρύνει λίγο την άσχημη αυτή κατάσταση και να σταθεί στο πλευρό των ανθρώπων αυτών;

Σε πρώτη φάση αυτά και θα επανέλθω. Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Πρόεδρε, ευχαριστώ.

Ζητώ συγγνώμη από τον κύριο συνάδελφο για τη δεκάλεπτη καθυστέρηση. Ήμουν όμως στην Κηφισιά όπου κάναμε τα εγκαίνια του σταθμού του ΕΚΑΒ, στον Δήμο Κηφισιάς.

Ορμώμαι λίγο από το προσωπικό παράδειγμα που αναφέρατε για να πω το εξής: Και δεν αντιδικούμε, καλά κάνατε και κάνατε την ερώτηση. Είναι σωστές αυτές οι ερωτήσεις και, προς Θεού, τέτοιου είδους ερωτήσεις πρέπει να γίνονται συνέχεια στη Βουλή. Είχα συγκινηθεί πάρα πολύ στην ομιλία μου σήμερα εκεί στην Κηφισιά, διότι θυμήθηκα ότι ο χώρος που φτιάξαμε στον σταθμό του ΕΚΑΒ στην Κηφισιά είναι δίπλα από το σχολείο, στο οποίο τελείωσα. Και ήταν ο χώρος όπου στις 5 Μαρτίου του 1990 ήταν η τελευταία ημέρα που είδα τον πατέρα μου ζωντανό, γιατί το πρωί με πήγε σχολείο και το μεσημέρι με πήραν να μου πουν ότι είχε φύγει από τη ζωή από έμφραγμα. Και τότε είχε παίξει ρόλο, δυστυχώς, στον θάνατό του ότι το ΕΚΑΒ δεν μπόρεσε να ανταποκριθεί και καθυστέρησε πάρα πολύ να πάει ασθενοφόρο, με συνέπεια να τον πάνε στο νοσοκομείο με ταξί και να πεθάνει καθ’ οδόν.

Άρα αντιλαμβάνομαι πλήρως ότι το να λύνουμε προβλήματα υγείας των ανθρώπων είναι υποχρέωσή μας και καμμιά φορά από παράληψή μας κάποιος μπορεί να χαθεί και από τη δράση μας κάποιος μπορεί να σωθεί. Το ερώτημα είναι, όπως στην ερώτησή σας: Πρώτον, είναι δυνατόν να έχουμε ακτινολογικά κέντρα παντού; Θέλω να σας μιλήσω με ειλικρίνεια, δεν γίνεται. Δεν το έχει καταφέρει καμμία χώρα στον κόσμο. Οι πλουσιότερες χώρες του κόσμου δεν το έχουν καταφέρει.

Ήμουν την Παρασκευή στο Λουξεμβούργο, στο Συμβούλιο Υπουργών Υγείας και σε κουβέντα που είχα εκεί με ανθρώπους και γιατρούς από το Λουξεμβούργο μου αποκάλυψαν ότι στην πλουσιότερη χώρα της Ευρωπαϊκής Ένωσης, στο Λουξεμβούργο, για να κλείσεις να κάνεις μια ψηφιακή μαστογραφία, κυρία Πρόεδρε, η αναμονή είναι δεκαέξι μήνες. Και είναι η πλουσιότερη χώρα της Ευρωπαϊκής Ένωσης.

Γιατί το λέω αυτό; Η ιδέα που θέλουμε να πούμε στον κόσμο ότι υπάρχει κάποιο κράτος που μπορεί να φτιάξει ένα ακτινολογικό κέντρο δίπλα σου, όπου και να είσαι, δεν είναι πραγματική.

Όσον αφορά στο παράδειγμα που φέρατε από τη Σπάρτη, πράγματι, η 6η ΥΠΕ από ακτινολογικά κέντρα έχει μόνο τα δύο, στην Πάτρα και στα Ιωάννινα. Άρα το εγγύτερο είναι στην Πάτρα ή μετά να έρθουν στην Αθήνα. Αυτά είναι τα εγγύτερα.

Όταν θα ολοκληρωθεί η δωρεά του Ιδρύματος «Σταύρος Νιάρχος» και θα έχουμε το νέο μεγάλο νοσοκομείο στη Σπάρτη, αυτό το νοσοκομείο θα έχει πράγματι μέσα και ακτινολογικό κέντρο, αλλά αυτό είπαμε ότι θα γίνει μετά από το 2027. Σήμερα που μιλάμε η απόσταση είναι αυτή.

Το ερώτημα είναι τα δύο ακτινολογικά κέντρα που λειτουργούν στην Πάτρα είναι επαρκώς στελεχωμένα και λειτουργούν; Η απάντηση που έχω εδώ από την υπηρεσία είναι ότι είναι στο 83% στελεχωμένα και ο μέσος χρόνος αναμονής για κάποιον που θέλει να κάνει ακτινοθεραπεία είναι πέντε ημέρες. Θέλω να είναι μία ημέρα και οι πέντε ημέρες μπορώ να δεχτώ ότι είναι πολλές για ακτινοθεραπεία. Αλλά δεν είναι τριάντα ημέρες, δεν είναι δύο μήνες, είναι πέντε μέρες.

Το λέω γιατί αυτή τη στιγμή, παρά τη γενική εικόνα που καλλιεργείται και από πολιτικές δυνάμεις και από ορισμένα μέσα μαζικής επικοινωνίας, το Υπουργείο Υγείας της Ελλάδας έχει την τύχη, λόγω του Ταμείου Ανάκαμψης –και δεν θέλω να πω ότι κάνω κάτι παραπάνω από τους προκατόχους μου στις προηγούμενες κυβερνήσεις, έχουμε στα χέρια μας ένα εργαλείο που δεν το είχαν οι προκάτοχοί μας-, αυτή τη στιγμή να έχει σε εξέλιξη το μεγαλύτερο έργο αγοράς μηχανημάτων στην ιστορία του ΕΣΥ, στα 100 εκατομμύρια ευρώ μέχρι το τέλος του 2025.

Πολλά από αυτά τα μηχανήματα είναι μηχανήματα για ακτινοθεραπείες. Σε πάρα πολλά νοσοκομεία αντικαθιστούμε παλαιά μηχανήματα που έχει λήξει ο χρόνος ζωής τους με ολοκαίνουργια μηχανήματα μέσα στους επόμενους μήνες. Σε πολλά άλλα νοσοκομεία που δεν είχαν τέτοια μηχανήματα, προσφέρουμε τέτοια μηχανήματα και μέσα από αυτή τη δράση, η παροχή υπηρεσιών υγείας θα είναι πραγματικά πάρα πολύ καλύτερη.

Κλείνω λέγοντας ότι κι εγώ συμφωνώ μαζί σας. Ένας που δίνει τη μάχη με τον καρκίνο είναι ένας μαχητής της ζωής. Και δεν θέλω να πω ότι κάνω κάτι γιατί είμαι σπουδαίος Υπουργός. Το καθήκον καθενός που θα βρισκόταν στη θέση μου -είμαι βέβαιος και υμών, εάν ποτέ σας αξιώσει η ζωή και ο ελληνικός λαός να έχετε τέτοια θέση- θα ήταν να κάνει το ίδιο, να προσφέρει το μέγιστο δυνατόν για να κάνει τη ζωή αυτών των ανθρώπων όσο γίνεται ευκολότερη, ώστε να δώσουν την άνιση μάχη με τον καρκίνο με τους καλύτερους δυνατούς όρους.

Άρα σας διαβεβαιώ ότι το Υπουργείο Υγείας, ο Πρωθυπουργός και εγώ προσωπικά αυτό προσπαθούμε να κάνουμε και πιστεύω ότι σε έναν μεγάλο βαθμό οι άνθρωποι που δίνουν αυτή τη μάχη το ξέρουν.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Ξέρετε, αυτό που με στενοχωρεί είναι ότι το ίδιο θέμα απασχολούσε και απασχολεί, κύριε Υπουργέ, εδώ και χρόνια και όχι μόνο τώρα που είστε εσείς στο Υπουργείο. Από περιέργεια μπήκα να δω πόσοι συνάδελφοι στο παρελθόν έχουν ασχοληθεί με το θέμα αυτό από όλες τις παρατάξεις. Δηλαδή, έχω μπροστά μου ερώτηση ενός συναδέλφου από το Κίνημα Αλλαγής που είχε καταθέσει το 2019 ακριβώς το ίδιο πρόβλημα προς τον κ. Κικίλια. Έχω ερώτηση του κ. Μπούγα της Νέας Δημοκρατίας το 2022. Τότε ήταν ο κ. Πλεύρης Υπουργός Υγείας, ακριβώς το ίδιο θέμα, προβλήματα και αντιμετώπιση στην ακτινοθεραπεία. Έχω ερώτηση του κ. Κακλαμάνη Νικήτα το 2023, ο οποίος τυγχάνει και γιατρός, ακριβώς το ίδιο θέμα. Έχω από το Κομμουνιστικό Κόμμα Ελλάδας. Έχω από τον ΣΥΡΙΖΑ, τον Ιούλιο του 2020. Άρα είναι μια κατάσταση, η οποία μάλλον δεν βελτιώνεται.

Προφανώς, δεν μπορεί κάθε χωριό, κάθε πόλη, κάθε κωμόπολη να έχει ένα ακτινολογικό κέντρο. Υπάρχουν, όμως, και άλλοι τρόποι που μπορούμε να βοηθήσουμε τους ανθρώπους αυτούς. Επίσης, το γεγονός ότι μειώθηκε η αναμονή, βεβαίως και βοηθάει. Συνέβαλε σε αυτό, για παράδειγμα το «Νιάρχος». Είναι μια πρωτοβουλία, όμως, ενός ιδρύματος. Αυτό δεν ξέρω εάν περιποιεί τιμή για την πολιτεία. Δηλαδή, το ίδιο το κράτος δεν έχει κάνει κάτι, το έχει κάνει το «Νιάρχος». Καλοδεχούμενο, εννοείται και όποιος μπορεί να βοηθήσει σε αυτό το πράγμα, να βοηθήσει.

Αλλά, πώς θα μπορούσαμε αλλιώς να τους βοηθήσουμε αυτούς τους ανθρώπους, κύριε Υπουργέ; Δεν μπορεί να υπάρχει ακτινολογικό κέντρο σε κάθε περιοχή. Αυτό είναι κατανοητό. Μπορεί το Υπουργείο, η Κυβέρνηση να αναλάβει τα έξοδα μετακίνησης και διαμονής, τουλάχιστον, των καρκινοπαθών που υποβάλλονται σε αυτές τις ακτινοθεραπείες; Ένα ερώτημα είναι αυτό.

Θα μπορούσε το Υπουργείο να προβεί στην υπογραφή μιας σύμβασης με τα ιδιωτικά νοσοκομεία, στα οποία καταφεύγουν οι Έλληνες πολίτες; Διότι, όταν ο άλλος θέλει να σώσει τη ζωή του, ένας που έχει χρήματα ίσως να μπορεί να πάει, ένας που δεν έχει χρήματα και ζορίζεται, όμως, και που θέλει να πάει, γιατί θέλει να ζήσει ο άνθρωπος, στην περίπτωση αυτή να πληρώνουμε -το κράτος, δηλαδή- τα ιδιωτικά νοσοκομεία, για να μην υποβάλλονται σε αυτή την επιπλέον καταβολή στον ΕΟΠΥΥ οι ασθενείς.

Είστε διατεθειμένος να καλύψετε τα έξοδα -το Υπουργείο- οποιωνδήποτε επιπλέον χρεώσεων επιβάλλουν οι τελευταίοι;

Φυσικά, το τελευταίο είναι και το θέμα των προσλήψεων του κατάλληλου αριθμού του εξειδικευμένου προσωπικού. Επαναλαμβάνω, δεν είναι θέμα για να μαλώνουμε, όχι εμείς οι δύο μόνο, αλλά γενικά το πολιτικό προσωπικό της χώρας. Είναι θέμα το οποίο πρέπει να μας ευαισθητοποιήσει ακόμα περισσότερο.

Και εγώ τη μητέρα μου από καρκίνο του μαστού την έχασα πριν από πολλά χρόνια και νεότατη. Νομίζω και επαναλαμβάνω, δυστυχώς, όλοι έχουν στο πολύ στενό τους κύκλο μία τέτοια ιστορία που τους βασανίζει και κυρίως, βασανίζει τους ανθρώπους που οι ίδιοι υποφέρουν.

Άρα, λοιπόν, σε καμμία χώρα του πλανήτη δεν είναι λυμένα όλα, ακόμα και στις πολύ πιο πλούσιες από εμάς. Όμως, νομίζω ότι μπορούμε να βελτιώσουμε τις συνθήκες μάχης που δίνουν οι άνθρωποι αυτοί και ότι δεν έχουμε φτάσει στο απόλυτο, δεν είμαστε στο καλύτερο σημείο. Σίγουρα έχουμε να προσφέρουμε πολλά-πολλά ακόμα και στη στήριξη και στα ακτινολογικά και στο θέμα του προσωπικού και στην οικονομική ενίσχυση και στη μεταφορά τους και όλα αυτά, για να μας νιώθουν δίπλα τους οι άνθρωποι αυτοί.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για να ολοκληρώσετε την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα από όλα, κύριε συνάδελφε, είναι φυσιολογικό να βρίσκετε ερωτήσεις συναδέλφων για τα θέματα της υγείας. Και στην προηγούμενη περίοδο αν πηγαίνατε, θα βρίσκατε άλλων συναδέλφων και στην πιο προηγούμενη, άλλων συναδέλφων. Αλίμονο αν το Κοινοβούλιο δεν ρωτάει για τα θέματα της υγείας. Το θεωρώ υποχρέωση των Βουλευτών και αυτονόητο.

Χαίρομαι που αναγνωρίζετε ότι έχει μειωθεί η αναμονή. Η προσπάθειά μας δεν είναι να πετύχουμε το ιδανικό, το οποίο δεν υπάρχει στον πραγματικό κόσμο. Είναι να κάνουμε πρόοδο, να πηγαίνουμε προς τα μπρος. Και αυτή τη στιγμή το σύστημα πηγαίνει προς τα μπρος. Και προσλήψεις γίνονται και έχουμε προκηρύξει τις περισσότερες θέσεις μόνιμου προσωπικού στο ΕΣΥ από την ίδρυσή του. Φέτος, εξήμισι χιλιάδες θέσεις μόνιμου προσωπικού προκηρύσσει το Εθνικό Σύστημα Υγείας. Δεν είναι πάντα εύκολο να βρούμε γιατρούς, θέλω να είμαι ειλικρινής, για λόγους που έχω εξηγήσει. Άλλωστε, αν όλα πάνε καλά σύμφωνα με τους σχεδιασμός μου, την επόμενη εβδομάδα θα υπογράψω και την Υπουργική Απόφαση, την εφαρμοστική του νόμου μας για τη δυνατότητα διενέργειας ιδιωτικού έργου των γιατρών του ΕΣΥ πέραν του ωραρίου τους, ακριβώς για να κάνουμε τη θέση του λειτουργού του ΕΣΥ περισσότερο ελκυστική. Πιθανολογείται ότι θα έχουμε περισσότερη προσέλευση γιατρών στις προσκλήσεις που κάνουμε οπουδήποτε αυτές μένουν άγονες. Κυρίως μένουν άγονες σε επαρχιακές πόλεις, για να είμαι ειλικρινής. Η Σπάρτη είναι ένα τέτοιο παράδειγμα μια και την αναφέρατε, όπου έχουμε διαρκώς άγονες προσκλήσεις.

Θα μου επιτρέψετε να διαφωνήσω ως προς το θέμα των ιδιωτικών χορηγιών εντελώς. Έχω μια διαφορετική γνώμη από αυτή που συνήθως ακούγεται στη Βουλή. Η χορηγία δεν είναι μόνο ευπρόσδεκτη, δεν έχει τίποτα να δείξει η χορηγία ότι υπολείπεται σε κάτι το κράτος, το αντίθετο. Η χορηγία είναι ευπρόσδεκτη, συμπληρωματική του κράτους, αρχαία ελληνική συνήθεια, το λέω σε εσάς που αγαπάτε την ελληνική ιστορία. Άλλωστε η λέξη «χορηγός» είναι αρχαιοελληνική από εκείνους που πλήρωναν με τα έξοδα του χορού για τα Μεγάλα ή εν άστει Διονύσια στην αρχαία αθηναϊκή δημοκρατία, ώστε ο αθηναϊκός δήμος να απολαμβάνει αυτή τη μεγάλη προσφορά της τότε τέχνης. Δεν διανοήθηκε κανείς στην αρχαία Αθήνα να πει γιατί δεν τα πληρώνει ο αθηναϊκός δήμος. Μια χαρά τα πλήρωναν οι χορηγοί και έμεινε το όνομά τους αθάνατο στην ιστορία εξ αυτού. Πολύ ευπρόσδεκτη από το Ίδρυμα «Σταύρος Νιάρχος». Είναι πολύ μεγάλη προσφορά του Ιδρύματος «Σταύρος Νιάρχος» διαχρονικά στην ελληνική κοινωνία και ιδιαίτερα στον τομέα της υγείας. Ένα από τα μεγάλα νοσοκομεία που χτίζουν, όπως ξέρετε, είναι στη Σπάρτη λόγω και της καταγωγής του αείμνηστου Σταύρου Νιάρχου από εκεί εις ένδειξη τιμής στη μνήμη του δωρητή του Ιδρύματος «Σταύρος Νιάρχος» και τους ευχαριστούμε.

Και επαναλαμβάνω, πέραν των χορηγών, αυτή τη στιγμή μέσω του Ταμείου Ανάκαμψης εκτελούμε το μεγαλύτερο έργο αγοράς ιατροτεχνολογικού εξοπλισμού της ιστορίας του ΕΣΥ σε διάστημα ενάμιση χρόνου, 100 εκατομμύρια ευρώ. Αγοράζουμε μηχανήματα και ακτινολογικά κατά κύριο λόγο -όχι μόνο ακτινολογικά και μαγνητικούς τομογράφους και αξονικούς τομογράφους- και άλλου τύπου μηχανήματα που χρειάζονται για αιμοδυναμικά κέντρα, αλλά κατά κύριο λόγο ακτινολογικά σε πάρα πολλά νοσοκομεία της χώρας. Άρα, επεκτείνουμε το δίκτυο το οποίο έχουμε, λέγοντας στον κόσμο με ειλικρίνεια ότι δεν μπορούμε να κάνουμε τα πάντα.

Κλείνω, λέγοντας, ίσως να μην το γνωρίζατε, προβλέπεται αποζημίωση για τη μετακίνηση και των ασφαλισμένων και ενός συνοδού τους από τον ΕΟΠΥΥ, όπου τους πληρώνουμε τα εισιτήρια να πάνε και να γυρίσουν εάν δεν υπάρχει τρόπος το θέμα της υγείας τους να αντιμετωπιστεί πλησίον της κατοικίας τους. Άρα αυτό που λέτε γίνεται. Δεν πληρώνουμε τη διαμονή αν αυτό εννοείται, πληρώνουμε τη μετακίνηση να πάνε και να γυρίσουν στον τόπο της κατοικίας τους με κάποια κριτήρια και αυτά τηρούνται και γίνεται αυτή η αποζημίωση.

Τώρα εάν αυτό που με ρωτάτε είναι αν πρέπει να αυξηθεί η αποζημίωση ή να συμπεριλάβει και περισσότερα πράγματα δεν θα ήμουν αρνητικός αν θα μπορούσα να εξοικονομήσω πόρους από κάπου αλλού, γιατί ο προϋπολογισμός είναι συγκεκριμένος.

Οφείλω, όμως, να σας πω ότι και χθες ίσως να παρατηρήσατε έχουμε μια πολύ μεγάλη προσπάθεια, την οποία κάνουμε για τη μείωση του clawback στα νοσοκομεία και στα φάρμακα. Η προσπάθεια φαίνεται ότι αποδίδει. Πιθανόν να έχουμε εξοικονομήσει πόρους για να μπορούμε να κάνουμε και κάτι παραπάνω σ’ αυτό που αναγνωρίζω ότι θα ήταν χρήσιμο για τους ασθενείς να δώσουμε το κάτι παραπάνω, γιατί δέχομαι ότι κάποιος πάει να κάνει μια ακτινογραφία παραδείγματος χάριν στην Πάτρα, ίσως να έπρεπε να μείνει ένα βράδυ εκεί, ίσως να μην είναι στην κατάλληλη θέση για να μπορεί να γυρίσει αυθημερόν πίσω στη Σπάρτη. Σας το λέω για το παράδειγμα που φέρατε. Παρόμοια παραδείγματα μπορούμε να τα πούμε σε διάφορες περιοχές της Ελλάδος. Δέχομαι ότι αυτό είναι κάτι που θα πρέπει να το δούμε σε επόμενο χρόνο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο Ελληνοαμερικανοί φοιτητές και δύο συνοδοί εκπαιδευτικοί στο πλαίσιο του προγράμματος «AHEPA».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε με την πρώτη με αριθμό 1154/19-6-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Νέα Δημοκρατία» κ. Ευστράτιου (Στράτου) Σιμόπουλουπρος την Υπουργό Εργασίας και ΚοινωνικήςΑσφάλισηςμε θέμα: «Αποσύνδεση αύξησης επιδόματος ανεργίας από αύξηση κατώτατου μισθού».

Κύριε Σιμόπουλε, έχετε τον λόγο για την πρωτολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ πολύ, κυρία Πρόεδρε.

Κυρία Υπουργέ, υπάρχουν κλάδοι σήμερα της οικονομίας στους οποίους ο εργαζόμενος κάτω από πολύ δύσκολες συνθήκες δουλεύει μέχρι τα εξήντα επτά. Ταυτόχρονα, όμως, υπάρχουν και άνεργοι, τους οποίους εγώ θα αποκαλούσα «επαγγελματίες ανέργους». Δεν είναι όλοι οι άνεργοι έτσι. Υπάρχουν άνεργοι πάνω από πενήντα πέντε χρονών που έχουν μεγάλο πρόβλημα να βρουν εργασία, ενώ την επιζητούν. Υπάρχουν, όμως και άνεργοι, οι οποίοι επιθυμούν και επιζητούν να είναι άνεργοι, αυτούς τους ονομάζω «επαγγελματίες ανέργους», ώστε να παίρνουν το επίδομα ανεργίας.

Εμείς, ως κυβέρνηση, η Νέα Δημοκρατία, το 2022 έφερε τον νόμο 4921, ο οποίος ουσιαστικά δίνει τη δυνατότητα μέσα από μία διαδικασία να εξαιρούνται από το επίδομα ανεργίας όποιοι δεν τηρούν κάποιες βασικές προϋποθέσεις, όπως είναι η επανακατάρτιση, η άρνηση να πάνε σε τρεις διαφορετικούς εργοδότες. Δεν ακουμπήσαμε, όμως, τον πυρήνα αυτής της κατάστασης, η οποία οδηγεί στο να υπάρχουν οι επαγγελματίες άνεργοι, τονίζοντας ότι είναι αρκετοί. Δεν είναι λίγοι, αλλά προφανώς δεν είναι όλοι οι άνεργοι έτσι. Ο πυρήνας είναι η σύνδεση του κατώτατου μισθού με το επίδομα ανεργίας. Όταν αυξάνεται το κατώτατος μισθός, αυξάνεται και το επίδομα ανεργίας.

Ερωτώ, λοιπόν, αν το Υπουργείο έχει σκοπό να εξετάσει την αποσύνδεση αυτής της σύνδεσης και επίσης, αν έχει στοιχεία κατά πόσο εφαρμόζεται και με ποιο τρόπο ο νόμος, τον οποίον ψηφίσαμε πριν περίπου δύο χρόνια.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει η Υπουργός Εργασίας και Κοινωνικής Ασφάλισης κ. Νίκη Κεραμέως.

Κυρία Υπουργέ, έχετε τον λόγο για την απάντησή σας.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πάρα πολύ, κυρία Πρόεδρε, ευχαριστώ πολύ κύριε συνάδελφε, για την πολύ ενδιαφέρουσα αυτή επίκαιρη ερώτηση που μας δίνει δυνατότητα να συζητήσουμε ευρύτερα για ζητήματα ανεργίας, κινήτρων για εργασία και ζητήματα επιδομάτων.

Θα έλεγα ότι το ζητούμενο στην επιδοματική πολιτική δεν είναι να δημιουργήσουμε αντικίνητρα εργασίας -μακριά από εμάς-, αλλά να παρέχουμε ένα δίχτυ προστασίας εν προκειμένω από τον κίνδυνο της ανεργίας και προφανώς, απώτερος στόχος είναι η παρακίνηση στην εργασία.

Το επίδομα ανεργίας, λοιπόν, χορηγείται από τη Δημόσια Υπηρεσία Απασχόλησης του Υπουργείου Εργασίας, σε εργαζόμενους που έχουν ασφαλιστεί για τον κίνδυνο της ανεργίας και απολύθηκαν ή έληξε η σύμβαση εργασίας τους. Είναι εγγεγραμμένοι ως άνεργοι στη ΔΥΠΑ και είναι διατεθειμένοι και ικανοί να εργαστούν.

Έχετε δίκιο όταν λέτε ότι σήμερα ως έχει το επίδομα ανεργίας συνδέεται με τον κατώτατο μισθό, συγκεκριμένα με το κατώτατο ημερομίσθιο του ανειδίκευτου εργάτη όπως ισχύει και ορίζεται ως ένα ποσοστό του, το οποίο συναρτάται άμεσα με το είδος απασχόλησης και το ύψος των αποδοχών των ανέργων πριν αποκτήσουν αυτή την ιδιότητα.

Είναι γεγονός ότι η Κυβέρνηση της Νέας Δημοκρατίας έχει προβεί σε αλλεπάλληλες αυξήσεις το τελευταίο διάστημα του κατώτατου μισθού. Όπως ξέρετε ο νόμος για τον κατώτατο μισθό σήμερα είναι στα 830 ευρώ και το νόμιμο κατώτατο ημερομίσθιο για εργατοτεχνίτες είναι στο 37,07. Βάσει αυτών, το βασικό ημερήσιο ποσό τακτικής επιδότησης ανεργίας ορίζεται σε 20,39 ευρώ και το βασικό μηνιαίο επίδομα ανεργίας στα 509,75 ευρώ.

Όπως, πολύ σωστά είπατε, το επίδομα το λαμβάνουν μόνο όσοι πληρούν πολύ συγκεκριμένες προϋποθέσεις. Και για να έχουμε εικόνα για τα στοιχεία συγκεκριμένα, σύμφωνα με στοιχεία της ΔΥΠΑ μιλάμε για περίπου 120.000 έως 215.000 κάθε μήνα ανάλογα με την εποχικότητα, για παράδειγμα τον Απρίλιο που μας πέρασε ήταν 170.000, τον Ιανουάριο 212.000, τον Οκτώβριο πέρυσι, ήταν 119.000 χιλιάδες.

Μία από τις πολύ σημαντικές μεταρρυθμίσεις του νόμου που αναφέρατε, του ν.4921, ήταν η θέσπιση εισοδηματικών κριτηρίων για την πρόσβαση μακροχρόνια ανέργων σε παροχές που συνδέονται με την κάρτα ανεργίας, όπως είναι τα δωρεάν μέσα μαζικής μεταφοράς, αλλά και οι υποχρεώσεις των εγγεγραμμένων ανέργων και οι αντίστοιχες κυρώσεις.

Όπως ξέρετε, λοιπόν, ο νόμος ορίζει ότι η ενεργή αναζήτηση εργασίας περιλαμβάνει αποδοχή προσφερόμενης θέσης εργασίας που είναι σύμφωνη με το λεγόμενο ψηφιακό ατομικό σχέδιο δράσης, συμμετοχή σε προγράμματα συνεχιζόμενης επαγγελματικής κατάρτισης και απασχόλησης που υποδεικνύει η ΔΥΠΑ, συνεργασία με εργασιακό σύμβουλο και ούτω καθεξής. Και η άρνηση τριών κατάλληλων προσφερόμενων θέσεων εργασίας, επιφέρει σύννομη διαγραφή δύο ετών από το μητρώο. Ενώ η άρνηση συμμετοχής σε δράσεις κατάρτισης ή η παράλειψη σύνταξης ατομικού σχεδίου δράσης σε συνεργασία με εργασιακό σύμβουλο, οδηγεί σε διαγραφή έξι μηνών.

Είναι γεγονός ότι το τελευταίο διάστημα η Δημόσια Υπηρεσία Απασχόλησης έχει συνεργαστεί με τον ΟΟΣΑ για τη μελέτη μιας νέας φιλοσοφίας σε ό,τι αφορά το επίδομα ανεργίας. Για τη νέα φιλοσοφία, αν θέλετε, θα πω λίγα περισσότερα και στη δευτερολογία. Ο στόχος είναι να παρέχουμε τα σωστά κίνητρα και ο στόχος είναι, επίσης, να μην αντιμετωπίζουμε όλες τις καταστάσεις με όμοιο τρόπο. Προφανώς είναι διαφορετική η κατάσταση ενός ο οποίος έχει δουλέψει δύο μήνες στη ζωή του και ενός άλλου ο οποίος έχει δουλέψει δεκαπέντε χρόνια στη ζωή του.

Όλα αυτά είναι στο πλαίσιο μιας νέας πολιτικής για το επίδομα ανεργίας η οποία είναι υπό επεξεργασία. Έχει γίνει σημαντική προσπάθεια από πλευράς ΔΥΠΑ και ΟΟΣΑ. Ο ΟΟΣΑ έχει καταθέσει, δηλαδή, μία μελέτη. Θα πω περισσότερα και εν συνεχεία.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σιμόπουλε, έχετε τρία λεπτά για τη δευτερολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θα χρειαστώ πολύ λιγότερο, κυρία Πρόεδρε.

Καλύπτομαι από την απάντηση όσον αφορά ότι είναι υπό συζήτηση το θέμα το οποίο έθεσα. Θα επιθυμούσα -αν υπάρχουν- τα στοιχεία ώστε να δούμε τα τελευταία δύο χρόνια που είναι σε εφαρμογή ο νόμος, αν έχουν βγει από την επιδότηση εργασίας επειδή αρνήθηκαν να συμμορφωθούν με τον νόμο και πόσοι είναι αυτοί οι εργαζόμενοι.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Πρώτα απ’ όλα να πούμε το εξής: Ο νόμος αυτός είναι ο ν.4921 του 2022 και προβλέπει σημαντικές μεταρρυθμίσεις, κατά τη γνώμη μου, και είναι σε πλήρη εφαρμογή ο νόμος αυτός. Προφανώς στα πρώτα στάδια υπάρχουν κάποιες δυσκολίες, ανακύπτουν προκλήσεις, αλλά ο νόμος εφαρμόζεται κανονικά σύμφωνα με τη Δημόσια Υπηρεσία Απασχόλησης. Να θυμίσω ότι έχει θεσπιστεί ένα σύστημα με το οποίο εξειδικεύονται οι υποχρεώσεις αφ’ ενός της ΔΥΠΑ και αυτών που αναζητούν εργασία.

Στο πλαίσιο, λοιπόν, της εφαρμογής αυτού του νέου νόμου, ο οποίος, όπως σας είπα, εφαρμόζεται κανονικά σε όλες τις πτυχές του, ανακύπτουν προκλήσεις και διαπιστώνονται και παραλείψεις. Θα σας πω μερικά παραδείγματα. Για παράδειγμα, η εκπρόθεσμη ενημέρωση ή παράλειψη ενημέρωσης για τη συνδρομή λοιπών λόγων διαγραφής στο ψηφιακό μητρώο ή ταυτόχρονη εγγραφή και παραμονή στο ψηφιακό μητρώο, ενώ π εγγεγραμμένος μπορεί να απασχολείται. Άρα όλα αυτά διορθώνονται πλέον. Άλλα παραδείγματα είναι η μη υποβολή στοιχείων και δικαιολογητικών εντός του προκαθορισμένου διαστήματος, η μη εμφάνιση σε προκαθορισμένα ραντεβού με εργασιακό σύμβουλο της ΔΥΠΑ. Όλα αυτά είναι ζητήματα τα οποία έχουν να κάνουν με την εφαρμογή του νόμου.

Θυμίζω και πάλι ότι η άρνηση των τριών κατάλληλων προσφερόμενων θέσεων εργασίας επιφέρει διαγραφή δύο ετών από το μητρώο και αυτό διότι ο απώτερος στόχος μας είναι πώς θα τονώσουμε την απασχόληση, πώς θα παρακινήσουμε στην εργασία.

Όπως είπα, λοιπόν, προηγουμένως, τον τελευταίο ενάμιση χρόνο περίπου η ΔΥΠΑ είχε ζητήσει από τον ΟΟΣΑ μία μελέτη - τεχνική βοήθεια σε σχέση με μια μεταρρύθμιση στο επίδομα ανεργίας. Ο στόχος είναι το επίδομα να γίνει πιο αποτελεσματικό, πιο δίκαιο και πιο ανταποδοτικό. Θα αναφέρω εν συντομία μόνο κάποια πρώτα πορίσματα της τεχνικής βοήθειας. Το λέω αυτό γιατί προφανώς θα υπάρξει εκτενέστερα διάλογος επ’ αυτού. Όπως ξέρετε, εγώ ανέλαβα πολύ πρόσφατα.

Είναι υπό επεξεργασία το σχέδιο αυτό, αλλά θα έλεγα ότι οι βασικοί πυλώνες της φιλοσοφίας έχουν να κάνουν τα εξής: να υπάρχει μεγαλύτερη διασύνδεση μεταξύ του εργασιακού και ασφαλιστικού βίου του συγκεκριμένου προσώπου και του ύψους και της διάρκειας του επιδόματος. Αυτός είναι ένας θεμελιώδης πυλώνας αυτής της φιλοσοφίας.

Δεύτερος πυλώνας: Το επίδομα να είναι εμπροσθοβαρές, να είναι μεγαλύτερο τους πρώτους μήνες ανεργίας και να μειώνεται σταδιακά για να είναι πιο ομαλή μετάβαση από την εργασία στην ανεργία και να υπάρχει μεγαλύτερο κίνητρο επανένταξης, εν συνεχεία στην απασχόληση. Επίσης να επανεξεταστούν συνολικά οι προϋποθέσεις της διάρκειας εργασίας για τη λήψη επιδόματος.

Θέλω να προσθέσω εδώ ότι μέσω του Ταμείου Ανάκαμψης έχουν εξασφαλιστεί εκατό 100 εκατομμύρια ευρώ για την υλοποίηση πιλοτικού έργου το οποίο θα υλοποιήσει και θα αξιολογήσει αυτή τη μεταρρύθμιση. Άρα, μιλάμε για μία μελέτη που είναι σε εξέλιξη και μιλάμε για ένα πιλοτικό πρόγραμμα σε σχέση με την υλοποίηση ακριβώς αυτής της μεταρρύθμισης.

Να θυμίσω, επίσης, ότι από τον Ιανουάριο του 2023 υλοποιείται και το επίδομα εργασίας το οποίο επιβραβεύει τον επιδοτούμενο άνεργο που βρίσκει δουλειά με το 50% του επιδόματος ανεργίας επιπλέον του μισθού του για το υπολειπόμενο διάστημα επιδότησης.

Θα έλεγα -και θα κλείσω- ότι ο στόχος μας είναι ο εξορθολογισμός και η μέγιστη αξιοποίηση του επιδόματος ανεργίας για την ενεργοποίηση των ανέργων και την τόνωση και αύξηση της απασχόλησης.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Θα συζητηθεί τώρα η τέταρτη με αριθμό 1170/25-6-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Σε διαθεσιμότητα οι εργαζόμενοι της «ΦΙΕΡΑΤΕΞ Α.Ε.» στην ΠΕ Κιλκίς».

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κυρία Υπουργέ, οι εργαζόμενοι στα βαφεία - πλεκτήρια «ΑΦΟΙ ΑΝΕΖΟΥΛΑΚΗ Α.Ε. ΦΙΕΡΑΤΕΞ» στο Κιλκίς είναι τα τελευταία θύματα της πολυδιαφημισμένης καπιταλιστικής ανάπτυξης, της πολιτικής σταθερότητας και των ελεύθερων ευρωπαϊκών αγορών που ευαγγελίζεται η Κυβέρνηση της Νέας Δημοκρατίας. Οι εργαζόμενοι είναι σε καθεστώς διαθεσιμότητας από τις 5-6-2024 και ως τα τέλη Ιουνίου, ενώ η εργοδοσία άφησε ανοικτό το ενδεχόμενο το καθεστώς διαθεσιμότητας να συνεχιστεί και τους επόμενους μήνες με αβέβαιο το μέλλον της επιχείρησης. Από τους εκατό περίπου εργαζόμενους που έχει η επιχείρηση, οι τριάντα έφυγαν οικειοθελώς, κάτω από τον φόβο της αβεβαιότητας, παίρνοντας τη μισή αποζημίωση, όπως ορίζει ο νόμος.

Αυτόν τον οικονομικό στραγγαλισμό των εργαζομένων, που καλούνται να ανταποκριθούν στις ανάγκες των οικογενειών τους με μισό εισόδημα, μέσα σε συνθήκες αβάσταχτης ακρίβειας, προσπαθεί να αξιοποιήσει η εργοδοσία για να οδηγήσει ακόμα περισσότερους στην παραίτηση και να γλυτώσει έτσι από τις ενδεχόμενες αποζημιώσεις που θα δικαιούνται σε περίπτωση που προχωρήσει σε απολύσεις.

Να σημειωθεί ότι πρόκειται για μια επιχείρηση στην οποία στο διάστημα 2015 - 2023 οι εργαζόμενοι παρήγαγαν σημαντικό πλούτο, με κύκλους εργασίας εννιαετίας πάνω από 220 εκατομμύρια ευρώ και κέρδη προ τόκων, φόρων και αποσβέσεων που ξεπερνάνε τα 6 εκατομμύρια.

Οι εργαζόμενοι εδώ και δεκαετίες κρατάνε ανοιχτή φυσικά την επιχείρηση με τη δουλειά τους και σήμερα βρίσκονται αντιμέτωποι με την ανασφάλεια και τον κίνδυνο της ανεργίας. Η εργοδοσία έχει ήδη προχωρήσει σε επιστροφή πρώτων υλών στους προμηθευτές της και προσπάθησε να βγάλει και εξοπλισμό έξω από τις εγκαταστάσεις, κάτι που έγινε αντιληπτό από τους εργαζόμενους που περιφρουρούν το εργοστάσιο και κάλεσαν την Επιθεώρηση Εργασίας.

Η εργοδοσία επικαλείται ότι υπήρχε έλλειψη παραγγελιών, αλλά η πραγματικότητα είναι ότι ενώ έρχονταν παραγγελίες, η εταιρεία έδιωχνε με σκοπό να δημιουργηθεί αβεβαιότητα και να υπάρχει πάτημα για τις προαναφερθείσες εξελίξεις αλλά και να φύγουν οι εργαζόμενοι από μόνοι τους.

Επίσης τον Γενάρη του 2024 είχαν μπει σε καθεστώς εκ περιτροπής εργασίας για δεκαπέντε μέρες, με την εταιρεία να διαβεβαιώνει πως κάτι τέτοιο δεν θα ξαναγίνει.

Ερωτάσθε, κυρία Υπουργέ, τι θα κάνει η Κυβέρνηση για να δοθεί έκτακτο επίδομα από τη ΔΥΠΑ ίσο με τον μισθό, για να καλυφθούν οι υπόλοιπες ασφαλιστικές εισφορές για τον μήνα Ιούνιο, που οι εργαζόμενοι βρίσκονται σε καθεστώς διαθεσιμότητας, να μην επαναληφθεί μετά το πέρας του μήνα το καθεστώς διαθεσιμότητας και να διασφαλιστούν όλες οι θέσεις εργασίας χωρίς να καταργηθούν εργασιακά και ασφαλιστικά δικαιώματα των εργαζομένων.

Επίσης ερωτάσθε τι θα κάνει η Κυβέρνηση για να διασφαλιστούν όλα τα δεδουλευμένα, οι μισθοί και τα ένσημα των εργαζομένων, καθώς και όλες οι θέσεις εργασίας, να γίνει πάγωμα δανειακών υποχρεώσεων, οφειλών σε ΔΕΗ, νερό κ.λπ., κανένας πλειστηριασμός κατοικίας εργαζομένου για όσο διάστημα απαιτείται και να παρθούν αντίστοιχα μέτρα προστασίας των εργαζομένων που βρέθηκαν άνεργοι μετά τις τελευταίες εξελίξεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε, και ευχαριστώ πολύ, κύριε συνάδελφε, για την ερώτηση αυτή, που θα έλεγα ότι αφορά πρωτίστως τους εργαζόμενους στους οποίους αναφέρεστε, αλλά θα το διεύρυνα λέγοντας ότι αφορά ευρύτερα κάθε εργαζόμενο, στον οποίο οφείλουμε να διασφαλίσουμε ότι η νομιμότητα τηρείται και ο κρατικός μηχανισμός λειτουργεί για την προστασία του.

Εν προκειμένω, στην περίπτωση της «ΦΙΕΡΑΤΕΞ Α.Ε.» ενημερωθήκαμε από την Επιθεώρηση Εργασίας ότι υποβλήθηκαν πολλές καταγγελίες στο Τμήμα Επιθεώρησης Εργασιακών Σχέσεων Κιλκίς με αντικείμενο την τετραήμερη απασχόληση και χορήγηση κανονικής άδειας κατά την πέμπτη μέρα χωρίς συγκατάθεση των εργαζομένων.

Η τοπική υπηρεσία πραγματοποίησε σειρά ελέγχων τον Ιανουάριο, τον Μάρτιο, τον Ιούλιο, τον Σεπτέμβριο, τον Δεκέμβριο του ’23, τον Ιανουάριο του 2024 ως προς την υποχρέωση εκ μέρους της επιχείρησης σε υπογραφή αιτήσεων κατάτμησης κανονικής άδειας και στην περίπτωση ενός εργαζόμενου παράτυπα διαπιστώθηκε παράβαση, για την οποία και επιβλήθηκε πρόστιμο, καθώς δεν βρέθηκαν οι υπογεγραμμένες αιτήσεις κατάτμησης αδείας για τις εν λόγω ημέρες χορήγησης αδείας.

Κατά τη διάρκεια, λοιπόν, των ελέγχων αυτών πραγματοποιήθηκαν αυτεπάγγελτα έλεγχοι και για την καταβολή δεδουλευμένων αποδοχών Νοεμβρίου 2022, Απριλίου 2023 Μαΐου 2023, Ιουνίου, Νοεμβρίου, Δεκεμβρίου 2023 και επιδόματος αδείας 2023 και έλεγχοι για καταβολή δώρων Χριστουγέννων 2022 και 2023, όπου δεν διαπιστώθηκαν εκεί παραβάσεις της εργατικής νομοθεσίας.

Εν συνεχεία, τον Ιούνιο του 2024 πραγματοποιήθηκε έλεγχος σχετικά με μια καταγγελία του επιχειρησιακού σωματείου των εργαζομένων περί μη τήρησης διατάξεων διαβούλευσης με τους εργαζομένους. Δεν διαπιστώθηκαν παραβάσεις, όπως επίσης δεν διαπιστώθηκαν παραβάσεις της εργατικής νομοθεσίας σε σχέση με την εφαρμογή του μέτρου της διαθεσιμότητας στους εργαζόμενους από τις 4 Ιουνίου 2024 και γι’ αυτό έγινε έλεγχος.

Τώρα, ως προς το πρώτο ερώτημά σας και το επίδομα διαθεσιμότητας από τη ΔΥΠΑ, πράγματι η Δημόσια Υπηρεσία Απασχόλησης μάς έχει ενημερώσει ότι το Κέντρο Προώθησης Απασχόλησης Κιλκίς γνωστοποίησε στη ΔΥΠΑ ότι εξήντα επτά εργαζόμενοι της «ΦΙΕΡΑΤΕΞ Α.Ε.» τέθηκαν σε καθεστώς διαθεσιμότητας για το διάστημα 5 έως 30 Ιουνίου 2024 και ως εκ τούτου μπορούν να λάβουν κανονικά το επίδομα διαθεσιμότητας.

Σας θυμίζω ότι σύμφωνα με τον ν.1836/1989 όταν ο εργοδότης θέσει μισθωτούς σε διαθεσιμότητα, τότε ο ΟΑΕΔ και νυν ΔΥΠΑ καταβάλλει σε αυτούς που παραμένουν άνεργοι κατά τη διάρκεια διαθεσιμότητας το 10% του μέσου όρου τακτικών αποδοχών των δύο τελευταίων μηνών υπό καθεστώς πλήρους απασχόλησης. Άρα αυτό έχει ήδη δρομολογηθεί και αντιστοίχως θα ήθελα να σας διαβεβαιώσω και για το σύνολο των ενσήμων. Θα αναφερθώ εν συνεχεία στη δευτερολογία μου και στο ζήτημα αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Σωστά είναι όλα αυτά που λέτε, κυρία Υπουργέ, αλλά θέλουμε συγκεκριμένη απάντηση, γιατί η διαθεσιμότητα και το επίδομα αυτό είναι ένα εργαλείο για να ξεφεύγει εργοδότης από τις υποχρεώσεις του. Οι εργάτες, όμως, δεν μπορούν να βγάλουν τον μήνα και το ζήτημα είναι αν θα βοηθήσετε σε αυτή την κατεύθυνση.

Όμως να το πω συγκροτημένα. Βέβαια εδώ η κατάσταση δείχνει ότι το «Θα φέρουμε καλές δουλειές και καλούς μισθούς» κλείνει το ένα εργοστάσιο μετά το άλλο. Στην κεντρική Μακεδονία «SONOCO», «ΒΑΡΒΑΡΕΣΟΣ», «ΦΙΕΡΑΤΕΞ» μόνο σε λίγους μήνες και έπονται κι άλλα. Σε περίοδο ανάπτυξης μάλιστα.

Αυτή είναι, όμως, η ανάπτυξή σας, γιατί είναι γνωστό ότι εκατομμύρια είναι τα κέρδη. Αναφερθήκαμε για τον κάθε εργοδότη. Επιδοτήσεις από το κράτος, χρηματοδοτήσεις, φοροαπαλλαγές για τις επιχειρήσεις είναι δεδομένα. Και όταν δεν αρέσει στους εργοδότες το ποσοστό κέρδους πετάνε τους εργάτες στον δρόμο. Και γι’ αυτό λέμε ότι τους δώσατε ολόκληρο νομοθετικό οπλοστάσιο να φεύγουν από την επιχειρηματική δραστηριότητα με άθικτα τα κέρδη τους, να ξεφεύγουν δηλαδή από υποχρεώσεις και έχουν αυτά τα εργαλεία -εκ περιτροπής εργασία, διαθεσιμότητα- για να ξεφεύγουν, λοιπόν, από τις υποχρεώσεις δεδουλευμένων αποζημιώσεων.

Τα παραδείγματα είναι πάρα πολλά. Έχουμε αναφερθεί με επίκαιρες και στον «ΒΑΡΒΑΡΕΣΟ», στον Καρυπίδη και παντού. Και σε αυτή την περίπτωση ίδιος είναι ο εκβιασμός. Τι τους λέει; «Μείνετε με μισό μισθό μέχρι να εξαντληθείτε και να αποφασίσετε να παραιτηθείτε» για να γλιτώσει από τις αποζημιώσεις σε περίπτωση που κλείσει.

Και σας ρωτάμε τόσο απλά, κυρία Υπουργέ: Τα δώσατε όλα στους εργοδότες και ό,τι τους δώσατε είναι λεφτά των εργαζομένων, χρηματοδοτήσεις κ.λπ.. Επιτέλους πείτε μας, θα βοηθήσετε τους εργάτες όταν βιώνουν αυτή την κατάσταση να ζήσουν, να επιβιώσουν; Και αυτά που ζητάνε είναι δικά τους, τα ίδια, τα δικά τους λεφτά. Δεν είναι δικά σας, δικά μας, της Κυβέρνησης.

Σε κάθε περίπτωση, εμείς πρέπει να σας πούμε ότι οι εργάτες δεν τρώνε κουτόχορτο. Είναι πολύ έμπειροι πλέον. Είμαστε κάθε μέρα μαζί τους. Ξέρουν πολύ καλά και ποιος κλείνει τα εργοστάσια και ποιος είναι υπεύθυνος για αυτά που βιώνουν και ήδη βρίσκονται σε σωστή τροχιά, ενώνονται, συσπειρώνονται και κινητοποιούνται από κοινού με άλλους εργάτες που βιώνουν τα ίδια, από τον «ΒΑΡΒΑΡΕΣΟ» και άλλα εργοστάσια.

Και πρέπει να πούμε, κυρία Υπουργέ, ότι αν πριν λίγους μήνες λέγαμε ότι χρειάζονται κιάλια για να δείτε το 41% που έγινε τελικά 28%, τώρα χρειάζονται κιάλια για να δείτε και το 28%. Αυτό φαίνεται στους εργάτες.

Βέβαια εμείς θα είμαστε στο πλευρό τους μέχρι να επιβάλουν το δίκιο τους. Σε αυτό θέλουμε να απαντήσετε, κυρία Υπουργέ, αν θα τους βοηθήσετε, όπως βοηθήσατε με το νομοθετικό οπλοστάσιο και τις χρηματοδοτήσεις το κεφάλαιο και τις επιχειρήσεις, αν θα τους βοηθήσετε αυτούς που παρήγαγαν όλο τον πλούτο να επιβιώσουν και να βγάλουν τον μήνα και να αντέξουν στον εκβιασμό που κάνει η εργοδοσία για να τους αναγκάσει σε παραίτηση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για να ολοκληρώσετε την απάντησή σας.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε συνάδελφε.

Στα δύο ερωτήματα κατ’ αρχάς που έχετε θέσει και στη γραπτή επίκαιρη ερώτησή σας, το ένα που αφορά το έκτακτο επίδομα από τη ΔΥΠΑ, έχουν λαμβάνειν οι εργαζόμενοι από το επίδομα αυτό. Σας είπα και τους συγκεκριμένους αριθμούς. Άρα αυτό είναι ήδη δρομολογημένο.

Σε ό,τι αφορά τα ένσημα, για να μη μένουν απορίες σχετικά με τα ασφαλιστικά δικαιώματα, κατ’ αρχάς να ξεκαθαρίσουμε το εξής. Ο θεσμός της διαθεσιμότητας είναι ένα μέσο προστασίας των μισθωτών, στους οποίους εξασφαλίζεται ένα μέρος των αποδοχών κατά την περίοδο μείωσης εργασιών.

Η χρονική περίοδος διαθεσιμότητας θεωρείται πραγματικός χρόνος υπηρεσίας. Η εργασιακή σχέση δεν λύεται και συνεχίζεται κανονικότατα η ασφάλιση του εργαζόμενου, εφόσον υπάρχει η αξίωση για αποδοχές.

Σύμφωνα με τις ενημερώσεις, γνωστοποιήσεις στους εργαζόμενους της εταιρείας που τέθηκαν σε διαθεσιμότητα, θα λαμβάνουν το 50% των αποδοχών που θα δικαιούνται, βάσει της ατομικής σύμβασης εργασίας τους.

Επιπλέον όμως αυτού, επιτρέψτε μου, επειδή κάνατε μία αναφορά ότι η Κυβέρνηση αυτή λέτε -αν το κατάλαβα σωστά- ενισχύει τους εργοδότες και όχι τους εργαζόμενους και μεταξύ των πάρα πολλών πολιτικών που έχουν θεσπιστεί τα τελευταία πέντε χρόνια, θέλω να σας θυμίσω τα εξής:

Την ενεργοποίηση του μηχανισμού του κατώτατου μισθού. Έχουμε σημαντικότατη αύξηση του κατώτατου μισθού επί Κυβερνήσεως της Νέας Δημοκρατίας. Τον εκσυγχρονισμό των όρων για την επέκταση των συλλογικών συμβάσεων εργασίας. Την καθιέρωση τηλεργασίας. Την πατρική γονική άδεια. Την ενδυνάμωση του θεσμού της άδειας μητρότητας. Την προστασία εργαζομένων από τη βία και την παρενόχληση στην εργασία. Την ενδυνάμωση της προστασίας των εργαζομένων από απόλυση και τη θέσπιση της συμφιλίωσης οικογενειακής και επαγγελματικής ζωής.

Η κάρτα εργασίας. Μεθαύριο, 1η Ιουλίου, μπαίνουν περίπου εξακόσιες χιλιάδες εργαζόμενοι στο πλαίσιο προστασίας της ψηφιακής κάρτας εργασίας. Πρόκειται για μια πολύ σημαντική μεταρρύθμιση για τη θωράκιση των δικαιωμάτων όλων των εργαζομένων. Όπως ξέρετε, από 1η Ιουλίου προβλέπεται η πλήρης εφαρμογή του μέτρου της ψηφιακής κάρτας εργασίας σε όλη τη βιομηχανία, σε όλο το λιανεμπόριο και μιλάμε για περίπου εξακόσιους χιλιάδες εργαζόμενους. Άρα η κάρτα εργασίας είναι ένα όπλο εναντίον της αδήλωτης εργασίας, εναντίον της σπονδυλωμένης εργασίας, ένα εργαλείο για την περαιτέρω θωράκιση των δικαιωμάτων των εργαζομένων.

Θεσπίσαμε κανόνες για την εργασία μέσω πλατφόρμας. Θεσπίσαμε τον δόκιμο εργαζόμενο και τη διαφάνεια στους βασικούς όρους της ατομικής σύμβασης εργασίας. Προωθήσαμε πολιτικές για τον περιορισμό του ψηφιακού αναλφαβητισμού και των ανισοτήτων. Καθιερώσαμε τις υποχρεώσεις των ανέργων. Προωθούμε καλύτερους όρους σύζευξης μεταξύ προσφοράς και ζήτησης.

Επιπλέον, μέσω της Δημόσιας Υπηρεσίας Απασχόλησης, με πάρα πολλά προγράμματα κατάρτισης, επανακατάρτισης, επαγγελματικής εκπαίδευσης κ.ο.κ., στοχεύουμε στη διαρκή ενίσχυση της απασχόλησης και στην καταπολέμηση της ανεργίας.

Θα έλεγα ότι όλα αυτά έχουν να κάνουν με πολλές πρωτοβουλίες στην κατεύθυνση ουσιαστικής θωράκισης των εργαζομένων, προστασίας των εργαζομένων, όπως και το τελευταίο μέτρο το οποίο μπαίνει και σε πλήρη εφαρμογή, η ψηφιακή κάρτα εργασίας. Για να έχετε εικόνα των μεγεθών, έως σήμερα η ψηφιακή κάρτα εργασίας αφορούσε, περίπου, εκατόν πενήντα χιλιάδες εργαζόμενους. Από 1η Ιουλίου, που μπαίνουν πλέον η βιομηχανία και το λιανεμπόριο στην πλήρη εφαρμογή της ψηφιακής κάρτας εργασίας, πλέον μιλάμε για επιπλέον, περίπου, εξακόσιους χιλιάδες εργαζόμενους που μπαίνουν σε αυτό το «προστατευτικό δίχτυ» για τη θωράκιση -εάν θέλετε- των δικαιωμάτων των εργαζομένων.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί τώρα η δέκατη με αριθμό 1171/25-6-2024 επίκαιρη ερώτηση δεύτερου κύκλου, του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την κατάργηση της κυριακάτικης αργίας από τα «LIDL» στην Κέρκυρα».

Ορίστε, κύριε Έξαρχε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κυρία Πρόεδρε.

Έτσι είναι. Άλλοι απολύονται και μένουν στον δρόμο και άλλοι δουλεύουν και τις Κυριακές. Δηλαδή, δουλειά όποτε θέλουμε, όπως θέλουμε και όπου θέλουμε. Αυτό το λέω με βάση το προηγούμενο ερώτημα του συντρόφου Λεωνίδα Στολτίδη.

Σύμφωνα με τις καταγγελίες του Κερκυραϊκού Συνδέσμου Ιδιωτικών Υπαλλήλων, τα δύο καταστήματα της πολυεθνικής «LIDL» στην πόλη της Κέρκυρας άρχισαν να λειτουργούν και τις Κυριακές. Η λειτουργία ξεκίνησε την Κυριακή 19 Μαΐου, συνεχίζεται κάθε Κυριακή και προγραμματίζεται για όλο το διάστημα της θερινής περιόδου, ενώ μάλιστα ήδη έχουν ανακληθεί και όλες οι άδειες των εργαζομένων.

Η εργοδοσία της πολυεθνικής για την κυριακάτικη λειτουργία των καταστημάτων της επικαλείται την απόφαση της πρώην δημάρχου του Δήμου Κεντρικής Κέρκυρας και Διαπόντιων Νήσων, η οποία όμως εξαιρεί ρητά τις υπεραγορές σουπερμάρκετ από τη λειτουργία τις Κυριακές κατά την παραπάνω περίοδο. Προκύπτει, δηλαδή, και ζήτημα παράνομης λειτουργίας για το παραπάνω διάστημα, αλλά και για το επόμενο που έχει εξαγγείλει η εργοδοσία.

Το θέμα συζητήθηκε στις 28 Μαΐου στο δημοτικό συμβούλιο της κεντρικής Κέρκυρας, όπου επιβεβαιώθηκε ότι η απόφαση αυτή δεν αφορά το συγκεκριμένο είδος καταστημάτων.

Επίσης, στις 19 Μαΐου πραγματοποιήθηκε επιτόπιος έλεγχος και το τμήμα Κέρκυρας στο Σώμα Επιθεώρησης Εργασίας από όπου και τελικά επιβλήθηκαν πρόστιμα 6.200 ευρώ στην εταιρεία με απόφαση του τμήματός της. Ιδιαίτερα, βέβαια, ερωτηματικά προκαλεί και η στάση της Αστυνομίας, η οποία με κάθε τρόπο δικαιολογεί το άνοιγμα των καταστημάτων, ισχυριζόμενη αρχικά ότι υπάρχει άδεια και στη συνέχεια, δηλώνει αναρμόδια τόσο για να κάνει έλεγχο, όσο και για να εφαρμόσει τη σχετική απόφαση του δήμου.

Το αποτέλεσμα, βέβαια, είναι ότι η πολυεθνική λειτουργεί κανονικά, παράνομα φυσικά, τα καταστήματά της, παρά τα πρόστιμα και τους ελέγχους και το θεσμικό πλαίσιο που ισχύει έτσι και αλλιώς, που έχει διαμορφωθεί και την προστατεύει.

Η παραπάνω μεθόδευση στρέφεται εναντίον των εργαζόμενων, καθώς προφανώς και έχει επιπτώσεις στην υγεία τους, στην προσωπική, οικογενειακή και κοινωνική ζωή, στη μητρότητα κ.λπ. αλλά και στους αυτοαπασχολούμενους και μικρούς επαγγελματίες, που τελικά θα αναγκαστούν να βάλουν λουκέτο, μην αντέχοντας τον ανταγωνισμό με τις πολυεθνικές.

Ρωτάμε, λοιπόν: Τι μέτρα θα πάρει το Υπουργείο, ώστε να σταματήσει η εργοδοσία της «LIDL» το άνοιγμα των καταστημάτων τις Κυριακές στην Κέρκυρα; Και φυσικά, τι μέτρα θα παρθούν, ώστε να ενισχυθούν οι ελεγκτικοί μηχανισμοί και το Σώμα Επιθεώρησης Εργασίας με προσωπικό, μέσα και αρμοδιότητες;

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, κυρία Κεραμέως, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Ευχαριστώ πολύ, κύριε συνάδελφε, για την επίκαιρη αυτή ερώτηση που αφορά, πράγματι, καταγγελίες για λειτουργία καταστήματος αλυσίδας, υπεραγορά σουπερμάρκετ στην Κέρκυρα ημέρα Κυριακή και συγκεκριμένα την Κυριακή 19 Μαΐου.

Πρώτα απ’ όλα, θέλω να σας ενημερώσω και επισήμως ότι σύμφωνα με έγγραφο της Επιθεώρησης Εργασίας, διενεργήθηκε επιτόπιος έλεγχος την ίδια ημέρα στο κατάστημα και αφού το κλιμάκιο έκρινε τις γραπτές εξηγήσεις της εταιρείας ως μη ικανοποιητικές, της επέβαλε δύο πρόστιμα ως ακολούθως 3.000 ευρώ για τη λειτουργία κατά την Κυριακή 19 Μαΐου και 3.200 ευρώ για εργασία τεσσάρων εργαζομένων την Κυριακή 19 Μάϊου, ημέρα υποχρεωτικής εβδομαδιαίας ανάπαυσης.

Τώρα να δούμε ποιο είναι το ισχύον θεσμικό πλαίσιο. Το ισχύον θεσμικό πλαίσιο απαγορεύει κατά την Κυριακή και κατά τις ημέρες αργίας τη λειτουργία των καταστημάτων, υπό κάποιες όμως εξαιρέσεις, όπως πρατήρια υγρών καυσίμων, εστιατόρια, ζαχαροπλαστεία, κυλικεία, ανθοπωλεία, περίπτερα, συναφή καταστήματα. Με απόφαση του οικείου περιφερειάρχη μπορεί να επιτρέπεται η λειτουργία την Κυριακή και ημέρες αργίας ορισμένων καταστημάτων που εξυπηρετούν την τουριστική κίνηση σε αυστηρά οριοθετούμενες περιοχές δήμων και κοινοτήτων που έχουν ανακηρυχθεί ως τουριστικοί τόποι και τόποι παραθεριστικής κατοικίας.

Με τον νόμο του 2013, τον ν.4177/2013, ρυθμίστηκε η προαιρετική λειτουργία εμπορικών καταστημάτων τις Κυριακές, κατόπιν αιτιολογημένης απόφαση του κατά τόπου αρμοδίου δημάρχου, η οποία εκδίδεται μετά από διαβούλευση με τοπικούς και συλλογικούς φορείς. Όλες αυτές οι διατάξεις, αν θέλετε, ρυθμίζουν τη λειτουργία καταστημάτων κατά την Κυριακή και ανήκουν στην αρμοδιότητα του Υπουργείου Ανάπτυξης.

Επίσης, η δημοτική αρχή μπορεί να ρυθμίσει το ωράριο του συνόλου των εμπορικών καταστημάτων του δήμου στο πεδίο εφαρμογής του ν.4177/2013. Δεν μπορεί, όμως, να καθορίσει το είδος των εμπορικών καταστημάτων για τα οποία προβλέπεται επέκταση του ωραρίου προαιρετικής λειτουργίας, ούτε του παρέχεται από τον νόμο διακριτική ευχέρεια για να εξαιρέσει κάποια από αυτά.

Άρα το νομικό πλαίσιο είναι σαφές. Έγιναν επί τόπου έλεγχοι της Επιθεώρησης Εργασίας. Επιβλήθηκαν πρόστιμα. Να σας πω ότι μόλις πριν έρθω στη Βουλή είχα μια τελευταία ενημέρωση από την Επιθεώρηση Εργασίας ότι η τοπική υπηρεσία εκεί διερευνά κατά πόσο, παρά τα πρόστιμα, συνέχισε να λειτουργεί το κατάστημα και άλλες Κυριακές του Μαΐου ή του Ιουνίου. Δεν έχει υποβληθεί καταγγελία, αλλά παρ’ όλα αυτά έχει ξεκινήσει διερεύνηση για το κατά πόσο μετά την επιβολή των προστίμων έχει συνεχίσει να λειτουργεί το κατάστημα και άλλες Κυριακές.

Θα απαντήσω στη δευτερολογία μου σχετικά με τα ερωτήματά σας, σε ό,τι αφορά την ανεξάρτητη αρχή της Επιθεώρησης Εργασίας, τη στελέχωσή της κ.ο.κ..

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε συνάδελφε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Δεν ξέρω κατά πόσον σας έχουν διαβεβαιώσει από την Επιθεώρηση, αλλά λειτουργεί κανονικά όλες τις Κυριακές, όλες, από 19 Μάϊου και μετά. Άρα δεν χρειάζεται και πολύ ψάξιμο.

Σε κάθε περίπτωση, ανεξάρτητα από όλα αυτά, δεν νομιμοποιείται να δουλεύουν την Κυριακή οι εργαζόμενοι στα σουπερμάρκετ. Και ανεξάρτητα από οτιδήποτε άλλο, πρόκειται για αυθαίρετη διευθέτηση του εργάσιμου χρόνου, χωρίς φυσικά τη σύμφωνη γνώμη των εργαζόμενων, με τους γνωστούς εκβιασμούς και την τρομοκρατία που επιβάλλουν οι εργοδότες, οι οποίοι και θέλουν και αξιοποιούν το νομικό πλαίσιο που τους επιτρέπει να ελίσσονται.

Πρόκειται για ένα νομικό πλαίσιο, κυρία Υπουργέ, που επιμελώς έχετε φροντίσει όλες οι κυβερνήσεις από το 2013 και μετά, για να λύσετε τα χέρια στις μεγάλες αλυσίδες σουπερμάρκετ, με δουλειά «λάστιχο», με τετράωρα, με εξάωρα, και με εξαήμερα. Τέτοιες είναι στην πλειοψηφία τους, για να μην πω στο σύνολό τους, όλες οι νέες συμβάσεις. Τώρα θα δουλεύουν και την Κυριακή, χωρίς κλαδική συλλογική σύμβαση από το 2012. Δηλαδή δουλειά όποτε θέλουν, όπου θέλουν και όπως θέλουν οι εργοδότες, με ένα και μόνο κριτήριο, το κέρδος τους.

Εδώ οφείλουμε να πούμε ότι τα έχετε καταφέρει, γιατί την ίδια στιγμή που οι εργαζόμενοι στο εμπόριο βιώνουν όλα αυτά -τις ελαστικές μορφές εργασίας, τους μισθούς πείνας, την εντατικοποίηση, την τρομοκρατία- την ίδια στιγμή που ο λαός ματώνει κυριολεκτικά από την ακρίβεια και μετράει και το τελευταίο ευρώ για να μπει να ψωνίσει στο σουπερμάρκετ τα απολύτως απαραίτητα, την ίδια στιγμή οι τζίροι και τα κέρδη των μεγάλων αλυσίδων εκτινάσσονται.

Ο τζίρος των πέντε μεγαλύτερων αλυσίδων σουπερμάρκετ στη χώρα μας πέρσι ήταν 11,8 δισεκατομμύρια ευρώ. Ο κύκλος εργασιών της «LIDL», της συγκεκριμένης δηλαδή επιχείρησης στη χώρα μας ήταν 1,7 δισεκατομμύριο ευρώ. Και βέβαια 114 δισεκατομμύρια παγκόσμια είναι ο κύκλος των εργασιών αυτού του συγκεκριμένου κολοσσού, που βάλατε πρόστιμο 6.200 ευρώ και που φυσικά ξέρουμε όλοι πολύ καλά ότι δεν πρόκειται να πληρωθεί, με διάφορες προφάσεις και με διάφορες προσφυγές. Αλλά και να πληρωθεί είναι στη λογική του τύπου «σου παίρνω εκατό και σου δίνω ένα». Επιπλέον βάζετε το θεμέλιο για το τσάκισμα των εργασιακών σχέσεων. Δεν τους φτάνουν όλα αυτά, θέλουν και τις Κυριακές, γιατί αυτό ακριβώς επιβάλλει ο σιδερένιος νόμος του καπιταλισμού, που εσείς και οι προκάτοχοί σας τον βαφτίζετε «ανάπτυξη».

Ανάπτυξη και κέρδη πάνε χέρι-χέρι με το τσάκισμα κάθε δικαιώματος των εργαζομένων, ακόμα και την Κυριακή δουλειά, που και εσείς προφανώς -και είμαι βέβαιος για αυτό- γνωρίζετε καλύτερα από τον καθένα την ανάγκη του γονιού -μιας και έχετε κάνει και Υπουργός Παιδείας- να αφιερώσει χρόνο την Κυριακή στο παιδί του. Φυσικά αδιαφορούν για όλα αυτά, αδιαφορούν για το αν υπάρχει οικογένεια, αν υπάρχουν παιδιά, αν μπορούν μία μέρα να την αφιερώσουν σαν άνθρωποι να ξεκουραστούν οι ίδιοι ή να την αξιοποιήσουν όπως εκείνοι νομίζουν.

Σε κάθε περίπτωση είναι υποχρέωση των αρμόδιων κρατικών φορέων να παρέμβουν και να επιβάλουν άμεσα να σταματήσει αυτή η παράνομη, αυθαίρετη τακτική της συγκεκριμένης επιχείρησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κυρία Πρόεδρε.

Τώρα όσον αφορά για το Σώμα Επιθεώρησης Εργασίας, να πω ότι υπάρχουν τεράστιες ελλείψεις και στη συγκεκριμένη περιοχή, και σε προσωπικό και σε υλικοτεχνικές υποδομές, που δίνουν τη δυνατότητα στους εργοδότες να κινούνται ανεξέλεγκτα, μετατρέποντας τους χώρους δουλειάς με την εντατικοποίηση, τα ατέλειωτα ωράρια και όλα αυτά σε παγίδες θανάτου. Ήδη μετράμε δύο νεκρούς, έναν στην Κέρκυρα πριν από τρεις ημέρες και έναν πριν είκοσι μέρες στα Γιάννενα, γιατί το τμήμα υγείας και ασφάλειας για τρεις νομούς Γιάννενα, Θεσπρωτία, Κέρκυρα έχει τέσσερις ελεγκτές και ένα απαρχαιωμένο αυτοκίνητο, και μάλιστα εδώ και δύο χρόνια δεν υπάρχει γιατρός στο συγκεκριμένο Σώμα. Και μιλάμε για μια περιοχή τεράστια. Επίσης, μιλάμε για την Κέρκυρα για έναν νομό που καταλαβαίνετε και καταλαβαίνουμε όλοι τι συμβαίνει το καλοκαίρι με τα ξενοδοχεία, τα εργοτάξια και τα λοιπά. Και εδώ λοιπόν υπάρχουν ευθύνες. Έχετε ευθύνες, και η Κυβέρνησή σας και οι προηγούμενες κυβερνήσεις, για την υποστελέχωση και τις ελλείψεις που οδηγούν σε αυτά τα τραγικά για τους εργαζόμενους αποτελέσματα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τώρα για την συγκεκριμένη αλυσίδα σουπερμάρκετ και για όλους τους άλλους απαιτείται υποχρεωτικά να επιβληθεί εδώ και τώρα de facto η υποχρεωτικότητα της Κυριακάτικης αργίας. Δεν πρέπει να γίνουν οι εργαζόμενοι σύγχρονοι δούλοι επειδή έτσι το θέλουν κάποιοι. Φυσικά εμείς δεν έχουμε αυταπάτες, ούτε για τις προτεραιότητες που βάζετε, και η Κυβέρνησή σας, αλλά και όλοι όσοι έχουν κυβερνήσει και ορκίζονται στα ιερά και τα όσια των επενδύσεων της περιβόητης ανάπτυξης της ανταγωνιστικότητας και πάει λέγοντας.

Φυσικά και ξέρουμε, πολύ καλά, ότι δεν θα βρουν το δίκιο τους οι εργαζόμενοι μόνο και μόνο από αυτή εδώ την Αίθουσα. Το δίκιο θα το επιβάλουν με την οργάνωση, τη μαζικοποίηση, με τον ανυποχώρητο αγώνα, με την αλληλεγγύη της τάξης μας για συλλογικές συμβάσεις, για αυξήσεις, για μόνιμη σταθερή δουλειά, για σύγχρονα δικαιώματα, για μείωση του εργάσιμου χρόνου, που σήμερα υπάρχουν όλες αυτές οι δυνατότητες που όμως σκοντάφτουν ακριβώς γιατί είναι υποταγμένα όλα στα κέρδη των λίγων.

Κατά τη γνώμη μας, αυτό είναι και το μήνυμα των πρόσφατων εκλογών…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε συνάδελφε, παρακαλώ ολοκληρώστε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:**…και δεν μπορεί κανείς να το αναποδογυρίζει και να επιταχύνει τις αντιλαϊκές, αντεργατικές μεταρρυθμίσεις, όπως ο Πρωθυπουργός, γιατί έτσι το εξέλαβε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Κύριε συνάδελφε, το γεγονός ότι έχουμε αυτόν τον διάλογο αποδεικνύει ότι το σύστημα λειτουργεί. Έγινε σωστά μία καταγγελία για μία λειτουργία παράνομη την Κυριακή, την ίδια μέρα πήγε η Επιθεώρηση Εργασίας και επέβαλε δύο πρόστιμα. Και παρ’ ότι δεν έχει γίνει μεταγενέστερη καταγγελία, ο έλεγχος συνεχίζεται για να δούμε κατά πόσο, παρά τα πρόστιμα, εξακολουθεί και υπάρχει μια παραβατική συμπεριφορά. Άρα εδώ είμαστε όλοι από μια μεριά. Ο στόχος είναι η πιστή εφαρμογή της εργατικής νομοθεσίας. Και νομίζω ότι το συγκεκριμένο παράδειγμα αποδεικνύει ότι το σύστημα λειτουργεί.

Έρχομαι, λοιπόν, στο εξής. Επειδή, όπως ξέρετε, έχω αναλάβει καθήκοντα πολύ λίγες μέρες, η πρώτη συνάντηση που πραγματοποίησα, ήταν με τους εκπροσώπους της Επιθεώρησης Εργασίας, η οποία πλέον, όπως ξέρετε, είναι ανεξάρτητη αρχή. Και εκεί πιάσαμε πολλά ζητήματα που αφορούν την εύρυθμη λειτουργία της Επιθεώρησης Εργασίας, όπως τα ζητήματα της στελέχωσης.

Έχω, λοιπόν, εύκαιρα τα νούμερα για να σας πω ότι στον οργανισμό της ανεξάρτητης αρχής -γιατί μιλάμε για μια ανεξάρτητη αρχή- της Επιθεώρησης Εργασίας προβλέπονται εννιακόσιες ενενήντα πέντε οργανικές θέσεις. Καλυμμένες είναι οι επτακόσιες σαράντα οκτώ. Δεσμευμένες για προκηρύξεις και κινητικότητα, που έρχεται, είναι οι εκατόν δεκαεννιά. Δηλαδή μιλάμε για ένα ποσοστό άνω του 87% των οργανικών θέσεων που είναι ήδη καλυμμένο ή δεσμευμένο, με βάση τις επικείμενες αλλαγές.

Σ' ό,τι αφορά το τμήμα Επιθεώρησης Εργασιακών Σχέσεων Κέρκυρας, εκεί υπηρετούν τέσσερις επιθεωρητές εργασίας. Και σε κάθε περίπτωση το έργο ενισχύεται από την Υπηρεσία Ειδικών Επιθεωρητών Εργασίας, ειδικά για τη θερινή περίοδο όπου προφανώς είναι και πολύ μεγαλύτερες οι απαιτήσεις. Και απόδειξη, όπως είπα, για την αποτελεσματική λειτουργία της ανεξάρτητης αρχής είναι το γεγονός ότι την ίδια μέρα της καταγγελίας, την ίδια μέρα έγινε έλεγχος και επιβλήθηκε πρόστιμο στην εν λόγω εταιρεία για παραβατική συμπεριφορά σε σχέση με το υφιστάμενο πλαίσιο.

Να πω, όμως, επιπλέον ότι, πέρα από την εύρυθμη λειτουργία της Επιθεώρησης Εργασίας που είναι καταλυτικής σημασίας για εμάς -εμείς πιστεύουμε πάρα πολύ στην Επιθεώρηση Εργασίας και θα καταβάλλουμε κάθε προσπάθεια για την ενίσχυση της λειτουργίας, την ενίσχυση του ανθρώπινου δυναμικού, προκειμένου ακριβώς να επιτελεί την πολύ σημαντική αυτή λειτουργία, που είναι ο έλεγχος της πιστής εφαρμογής της εργατικής νομοθεσίας- επιπλέον όμως αυτού, δείτε πόσο χρήσιμη είναι τώρα, ας πούμε η ψηφιακή κάρτα εργασίας, πόσο χρήσιμο είναι ως μέσο για να δούμε ακριβώς σε τι βαθμό τηρείται η εργατική νομοθεσία.

Όπως είπα στην προηγούμενη απάντηση, η ψηφιακή κάρτα εργασίας εφαρμόζεται τα τελευταία χρόνια στη χώρα μας σταδιακά. Έως σήμερα έχουν υπαχθεί περίπου εκατόν πενήντα χιλιάδες εργαζόμενοι και από 1η Ιουλίου, μεθαύριο, εντάσσονται όλη η βιομηχανία και όλο το λιανεμπόριο. Μιλάμε για περίπου εξακόσιες χιλιάδες εργαζόμενους. Είναι ένα εργαλείο για την προστασία των δικαιωμάτων των εργαζομένων.

Δεύτερον, πάμε στην αύξηση του κατώτατου μισθού. Έχετε δει σε τι βαθμό έχει αυξηθεί ο κατώτατος μισθός; Έχει αυξηθεί περίπου κατά 28% τα τελευταία χρόνια, για την προστασία, για τη θωράκιση των δικαιωμάτων του εργαζομένου. Επιπλέον, δρομολογούμε το αμέσως επόμενο διάστημα την υιοθέτηση και την ενσωμάτωση της ευρωπαϊκής οδηγίας για τους επαρκείς κατώτατους μισθούς και την ενίσχυση της υγείας και της ασφάλειας στην εργασία. Επιπλέον δρομολογούμε και περαιτέρω πρωτοβουλίες σ' ό,τι αφορά την ενίσχυση της Επιθεώρησης Εργασίας, όπως για παράδειγμα την περαιτέρω ψηφιοποίηση και τον εκσυγχρονισμό του ηλεκτρονικού της συστήματος, για τους πιο αποτελεσματικούς ελέγχους επιθεώρησης εργασίας.

Άρα, θα έλεγα, κύριε συνάδελφε, και θα κλείσω με αυτό ότι η τήρηση της νομιμότητας, η διασφάλιση των δικαιωμάτων των εργαζομένων, η υγεία και η ασφάλεια των εργαζομένων είναι η απόλυτη προτεραιότητα της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τώρα θα συζητηθεί η όγδοη με αριθμό 1157/21-6-2024 επίκαιρη ερώτηση δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη, προς τον Υπουργό Υγείας με θέμα: «Άμεση ανάγκη ενίσχυσης του Κέντρου Υγείας Παξών με προσλήψεις απαραίτητων ιατρών και εργαζομένων και χορήγηση επιδόματος αγόνου περιοχής».

Κύριε Αυλωνίτη, έχετε τον λόγο για να θέσετε το ερώτημά σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Κυρία Υπουργέ, μιλάμε για τους Παξούς σήμερα, ένα από τα πιο σημαντικά νησιά από τουριστική άποψη και ένα από τα ομορφότερα νησιά της πατρίδας μας. Έχει κάπου δυόμισι χιλιάδες κατοίκους και τώρα έχει πολλές φορές περισσότερους, είναι γεμάτο. Και έχουμε ένα κέντρο υγείας.

Θα σας θυμίσω ότι πριν από λίγο καιρό μία φωτογραφία διέρρευσε όχι μόνο στα κεντρικά μέσα μαζικής ενημέρωσης της πατρίδας μας, αλλά και διεθνώς: Μία γυναίκα μεταφέρεται πάνω στην καρότσα ενός αυτοκινήτου. Πιο μπροστά, μία γυναίκα αρρωσταίνει χειμώνα, πρέπει να μεταφερθεί στο Πανεπιστημιακό Νοσοκομείο των Ιωαννίνων, δεν υπάρχει κανένα μέσο να τη μεταφέρει και ένας ιδιώτης με δικό του σκάφος αποπειράται να την περάσει απέναντι -την πέρασε- με έναν κακό καιρό. Απεβίωσε. Έχω υποβάλει και σχετική μήνυση.

Γιατί λέω αυτό ως πρόλογο; Γιατί ο διευθυντής του κέντρου υγείας έχει αποστείλει στην πολιτεία μας όλα αυτά τα έγγραφα τα οποία θα καταθέσω και σας ζητάει τα εξής. Το επίδομα αγόνου το βάζω στην άκρη, από τον Σεπτέμβριο έχει να δοθεί. Ζητάει έναν γιατρό γενικής ιατρικής ή έναν παθολόγο, θέλει δύο νοσηλευτές, δεν υπάρχει ΕΚΑΒ -που σας το ανέφερα προηγούμενα- αλλά ένα ασθενοφόρο του κέντρου υγείας, δεν υπάρχει τραυματιοφορέας, καλύπτονται οι βάρδιες και οι ανάγκες γενικά με έναν οδηγό και μία διασώστρια.

Αυτή, λοιπόν, η κατάσταση, χωρίς να υπάρχει ούτε καν μικροβιολόγος σε ένα νησί αρκετά απομακρυσμένο από την Κέρκυρα, δείχνει την εικόνα που εμφανίζει όχι μόνο στους ντόπιους, αλλά και στη διεθνή κοινότητα.

Σας ερωτώ, λοιπόν, τι θα κάνετε σε αυτό το πανένδοξο και πανέμορφο νησί των Παξών. Η δοξασμένη πολιτεία μας θα το βοηθήσει; Με συγχωρείτε που χρησιμοποιώ αυτές τις φράσεις. Μπορεί να φαίνεται ότι ειρωνεύομαι, αλλά δεν ειρωνεύομαι. Θεωρώ ότι έχετε άμεση την υποχρέωση αφ’ ενός να μου απαντήσετε σήμερα για το τι έχετε κάνει, πώς θα στελεχώσετε αυτό το κέντρο υγείας που έχει χιλιάδες κόσμου να εξυπηρετεί κάθε μέρα. Πώς θα το βοηθήσετε, όταν τα μποφόρ είναι πάνω από επτά, οκτώ μονίμως στη διάρκεια του χειμώνα και που αφήνετε έναν άνθρωπο, τον διευθυντή του κέντρου υγείας, μόνο του να αντιμετωπίσει όλες αυτές τις καταστάσεις, με αυτά τα γεγονότα που στην αρχή της τοποθέτησής μου προσδιόρισα και προσπάθησα να τα αναδείξω; Αυτό είναι το περιεχόμενο της ερώτησης, αλλά να μου απαντήσετε όχι γενικά και αόριστα, αλλά τι ενέργειες θα κάνετε, να απαντήσετε στη σωρεία αυτών των εγγράφων. Κάπου δέκα είναι εδώ, στα οποία δεν απαντήσετε ποτέ και τίποτα δεν έχετε κάνει. Και τα καταθέτω κιόλας, για να τα πάρετε μαζί σας για να τα ελέγξετε.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Υπουργέ, κυρία Αγαπηδάκη, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κυρία Πρόεδρε.

Ευχαριστώ, κύριε συνάδελφε, για την ερώτηση.

Γνωρίζετε ότι το σύστημα υγείας έχει προβλήματα δεκαετιών, δεν είναι η πρώτη φορά που το συζητάμε εδώ. Όμως, εδώ θα αναφερθώ πολύ συγκεκριμένα, γι’ αυτό είμαι εδώ, για να απαντήσω συγκεκριμένα στην ερώτησή σας και στο συγκεκριμένο ζήτημα το οποίο θέτετε και αφορά το Κέντρο Υγείας Παξών.

Η 6η ΥΠΕ, κύριε Αυλωνίτη, με γνώμονα ακριβώς την αδιάλειπτη παροχή υπηρεσιών υγείας προς τους κατοίκους και ιεραρχώντας τις ανάγκες με βάση αυτό που θέσατε και εσείς, το ότι μιλάμε για ένα από τα νησιά μας το οποίο έχει πολύ υψηλό ποσοστό τουρισμού τους καλοκαιρινούς μήνες, έχει προβεί σε μια σειρά ενεργειών, προκειμένου να καλυφθούν οι έκτακτες υπηρεσιακές ανάγκες και η ενίσχυση του προσωπικού.

Συγκεκριμένα, έχει ήδη προβεί σε πλήρη μετακίνηση ιατρού Γενικής Ιατρικής με βαθμό Επιμελητή Α΄, η οποία ανανεώνεται σε τακτά χρονικά διαστήματα, ούτως ώστε ο γιατρός να εφημερεύει πλήρως, να συμμετέχει πλήρως σε όλες τις λειτουργίες του κέντρου υγείας.

Το Κέντρο Υγείας Παξών, λοιπόν, λειτουργεί καθημερινά επί εικοσιτετραώρου βάσεως και το Περιφερειακό Ιατρείο Λάκκας που υπάγεται στην περιοχή ευθύνης του ανταποκρίνεται με συνέπεια στον ρόλο του. Tο κέντρο υγείας παρέχει αδιάλειπτα κάθε υπηρεσία προς τους κατοίκους με τρεις ειδικευμένους γιατρούς, συγκεκριμένα έναν ειδικότητας Γενικής Ιατρικής που έχει τον βαθμό του διευθυντή, έναν ειδικότητας Παιδιατρικής -και οι δύο έχουν οργανικές θέσεις- και τον μετακινημένο γιατρό Γενικής Ιατρικής στον βαθμό του Επιμελητή Α΄ και δύο γιατρούς υπόχρεους υπηρεσίας υπαίθρου.

Όπως προκύπτει από τα ήδη κατατεθειμένα προγράμματα, το κέντρο υγείας έχει πλήρως εφημεριακό πρόγραμμα με ενεργού ετοιμότητας εφημερίες και τη συμμετοχή υπηρετούντων ιατρών, καλύπτοντας τις τριάντα ημέρες του μήνα.

Να θυμίσω ότι το 2022 λάβαμε υπ’ όψιν ότι οι Παξοί αποτελούν νησιωτική περιοχή στην παραμεθόριο της χώρας και έτσι συστάθηκε το Περιφερειακό Ιατρείο Λάκκας ως αποκεντρωμένη δομή του Κέντρου Υγείας Παξών, συμβάλλοντας στην αναβάθμιση των παρεχόμενων υπηρεσιών που καλύπτουν τις ανάγκες της περιοχής του Γάιου, του Λόγγου, εξασφαλίζοντας προσβασιμότητα των πολιτών στις υπηρεσίες πρωτοβάθμιας.

Περαιτέρω, τον Ιούνιο του 2023 προκηρύξαμε μία θέση ειδικότητας Γενικής Ιατρικής με βαθμό Επιμελητή Β΄, η οποία, δυστυχώς, απέβη άγονη -το γνωρίζετε, φαντάζομαι- την επαναπροκηρύξαμε στις 5-12-2023 ως θέση Γενικής Οικογενειακής Ιατρικής ή Εσωτερικής Παθολογίας στον βαθμό Β΄, διαδικασία που ούτε επίσης αυτή τελεσφόρησε. Κατά το χρονικό διάστημα 2020 - 2022 πραγματοποιήθηκε τοποθέτηση επικουρικού προσωπικού, ενός ΤΕ Νοσηλευτικής, δύο ΔΕ Νοσηλευτών και ενός ΔΕ Πληρωμάτων Ασθενοφόρων.

Επιπρόσθετα, στο πλαίσιο κάλυψης των έκτακτων υπηρεσιακών αναγκών η 6η ΥΠΕ προέβη σε πρόσκληση εκδήλωσης ενδιαφέροντος μεταξύ άλλων για τις εγκεκριμένες θέσεις από το Υπουργείο Υγείας και για το Κέντρο Υγείας Παξών, για μία θέση Γενικής Οικογενειακής ιατρικής, μία θέση ΠΕ, ΤΕ Νοσηλευτικής, ΔΕ Βοηθών Νοσηλευτών, μία ΤΕ Ιατρικών Εργαστηρίων.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Υπουργού)

Περαιτέρω -ολοκληρώνω, κυρία Πρόεδρε- για την ενίσχυση του Κέντρου Υγείας Παξών με μόνιμο ιατρικό και λοιπό προσωπικό έχουμε ήδη προβεί στις απαιτούμενες ενέργειες για προκήρυξη μόνιμων θέσεων για το τρέχον έτος για την πρωτοβάθμια με μία θέση ειδικότητας Οδοντιατρικής στον βαθμό του Επιμελητή Β΄, μία θέση Διοικητικού Λογιστικού στη βαθμίδα ΔΕ, ενώ όσον αφορά το ΕΚΑΒ, να αναφέρω ότι το Κέντρο Υγείας Παξών διαθέτει δύο ασθενοφόρα, στελεχωμένα με δύο άτομα κατηγορίας ΔΕ Πληρώματα Ασθενοφόρων, έναν μόνιμο, έναν επικουρικό, καλύπτουν πρωινές, απογευματινές και βραδινές βάρδιες.

Και για το δεύτερο σκέλος της ερώτησής σας σε σχέση με το Περιφερειακό Ιατρείο Λάκκας, έχουμε ήδη προχωρήσει στις απαιτούμενες ενέργειες προκειμένου και να χαρακτηριστεί η περιοχή ως παραμεθόριος -το είπα και πριν- να λάβουν οι άνθρωποι τα 400 ευρώ και στους ιατρούς υπόχρεους της υπηρεσίας υπαίθρου που υπηρετούν στο Κέντρο Υγείας Παξών και, δυστυχώς, αυτό δεν μπορεί να επεκταθεί στα Περιφερειακά Ιατρεία, θα το λάβουν, όμως, οι άνθρωποι οι οποίοι υπηρετούν στο Κέντρο Υγείας Παξών.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Αυλωνίτη, έχετε τρία λεπτά για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λογικά, αν είναι έτσι όπως είπε η κ. Αγαπηδάκη, πρέπει να είμαστε ευτυχισμένοι.

Ακούστε, κυρία Υπουργέ, εγώ δεν έκανα μία επίκαιρη ερώτηση για να έρθω εδώ πέρα και να γελοιοποιηθώ με αυτά που μου απαντήσατε. Εγώ έκανα μια επίκαιρη ερώτηση, βασιζόμενος αφ’ ενός μεν στην προσωπική μου επίσκεψη με τον Πρόεδρο του κόμματός μου, τον κ. Κασσελάκη, που επισκεφθήκαμε το κέντρο υγείας και συζητήσαμε με τον διευθυντή, αλλά ταυτόχρονα και με το σύνολο των εγγράφων που έχει γράψει ο ίδιος ο διευθυντής του κέντρου υγείας, ο οποίος δεν έχει ούτε καν διοικητικό υπάλληλο. Και εσείς μου εμφανίζετε ουσιαστικά ότι τα πάντα εκεί λειτουργούν έτσι όπως είπατε και με τις προσλήψεις που θα κάνετε και, εν πάση περιπτώσει, τον συνδυασμό σας θα λειτουργεί σαν νοσοκομείο.

Πρέπει να πάτε! Έχετε πάει; Καμμία αντιστοίχιση αυτών που λέτε με την πραγματικότητα! Γι’ αυτό είχα την πρόνοια να φέρω όλα τα έγγραφα τα οποία είναι του 2024 όλα.

Αυτά όσον αφορά την ερώτηση και θα σας παρακαλούσα πάρα πολύ ειλικρινά να πάρετε όλα τα έγγραφα του διευθυντή, για να δούμε αν αντιστοιχούν σε αυτά που είπατε.

Πάμε παρακάτω. Θέλω να σας πω με την ευκαιρία αυτή ότι πριν από μερικές μέρες συνεδρίασε με την πρωτοβουλία του Περιφερειάρχη Ιονίων Νήσων μία ομάδα θεσμικών παραγόντων λόγω του τεραστίου προβλήματος που έχει σε σχέση με τη λειτουργία του το Γενικό Νοσοκομείο της Κέρκυρας. Οι γιατροί με έγγραφό τους -που κατά περιεχόμενο μάς ανησυχεί σφόδρα- κρούουν τον κώδωνα του κινδύνου ότι το Νοσοκομείο της Κέρκυρας και ειδικά κλινικές μπορεί να κλείσουν. Έχετε αντιληφθεί ότι η Παθολογική Κλινική λειτουργεί με δύο γιατρούς; Έχετε αντιληφθεί ότι έχει αποβιώσει η μοναδική ογκολόγος και δεν υπάρχει ογκολόγος στο νοσοκομείο με δεκάδες ασθενείς; Έχετε αντιληφθεί ότι έχει σωρεία προβλημάτων το Νοσοκομείο της Κέρκυρας;

Το συνδυάζω με τους Παξούς, διότι από τη στιγμή που σας κατέθεσα την ερώτηση μέχρι σήμερα, έχουν προκύψει τόσο συνταρακτικά δεδομένα και γεγονότα, τα οποία πρέπει ουσιαστικά να σας προβληματίσουν και με τη φυσική παρουσία του Υπουργού ή τη φυσική παρουσία τη δικιά σας, να έρθετε να μιλήσετε όχι μόνο με τους δικούς σας ανθρώπους, αλλά να καλέσετε και εμένα, να καλέσετε τους Βουλευτές, να καλέστε τον περιφερειάρχη και όλους τους δημάρχους να σας δώσουν την εικόνα του Νοσοκομείου της Κέρκυρας, του Εθνικού Συστήματος Υγείας της Κέρκυρας.

Τώρα, ολόκληρο το νησί, τα διαπόντια νησιά και οι Παξοί φιλοξενούν εκατοντάδες χιλιάδες ανθρώπους. Και έχω εγώ προσωπικά τα δύο τελευταία χρόνια υποβάλει δύο μηνύσεις για δύο θανάτους λόγω της μη προσέλευσης, της μη βοήθειας, της μη απόδοσης των ιατρικών υπηρεσιών που έπρεπε να δώσει το οργανωμένο Εθνικό Σύστημα Υγείας.

Άρα δεν ήρθα εδώ πέρα για να βερμπαλίσω. Το ζω. Γεννήθηκα, μεγάλωσα και εκεί θα αφήσω την τελευταία μου πνοή. Με ανησυχεί είτε αν ήμουν Βουλευτής της Νέας Δημοκρατίας ή Βουλευτής του ΣΥΡΙΖΑ. Ρίξτε, λοιπόν, μια ματιά στην πατρίδα μου, δύο ματιές, περισσότερες ματιές και όχι μεγάλα λόγια. Μου φέρατε ένα κατεβατό για τους Παξούς που πραγματικά με εντυπωσίασε. Τώρα τα έδωσα τα χαρτιά. Αν είχα τον χρόνο θα σας διάβαζα κατά περιεχόμενο όλα τα έγγραφα που έχουν στείλει και που πήγαμε εμείς και που τα είπαν στον Αρχηγό της Μείζονος Αντιπολίτευσης. Και μου λέτε όλα αυτά τα πράγματα που σας είπε η 6η ΥΠΕ «Θα κάνουμε εκείνο», «Θα κάνουμε εκείνο». Εδώ είναι έγγραφα μηνών, ετών. Πριν από τρία χρόνια ξαναέκανα ερώτηση για το κέντρο υγείας. Για το Κέντρο της Λάκκας παλέψαμε όλοι οι Βουλευτές για να δημιουργηθεί. Εσείς καλά το κάνετε. Μπράβο σας! Στελεχώστε το όμως!

Αφού, λοιπόν, πέρασε και ο χρόνος, σας καλώ, πέραν των ζητημάτων που σας έβαλα για τους Παξούς και το κέντρο υγείας, να έρθετε στην Κέρκυρα και να μας απαντήσετε και στα μεγάλα ζητήματα που καταγράφονται από τους γιατρούς.

Και το έγγραφό τους αυτό το καταθέτω, για να έχετε πλήρη γνώση γι’ αυτούς οι οποίοι ζούνε μέσα στο νοσοκομείο, που ζούνε μέσα στα κέντρα υγείας.

(Στο σημείο αυτό ο Βουλευτής κ. Αλέξανδρος - Χρήστος Αυλωνίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, ορίστε, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κυρία Πρόεδρε.

Κύριε Αυλωνίτη, έτυχε να είμαι πρόσφατα στην Κέρκυρα -ίσως σας διέφυγε- και να μιλήσω με τους ανθρώπους. Νομίζω ότι το έχω αποδείξει στην πράξη -δεν είναι κάτι που ισχυρίζομαι εδώ- πως για μένα η δημόσια υγεία είναι πέρα από κόμματα και πέρα από χρώματα. Το έχω τονίσει επανειλημμένα και το έχω αποδείξει με τη στάση μου. Το λέω αυτό…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μας καλέσατε;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αν έχετε την καλοσύνη, δεν σας διέκοψα. Αλλιώς σταματάω να μιλήσετε, αν θέλετε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Απαντήστε, όμως, στην ερώτηση!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Όποτε βρίσκομαι, ξέρετε, σε ένα μέρος δεν συνομιλώ, όπως είπατε, με τους δικούς μας -δεν ξέρω σε ποιους αναφέρεστε- συνομιλώ με τους ανθρώπους που είναι στο πεδίο, συνομιλώ με πολίτες, συνομιλώ με τους γιατρούς, με τις τοπικές αρχές, με τους πάντες. Και για να είμαι ειλικρινής, είναι παραπάνω από ευπρόσδεκτοι οι τοπικοί Βουλευτές όλων των κομμάτων, διότι πιστεύω ότι για να μπορέσουμε να λύσουμε τα προβλήματα, χρειάζεται να δούμε πέρα από αυτή τη στείρα κομματική αντιπαράθεση.

Αναφέρατε, όμως, το Νοσοκομείο της Κέρκυρας, κύριε Αυλωνίτη, το οποίο είναι εκτός της επίκαιρης που έχετε καταθέσει σήμερα για το Κέντρο Υγείας Παξών και με βάση τον Κανονισμό της Βουλής θα πρέπει να καταθέσετε νέα επίκαιρη ερώτηση.

Όμως, για τα στοιχεία που σας ανέφερα για το Κέντρο Υγείας Παξών, ξέρετε, δεν ήρθα εδώ να ωραιοποιήσω καμμία κατάσταση. Δεν νομίζω ότι υπάρχει κανένα στέλεχος της Κυβέρνησης που να έχει παρουσιάσει μια ιδανική εικόνα για το ΕΣΥ ή που να ζει εκτός πραγματικότητας και να θεωρεί ότι τα πράγματα είναι καταπληκτικά, τέλεια και να δίνει συγχαρητήρια στον εαυτό του. Απέχουμε πάρα πολύ από αυτό.

Ακόμη και αν ήταν τέλεια, κύριε Αυλωνίτη, θεωρητικά μιλώντας, δεν νομίζω ότι υπάρχει πλαίσιο που να υπάρξει τελειότητα ποτέ στην υγεία, οι ανάγκες των ανθρώπων πάντα είναι περισσότερες και όσα κι αν κάνουμε υπάρχουν πάντα περιθώρια βελτίωσης.

Άρα, λοιπόν, αυτό που θέλω να επισημάνω είναι ότι όταν καταθέτουμε εδώ στοιχεία -οποιοδήποτε κυβερνητικό στέλεχος ή όποιου κόμματος- τα στοιχεία είναι της υπηρεσίας και οι υπηρεσιακοί άνθρωποι, οι υπάλληλοι, χρήζουν σεβασμού. Δεν είναι κάτι που μου έδωσε η 6η ΥΠΕ ελαφρά τη καρδία ή όπως λέτε εδώ «Α, τι είναι αυτά τα κατεβατά», κ.λπ.. Είναι τα στοιχεία από την Υπηρεσία, από τους αρμόδιους φορείς του Υπουργείου Υγείας, οι οποίοι μας λένε ακριβώς πώς στελεχώνεται το περιφερειακό, πώς στελεχώνεται το κέντρο υγείας, ποια είναι υφιστάμενη κατάσταση. Ξαναλέω, δεν λέω ότι είναι ιδανική.

Θα μου επιτρέψετε όμως και μια παρατήρηση. Αναφέρατε την επίσκεψη του κ. Κασσελάκη στους Παξούς και στο Νοσοκομείο κ.λπ.. Η επίσκεψη αυτή, όπως θυμάστε, έγινε τη Δευτέρα του Πάσχα. Ο κ. Κασσελάκης βρισκόταν στην Κέρκυρα για τις πασχαλινές του διακοπές. Συμμετείχε εκεί στα τοπικά έθιμα. Τον συνοδεύσατε και εσείς προσωπικά.

Πήγατε, λοιπόν, το πρωί και μέχρι το μεσημέρι είχατε φύγει. Το μόνο αξιοσημείωτο -το αναφέρω από το δελτίο Τύπου που μοιράσατε στα μέσα μαζικής ενημέρωσης- είναι ότι ο κ. Κασσελάκης συμμετείχε σε δύο λιτανείες και προκάλεσε ιδιαίτερη εντύπωση σε πολλούς το γεγονός ότι στους Παξούς δεν μετέβη με το σκάφος του Λιμενικού, όπως συνηθίζεται για Αρχηγό κομμάτων, αλλά με το πλοίο της γραμμής. Ο κ. Κασσελάκης δήλωσε εντυπωσιασμένος από τη γραφικότητα των θρησκευτικών εκδηλώσεων μέσα σε ένα όμορφο παραδοσιακό τοπίο.

Δεν υπήρχε, λοιπόν, καμμία αναφορά για τα προβλήματα, τα νοσοκομεία και κυρίως τις λύσεις. Και, βέβαια, μου κάνει εντύπωση γιατί λίγες μέρες μετά υπεγράφησαν στην Κέρκυρα -και υπήρχαν εκεί και οι τοπικές αρχές- οι συμβάσεις για την αναβάθμιση του Γενικού Νοσοκομείου της Κέρκυρας και την ανακαίνιση τριών Κέντρων Υγείας ύψους 4,5 εκατομμυρίων ευρώ, έργο από το Ταμείο Ανάκαμψης, έργο και πόρους τους οποίους έχετε καταψηφίσει. Και βέβαια δεν είναι μόνο οι υποδομές της Κέρκυρας. Ξέρετε ότι έχουμε σε εξέλιξη το μεγαλύτερο πρόγραμμα ανακαίνισης από τότε που ιδρύθηκε το ΕΣΥ. Έχουμε ογδόντα νοσοκομεία και ανακαινίζονται εκατόν πενήντα έξι Κέντρα Υγείας στη χώρα

Η ίδια εγώ, όταν πήγα στην Κέρκυρα -που δεν πήγα για τουρισμό, κύριε Αυλωνίτη- συναντήθηκα, ξαναλέω, και με τους εκπροσώπους της τοπικής αυτοδιοίκησης και με εκπροσώπους του τοπικού Συλλόγου Καρκινοπαθών και ενημερώθηκα πλήρως για τα ζητήματα. Έκανα την απαιτούμενη συνεννόηση και σε σχέση με τον Υπουργό μου και με τον αρμόδιο Υφυπουργό, προκειμένου να αποκατασταθεί άμεσα το πρόβλημα στην ογκολογική του νοσοκομείου, μέχρι να μπορέσει να υπάρξει η προκήρυξη του μόνιμου προσωπικού και η πλήρωση θέσεων για να μην αντιμετωπίσουν προβλήματα οι καρκινοπαθείς.

Κλείνοντας, θέλω να πω το εξής: Σέβομαι την αγωνία των κατοίκων και τη μοιράζομαι, κύριε Αυλωνίτη. Δεν είναι μόνο το ότι έχω αυτή τη θεσμική θέση. Είμαι ένας άνθρωπος ο οποίος έχει πολλές φορές προσφύγει στο ΕΣΥ για θέματα υγείας, ζωής και θανάτου. Ζω εκ των έσω. Τι σημαίνει αυτό; Τα ζω και από την επαγγελματική μου ιδιότητα, προτού εμπλακώ με την πολιτική. Θεωρώ, λοιπόν, πάρα πολύ σημαντικό να μην αμφισβητούμε την αξιοπιστία των υπηρεσιακών, να τη σεβόμαστε εντός του Κοινοβουλίου. Έχουμε την πολιτική μας αντιπαράθεση, δεν μπορούμε όμως να λέμε ότι τα στοιχεία που έχουμε από τις υγειονομικές περιφέρειες είναι εκτός πραγματικότητας και η πραγματικότητα είναι μία άλλη, κ.λπ.. Νομίζω ότι σε αυτό μπορούμε να συμφωνήσουμε.

Ευχαριστώ θερμά.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Λέτε ότι ο κ. Κασσελάκης δεν επισκέφτηκε το κέντρο υγείας; Αυτό λέτε;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Εγώ δεν είπα αυτό, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν απαντάτε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μπορώ να απαντήσω, κυρία Πρόεδρε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Διαβάσατε το δελτίο Τύπου, είπατε.

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε, δεν προβλέπεται, αλλά για δευτερόλεπτα έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Η κυρία Υπουργός αναφέρθηκε σ’ αυτό που είπα προηγουμένως ότι επισκεφτήκαμε…

**ΠΡΟΕΔΡΕΥΟΥΣΑ (Όλγα Γεροβασίλη):** Η κυρία Υπουργός διάβασε το δελτίο Τύπου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** …το Κέντρο Υγείας των Παξών και δεν ήταν ο κ. Κασσελάκης.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυλωνίτη, επειδή δεν προβλέπεται, διάβασε δελτίο Τύπου απλώς.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Γιατί το διαβάσατε το δελτίο Τύπου, κυρία Υφυπουργέ; Δεν καταλαβαίνω. Τι θέλετε να πείτε; Αμφισβητείτε την αξιοπιστία μου;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Υπουργέ, έχετε τον λόγο για μερικά δευτερόλεπτα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Αυλωνίτη, είπα ότι ο κ. Κασσελάκης βρέθηκε εκεί για διακοπές. Επισκεφθήκατε το κέντρο υγείας…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Καμμία σχέση!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Και στο δελτίο Τύπου που βγάλατε δεν αναφέρατε προβλήματα υγείας, γιατί δεν ήταν αυτός ο σκοπός της επίσκεψης. Μπορεί να πήγε στο Κέντρο Υγείας Παξών, αλλά ο άνθρωπος έβγαλε δελτίο Τύπου για τα έθιμα στην Κέρκυρα.

**ΠΡΟΕΔΡΕΥΟΥΣΑ (Όλγα Γεροβασίλη):** Τα περισσότερα θα τα πείτε κατ’ ιδίαν, κύριε Αυλωνίτη, γιατί δεν προβλέπεται από τη διαδικασία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν κατάλαβα. Αμφισβητείτε την αξιοπιστία μου;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ. Δεν αμφισβητεί κανένας την αλήθεια των λεγομένων σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αν είναι δυνατόν!

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η δέκατη έκτη με αριθμό 1176/25-6-2024 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. ΜαρίαςΚομνηνάκα, προς τον Υπουργό Υγείας, με θέμα: «Για την ένταξη των εργαζόμενων του προγράμματος «PHILOS II - Ολοκληρωμένη επείγουσα παρέμβαση υγείας για την προσφυγική κρίση» σε αναγκαίες κρατικές δομές υπηρεσιών Δημόσιας Υγείας με πλήρη εργασιακά και ασφαλιστικά δικαιώματα».

Ορίστε, κυρία Κομνηνάκα, έχετε τον λόγο για να αναπτύξετε την επίκαιρη ερώτησή σας.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, αναφερόμαστε στο Υπουργείο Υγείας για ένα ζήτημα που αφορά κατ’ εξοχήν τη δημόσια υγεία. Το ΚΚΕ έχει αναδείξει διαχρονικά την απαράδεκτη κατάσταση που επικρατεί στο ζήτημα προστασίας της υγείας, της ψυχικής υποστήριξης και της υγειονομικής περίθαλψης των μεταναστών και προσφύγων συνολικά και ιδιαίτερα στα Κέντρα Υποδοχής και Ταυτοποίησης και τις διάφορες δομές προσφύγων.

Το σχετικό χρηματοδοτούμενο από την Ευρωπαϊκή Ένωση πρόγραμμα «PHILOS I» και «PHILOS II» αποδείχτηκε τελικά ένα καθεστώς μόνιμης ανασφάλειας, ομηρίας και εμπαιγμού για χιλιάδες συμβασιούχους εργαζόμενους του προγράμματος. Ήταν εξάλλου όρος της Ευρωπαϊκής Ένωσης το να μην υπάρξει μονιμότητα αυτών των εργαζομένων, αλλά να βρίσκονται σε μόνιμη ομηρία. Ταυτόχρονα και οι όποιες στοιχειώδεις υπηρεσίες υγείας και υποστήριξης στους ευάλωτους αυτούς πληθυσμούς των δομών των προσφύγων ήταν τουλάχιστον ανεπαρκείς, αποσπασματικές, αλλά και συχνά ανύπαρκτες, αφού είναι γνωστό ότι στη δομή της Σάμου, για παράδειγμα, που διαφημίστηκε ως πρότυπο από την Κυβέρνηση της Νέας Δημοκρατίας ως δομή εγκλεισμού, δεν υπήρχε για μήνες γιατρός.

Μάλιστα, σε προηγούμενη ερώτηση που κατέθεσε το κόμμα μας από τον Ιούλιο του 2023 προς τους Υπουργούς Υγείας, Εργασίας και Μετανάστευσης, το Υπουργείο Υγείας δεν απάντησε ποτέ, ενώ στην αναφορά που καταθέσαμε τον Μάιο του 2024 σχετικά με το θέμα το Υπουργείο Μετανάστευσης δήλωνε τότε ότι οι συμβάσεις των εργαζομένων είχαν παραταθεί έως την έναρξη του προγράμματος «ΙΠΠΟΚΡΑΤΗΣ» και πάντως όχι πέραν της 31ης Ιουλίου του 2024.

Μιλάμε για εκατοντάδες εργαζόμενους με πολύτιμη πείρα, πολλοί από τους οποίους καλύπτουν εδώ και χρόνια κενά στο διαλυμένο σύστημα υγείας σε νοσοκομεία, σε κέντρα υγείας και στο ΕΚΑΒ. Δεν μιλάμε μόνο για τις προσφυγικές δομές. Βεβαίως, ακόμη και για αυτούς τους εργαζόμενους που σήμερα βρίσκονται σε διήμερη απεργιακή κινητοποίηση, τους ήρθε ενημέρωση εντελώς ξαφνικά -τους ανακοινώθηκε και με e-mail μάλιστα- για τη λύση των συμβάσεών τους από 30 Ιουνίου, χωρίς στην πραγματικότητα να έχει διασφαλιστεί και η όποια συνέχεια στην υγειονομική προστασία των προσφύγων, αφού το νέο πρόγραμμα «ΙΠΠΟΚΡΑΤΗΣ» έχει ανατεθεί στον Διεθνή Οργανισμό Μετανάστευσης, ο οποίος βεβαίως με τη σειρά του φέρεται να το έχει αναθέσει σε μεγάλο επιχειρηματικό όμιλο της ιδιωτικής υγείας σε συνεργασία με ΜΚΟ και ήδη τα στελέχη του συγκεκριμένου ομίλου περιφέρονταν στα ΚΥΤ για να διαφημίζουν και να υπόσχονται την απορρόφηση ορισμένων εργαζομένων και χωρίς να είναι ξεκάθαρο με τι όρους θα γίνει η απορρόφηση των εργαζομένων αυτών και βεβαίως σε απροσδιόριστο χρόνο.

Είναι καθαρό ότι οι διερμηνείς και οι διοικητικοί υπάλληλοι του συγκεκριμένου προγράμματος δεν πρόκειται να συμπεριληφθούν στις νέες προσλήψεις. Κανένας, επίσης, δεν γνωρίζει ούτε τις διαδικασίες ούτε τα κριτήρια ανάθεσης στον συγκεκριμένο επιχειρηματικό όμιλο της υγείας ούτε πολύ περισσότερο τους όρους πρόσληψης και εργασίας του όποιου προσωπικού από αυτούς συνεχίσει να εργάζεται.

Σας ρωτάμε, λοιπόν, τι σκοπεύει να κάνει η Κυβέρνηση με τους περίπου τετρακόσιους εργαζόμενους του υπάρχοντος προγράμματος «PHILOS II», οι οποίοι τονίζουμε ότι διαχειρίστηκαν επί πέντε χρόνια την παροχή υγείας εν μέσω πανδημίας και στα κέντρα των προσφύγων, αλλά και σε νοσοκομεία, Κέντρα Υγείας και θα πρέπει να διασφαλιστεί γι’ αυτό η ένταξή τους σε αναγκαίες κρατικές δομές υπηρεσιών δημόσιας υγείας, με πλήρη εργασιακά και ασφαλιστικά δικαιώματα και όχι βεβαίως να συνεχίσουν να βρίσκονται σε καθεστώς ομηρίας, όσοι απ’ αυτούς συνεχίσουν να εργάζονται.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Σας ευχαριστώ, κυρία Πρόεδρε.

Κυρία Κομνηνάκα, όπως καλά γνωρίζετε -το αναφέρατε και εσείς- το πρόγραμμα «PHILOS II» υλοποιείται από το 2019 από το Υπουργείο Μετανάστευσης. Χρηματοδοτείται με κονδύλια κοινοτικά. Είναι ένα πρόγραμμα, λοιπόν, το οποίο είναι στην κυριότητα του Υπουργείου Μετανάστευσης και είχε ανατεθεί στον ΕΟΔΥ από το Υπουργείο Μετανάστευσης η συγκεκριμένη εκτέλεση έργων στο πλαίσιο αυτό.

Με τροπολογία που κατατέθηκε τον Σεπτέμβριο πήρε μία παράταση ως τη 15η Φεβρουαρίου 2024 και η παράταση αυτή έγινε προκειμένου να υπάρξει η μετάβαση, γιατί αλλάξαμε Προγραμματική Περίοδο στο ΕΣΠΑ -το γνωρίζετε- και χρειάστηκε να υπάρξει αυτή η επέκταση προκειμένου να διασφαλιστεί η κάλυψη των αναγκών των αιτούντων ασύλου και των προσφύγων που βρίσκονταν στις δομές σε τοπικό, σε εθνικό επίπεδο, μέχρι να ολοκληρωθούν οι διαδικασίες μετάβασης στο νέο πρόγραμμα παροχής πρωτοβάθμιων υπηρεσιών υγείας και ψυχοκοινωνικής υποστήριξης με το όνομα «ΙΠΠΟΚΡΑΤΗΣ».

Το πρόγραμμα, λοιπόν, αυτό υλοποιείται από το Υπουργείο Μετανάστευσης. Κάθε Υπουργείο χαράσσει το πρόγραμμά του, τις πολιτικές του και διαχειρίζεται σύννομα και με βάση τις διαχειριστικές αρχές και τους κανόνες τα κοινοτικά κονδύλια.

Το Υπουργείο Μετανάστευσης -και το λέω αυτό γιατί παρ’ ότι δεν είναι στην αρμοδιότητά μου, επιχειρώ να σας δώσω μια απάντηση, νομίζω ότι ακόμα καλύτερα θα μπορούσε να απευθυνθεί αυτή η ερώτηση στο αρμόδιο Υπουργείο- έκανε λοιπόν έναν διαφορετικό σχεδιασμό, αναθέτοντας αυτό το έργο όχι στο Υπουργείο Υγείας. Για το σκέλος που αφορά την πρωτοβάθμια εξακολουθεί ο ΕΟΔΥ να έχει την ευθύνη για ζητήματα δημόσιας υγείας, δηλαδή επιδημιολογική επιτήρηση, έλεγχο διασποράς μεταδιδόμενων νοσημάτων, οτιδήποτε θα μπορούσε να απειλήσει τη ζωή των ευάλωτων αυτών πληθυσμών και την εμβολιαστική κάλυψη βέβαια, τον συντονισμό παρεμβάσεων σε επείγουσες καταστάσεις, για να προστατευτεί η δημόσια υγεία.

Επειδή έχει τύχει να υπηρετήσω και ως Γενική Γραμματέας Δημόσιας Υγείας στο Υπουργείο Υγείας και ως Ειδική Γραμματέας για τα ασυνόδευτα στο Υπουργείο Μετανάστευσης, μπορώ να σας πω πάρα πολλά για το πρόγραμμα «PHILOS II», θετικά και αρνητικά, παρά τις προσπάθειες. Ξέρω ότι κάθε ένας εργαζόμενος έκανε τα καλύτερα που μπορούσε. Σχεδιαστικά ίσως να είχε ανάγκη διαφορετική το πρόγραμμα εξαρχής. Υπήρξαν και σχετικές παρατηρήσεις από την Κομισιόν για το πώς πρέπει να βελτιωθεί το πλαίσιο. Γι’ αυτό το Υπουργείο Μετανάστευσης. ανέπτυξε το πρόγραμμα «ΙΠΠΟΚΡΑΤΗΣ» ξεχωρίζοντας τα δύο κομμάτια, της πρωτοβάθμιας και το κομμάτι το αμιγώς ιατρικό που αφορά άλλου τύπου υπηρεσίες και το κομμάτι δημόσιας υγείας, πρόληψης μεταδιδόμενων νοσημάτων, που πολλές φορές απειλούν αυτούς τους πληθυσμούς, όπως για παράδειγμα η φυματίωση και άλλα που αφορούν στο κομμάτι του ΕΟΔΥ.

Επειδή, όμως, δεν είναι σωστό να απαντώ εγώ εκ μέρους του Υπουργείου Μετανάστευσης –το αντιλαμβάνεστε- και ειδικά στα θέματα που θίγετε που αφορούν τις εργασιακές σχέσεις και όχι την ουσία του προγράμματος σε σχέση με τη δημόσια υγεία, νομίζω ότι θα μπορούσε να επαναληφθεί αυτή η ερώτηση λίγο πιο συγκεκριμένα –αυτή τουλάχιστον είναι η δική μου σκέψη, μπορεί να τη βρείτε χρήσιμη- για να έρθει ο αρμόδιος Υπουργός να σας απαντήσει.

Από την άλλη, ξαναλέω ότι νομίζω πως είναι σημαντικό να λάβει κανείς υπ’ όψιν τα σχόλια της Κομισιόν, τα σχόλια της αξιολόγησης του προγράμματος «PHILOS II» όπως έκλεισε στην προηγούμενη προγραμματική, ανεξάρτητα από το πώς υλοποιείται. Να πω ότι έχει γίνει σύννομα η διαδικασία από το Υπουργείο Μετανάστευσης. Δεν υπάρχει τίποτα σε σχέση με κρυφά ή αυτό που είπατε πώς ανατέθηκε στον ανάδοχο, κ.λπ.. Είναι μία σύννομη, ανοικτή διαδικασία, νομιμότατη που έχει κάνει το Υπουργείο Μετανάστευσης. Ο Διεθνής Οργανισμός Μετανάστευσης είναι διεθνής οργανισμός που σημαίνει ότι είναι ο Οργανισμός Ηνωμένων Εθνών. Δεν θα μπορούσε να συμβληθεί ποτέ σε κάτι το οποίο δεν είναι σύννομο, οπότε σε σχέση με το κομμάτι που αφορά την κάλυψη των αναγκών νομίζω ότι είναι προφανές ότι έχουν ληφθεί όλα τα απαραίτητα μέτρα.

Σε σχέση με το κομμάτι που έχει να κάνει με τις εργασιακές σχέσεις που είναι κάτι διαφορετικό, εγώ δεν είμαι αρμόδια για να σας απαντήσω.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κομνηνάκα, ορίστε, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, μας απασχόλησε σε ποιο Υπουργείο θα πρέπει να απευθυνθούμε. Όμως, σας τόνισα και στην πρωτολογία ότι επιμένουμε να απευθυνόμαστε προς το Υπουργείο Υγείας γιατί είναι ένα θέμα που αφορά την προστασία της υγείας, ανεξάρτητα προς ποιον απευθύνεται, ιδιαίτερα όταν μιλάμε για ευάλωτα κομμάτια του πληθυσμού, όπως είναι ο προσφυγικός πληθυσμός και στις δομές που δημιουργούνται πολλές φορές και συνθήκες δύσκολες επιδημιολογικά, κ.λπ..

Επομένως θεωρούμε ότι η προστασία της δημόσιας υγείας είναι ένα θέμα που πρωτίστως αφορά το Υπουργείο Υγείας και δεν θα πρέπει να δίνεται μέσω του Υπουργείου Μετανάστευσης που λειτουργεί τελικά ως ντίλερ των ιδιωτικών επιχειρηματικών συμφερόντων. Διότι αυτό ήταν όταν παραδίδεται τελικά η φροντίδα της δημόσιας υγείας σε έναν τεράστιο ιδιωτικό κολοσσό της υγείας και στις διάφορες ΜΚΟ που υπάρχει γνωστή αρνητική εμπειρία στο πώς λειτούργησε τα προηγούμενα χρόνια μια τέτοια επιλογή. Πολύ περισσότερο, όταν ο ίδιος ο Παγκόσμιος Οργανισμός Υγείας λέει ότι η παγκόσμια υγεία δεν μπορεί να υπάρξει, αν υπάρχουν τμήματα του πληθυσμού χωρίς φροντίδα υγείας.

Άρα, ποιο είναι το αρμόδιο Υπουργείο; Δεν επιμένω στην αρμοδιότητα. Να μπούμε στην ουσία. Τι θα γίνει από τη Δευτέρα τους μήνες Ιούλιο και Αύγουστο στις δομές που είναι δεδομένο –το έχουν κάνει ξεκάθαρο οι εκπρόσωποι του ΔΟΜ- ότι πριν από τις 15 Σεπτέμβρη δεν υπάρχει περίπτωση να είναι έτοιμοι για να λειτουργήσουν το πρόγραμμα «ΙΠΠΟΚΡΑΤΗΣ»;

Τι θα γίνει, λοιπόν, με την παροχή υγείας σ’ αυτό τον ευάλωτο πληθυσμό τους μήνες Ιούλιο και Αύγουστο; Ποιος θα φροντίζει γι’ αυτό; Τι θα γίνει με τη λειτουργία των νοσοκομείων και τις βάρδιες από Δευτέρα; Διότι σας είπα –και επιμελώς αποφύγατε να απαντήσετε- ότι μέρος αυτών των εργαζομένων σήμερα καλύπτουν για χρόνια κενά και τρύπες στο διαλυμένο και υποστελεχωμένο σύστημα υγείας στα νοσοκομεία, στα κέντρα υγείας, στα ΕΚΑΒ. Είναι αυτοί οι εργαζόμενοι για τους οποίους κανένας δεν απαντά τι θα γίνουν. Αν δεχτούμε για τους υπόλοιπους εργαζόμενους των δομών ότι μπορεί και κάποιοι από αυτούς και με ορισμένους όρους να περάσουν στο πρόγραμμα «ΙΠΠΟΚΡΑΤΗΣ», αυτοί οι εργαζόμενοι τι θα γίνουν;

Να σας πω συγκεκριμένα παραδείγματα. Πώς θα βγαίνουν από Δευτέρα οι βάρδιες στο Νοσοκομείο «ΈΛΕΝΑ», για παράδειγμα, που τέσσερις-πέντε μαίες είναι εργαζόμενες με τέτοιου είδους προγράμματα; Και να μην μπω στην περιπτωσιολογία. Τι θα γίνει με τα δικαιώματα αυτών των εργαζομένων που βρίσκονται υπό καθεστώς ομηρίας επί τέσσερα-πέντε χρόνια; Να μην αναφερθώ στο πώς «πετσοκόφτηκαν» οι αμοιβές κατά 40% των εργαζομένων που ήταν στις δομές. Όμως, ακόμη και αυτοί μετά από τόσα χρόνια που έχουν αποκτήσει μια πολύτιμη εμπειρία και θα μπορούσαν να παρέχουν υπηρεσίες στις υποστελεχωμένες δημόσιες δομές υγείας και είναι κάτι παραπάνω από αναγκαίοι, καλούνται, σύμφωνα με την προκήρυξη, πάλι σε συνέντευξη. Δεν είναι εξασφαλισμένο καν ότι το σύνολό τους θα απορροφηθεί στο νέο πρόγραμμα «ΙΠΠΟΚΡΑΤΗΣ», ούτε πολύ περισσότερο οι όροι απορρόφησής τους. Διάφορα ειπώθηκαν από τον ιδιώτη επιχειρηματία στη συνάντηση για μπλοκάκια κ.λπ., δηλαδή με κανέναν τρόπο δεν εξασφαλίζεται η εργασία τους με όρους μονιμότητας, με όρους πλήρους ασφάλισης κ.λπ..

Τέλος, τι θα γίνει με τους διερμηνείς και διοικητικούς υπαλλήλους που δεν προβλέπεται με τίποτα ότι θα απορροφηθούν στο πρόγραμμα «ΙΠΠΟΚΡΑΤΗΣ»; Εμείς ρωτάμε και για την ουσία. Πώς θα παρέχεται, για παράδειγμα, η υπηρεσία του ψυχολόγου στις δομές των προσφύγων χωρίς τους διερμηνείς; Θα γίνεται με google translate στα φαρσί η επαφή των ψυχολόγων με τους πρόσφυγες; Είναι και η ουσία προβληματική, το γεγονός ότι εγκαταλείπεται πραγματικά στην τύχη του ένα τόσο ευαίσθητο ζήτημα.

Σας ρωτάμε, λοιπόν, ξανά, γιατί αφορά το Υπουργείο σας το πώς θα καλυφθεί αυτό, ιδιαίτερα στο διάστημα που μεσολαβεί, στο κενό που υπάρχει, αλλά και στο διηνεκές. Είναι θέμα που θα πρέπει να προβληματίζει το Υπουργείο αν με όρους και με την επίβλεψη του δημοσίου θα παρέχεται η υγεία σε αυτές τις δομές ή με όρους κέρδους με την ευθύνη ενός ιδιωτικού ομίλου υγείας που έχει άλλα κριτήρια για την παροχή υγείας. Βέβαια, δεν μας ξενίζει αυτό, όταν αυτή η επιλογή επιλέγεται σε όλη τη δημόσια υγεία, δηλαδή να παραχωρείτε στους ιδιώτες.

Σας ρωτάμε ξανά πώς θα διασφαλιστεί η ένταξη αυτών των πολύτιμων εργαζομένων στις αναγκαίες κρατικές δομές υπηρεσιών της δημόσιας υγείας με πλήρη εργασιακά και ασφαλιστικά δικαιώματα και αυτό δεν αφορά μόνο τις προσφυγικές δομές, αλλά και τα νοσοκομεία και τα κέντρα υγείας, στα οποία πραγματικά είναι κάτι παραπάνω από αναγκαίοι αυτοί οι άνθρωποι και εργάζονται σήμερα και γι’ αυτούς δεν υπάρχει καμμία απάντηση στο τι θα γίνουν.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κυρία Πρόεδρε.

Κυρία συνάδελφε, απ’ όσο μπορώ τουλάχιστον να κατανοήσω, νομίζω ότι έχετε μια αγωνία τι θα απογίνουν οι εργαζόμενοι και έρχεστε εδώ και μου κάνετε ουσιαστικά μια -επιτρέψτε μου τον όρο και συγγνώμη, αλλά δεν μπορώ να σκεφτώ μια πιο κατάλληλη λέξη- συνδικαλιστικού τύπου ερώτηση.

Γιατί το λέω αυτό, κυρία Κομνηνάκα; Διότι μου λέτε ότι παραδίδουμε την υγεία στους ιδιώτες. Από τη μία προσπαθείτε να δείξετε ότι έχουμε ανάγκες στο σύστημα υγείας. Μα, δεν εμποδίζει κανείς κανέναν εργαζόμενο αυτήν τη στιγμή σε ανοιχτές προκηρύξεις που υπάρχουν του Υπουργείου Υγείας -και είναι αρκετές- να κάνει αίτημα να προσληφθεί ως μόνιμο προσωπικό. Από τη μία, λοιπόν, προσπαθείτε να εστιάσετε στο τι θα γίνει στην εργασιακή σχέση και για να μπορέσετε να αιτιολογήσετε αυτό το ενδιαφέρον, μου λέτε μία για κενά στις δομές, μία για κενά εδώ, μία για κενά εκεί.

Είπατε και κάτι το οποίο θα μου επιτρέψετε, επειδή πραγματικά δεν επιτρέπεται να ακούγονται τέτοια πράγματα εδώ μέσα, να το αποσαφηνίσω. Δεν μπορώ να φανταστώ ότι υπάρχει εκλεγμένος Βουλευτής του ελληνικού Κοινοβουλίου που να ισχυρίζεται ότι ο Οργανισμός Ηνωμένων Εθνών επιχειρεί εις βάρος των δικαιωμάτων και της υγείας των ανθρώπων να κάνει δεν ξέρω τι με αφορμή το κέρδος. Δεν γίνονται αυτά τα πράγματα, κυρία Κομνηνάκα.

**ΜΑΡΙΑ ΚΟΜΝΗΝΑΚΑ:** … (Δεν ακούστηκε)

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Σας παρακαλώ. Δεν σας διέκοψα. Σας άκουσα με πολλή προσοχή και σεβασμό.

Το Υπουργείο Μετανάστευσης χρησιμοποιεί νόμιμες διαδικασίες σε συνεργασία με τον Διεθνή Οργανισμό Μετανάστευσης, ο οποίος είναι Οργανισμός των Ηνωμένων Εθνών, έχει συγκεκριμένους κανόνες να καλύψει και πραγματικά δεν μπορώ να φανταστώ κάτι άλλο. Ίσως να μη γνωρίζετε ότι αυτές οι διαδικασίες γίνονται κατόπιν εγκρίσεως της Ευρωπαϊκής Επιτροπής. Δηλαδή όλοι αυτοί οι φορείς, ο ΟΗΕ, η Ευρωπαϊκή Επιτροπή, ο Διεθνής Οργανισμός Μετανάστευσης, το Υπουργείο παραβιάζουν τα δικαιώματα των ανθρώπων και κάνουν κάτι με σκοπό το κέρδος; Δεν είναι έτσι, κυρία Κομνηνάκα και το γνωρίζετε. Καταλαβαίνω την αγωνία σας για το κομμάτι που αφορά τις εργασιακές σχέσεις. Είναι στον ιδεολογικό σας πυρήνα αυτή η προσέγγιση και το κατανοώ. Από την άλλη, όμως, να μη διαστρεβλώνουμε την πραγματικότητα.

Ξαναλέω: Εμείς ως Υπουργείο Υγείας έχουμε μια σειρά από προγράμματα σε εξέλιξη, προκειμένου να διευκολύνουμε έτι περαιτέρω τις ανάγκες, την πρόσβαση των ανθρώπων στην υγεία. Μία από αυτές είναι η διαπολιτισμική διαμεσολάβηση και εργαζόμαστε από κοινού με το Υπουργείο Μετανάστευσης για να υπάρξει οριζόντια συνεργασία σε σχέση με τα κομμάτια που αφορούν τη φροντίδα των βρεφών, των γυναικών, μια σειρά από θέματα. Αυτό που με ρωτάτε σήμερα είναι κάτι άλλο και η δευτερολογία σας εκφεύγει της ερώτησης που έχετε καταθέσει και μία μιλάμε για τα νοσοκομεία, μία για τα κέντρα υγείας κ.λπ..

**ΜΑΡΙΑ ΚΟΜΝΗΝΑΚΑ:** Τι θα γίνουν οι συγκεκριμένοι εργαζόμενοι …

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Κομνηνάκα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Να τελειώσω με το εξής: Ξέρετε, κυρία Κομνηνάκα, προκειμένου να καλυφθούν οι δαπάνες υγείας του πληθυσμού αυτού, οι οποίες έχουν ένα υψηλό κομμάτι που αφορά στη χρηματοδότηση, η Κυβέρνηση αυτή -διότι πριν δεν ήταν αυτή η κατάσταση, δεν χρηματοδοτούνταν από κοινοτικά κονδύλια- θέσπισε μια σειρά από διαδικασίες, μεταξύ των οποίων και το ΠΑΑΥΠΑ, για να μπορεί να απορροφά κοινοτικά κονδύλια και να πληρώνει τις δαπάνες υγείας προσφύγων και μεταναστών. Αυτό το λέω γιατί χωρίς αυτά τα κονδύλια, η μόνη πηγή χρηματοδότησης είναι οι φόροι. Προσωπικά θεωρώ απαράδεκτο σε μια χώρα σαν τη δική μας, με τόσες ανάγκες, μετά από δεκαετή κρίση, μετά από τόσες περιπέτειες, να πληρώνουμε από την τσέπη μας δαπάνες για ένα πρόβλημα το οποίο δεν δημιούργησε η χώρα.

Εμείς δεχόμαστε πληθυσμό, σεβόμαστε τα ανθρώπινα δικαιώματα, προσπαθούμε να ανταποκριθούμε στις ανάγκες των ανθρώπων και στην υγεία και στα ψυχοκοινωνικά θέματα. Γνωρίζετε πάρα πολύ καλά το έργο που έχει γίνει και με τους ευάλωτους πληθυσμούς και με τα ασυνόδευτα, αλλά από την άλλη δεν μπορώ να ακούω εδώ ότι με ένα μαγικό τρόπο θα πάμε να μονιμοποιήσουμε εκατοντάδες ανθρώπους στο δημόσιο με πρόσχημα ότι θα πάμε να εξυπηρετήσουμε τις ευαλωτότητες και τις ανάγκες υγείας του πληθυσμού.

Πιστέψτε με για το πρόγραμμα «PHILOS». Μπορείτε να δείτε τα αντίστοιχα reports. Δεν είναι δικά μου λεγόμενα. Είναι της Ευρωπαϊκής Επιτροπής, αν θεωρείτε ότι είναι αξιόπιστη. Λέει τις αδυναμίες και πώς έπρεπε να αναδιαμορφωθεί. Μαζί με την Κομισιόν έγινε ο επανασχεδιασμός. Με την έγκριση της Ευρωπαϊκής Επιτροπής το Υπουργείο Μετανάστευσης και ο Διεθνής Οργανισμός Μετανάστευσης προχώρησαν σε αυτή τη διαδικασία.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, θα ήθελα να σας ανακοινώσω ότι ο Βουλευτής της Νέας Δημοκρατίας κ. Ευάγγελος Συρίγος αιτείται άδεια ολιγοήμερης απουσίας στο εξωτερικό από τη Δευτέρα 1 Ιουλίου έως και την Πέμπτη 4 Ιουλίου 2024. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η τρίτη με αριθμό 1155/20-6-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Μεγάλη και αδικαιολόγητη καθυστέρηση στη χορήγηση οικονομικών παροχών σε αθλητές και αθλήτριες υψηλών διακρίσεων από την Πολιτεία».

Στην επίκαιρη ερώτηση του κυρίου συναδέλφου θα απαντήσει ο Αναπληρωτής Υπουργός κ. Ιωάννης Βρούτσης.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, επανέρχομαι στο θέμα των οικονομικών παροχών των αθλητών με υψηλές διακρίσεις. Όπως γνωρίζετε, στις 17 Ιανουαρίου του 2024 καταθέσαμε γραπτή ερώτηση για το ζήτημα αυτό. Στις 2 Φεβρουαρίου λάβαμε την απάντησή σας, από την οποία διαπιστώσαμε ότι οι οικονομικές παροχές σε αθλητές και αθλήτριες που έχουν πετύχει υψηλές διακρίσεις καταβάλλονται με τεράστιες καθυστερήσεις που αγγίζουν τα τέσσερα χρόνια, όσα δηλαδή και τα έτη μιας Ολυμπιάδας.

Νομίζω ότι και εσείς αντιλαμβάνεστε ότι αυτό που συμβαίνει αποτελεί άδικη αντιμετώπιση προς τους αθλητές αυτούς, να συμπεριφέρεται δηλαδή η Κυβέρνηση με αυτό τον τρόπο στους αθλητές που με κόπο και μεγάλες προσωπικές θυσίες κάνουν υπερήφανους τους Έλληνες με τις επιδόσεις τους και τα μετάλλιά τους. Θεωρώ ότι δεν μπορεί να γίνει αποδεκτό από κανέναν μας να καταβάλλεται η οικονομική βοήθεια με αυτές τις τεράστιες καθυστερήσεις, καθώς έτσι χάνεται στην πραγματικότητα το νόημά της.

Οι άνθρωποι αυτοί, κύριε Υπουργέ, έχουν μεγάλες ανάγκες. Προπονούνται συνεχώς για να μπορούν να διατηρηθούν σε υψηλό επίπεδο και γι’ αυτό οφείλουμε να τους στηρίζουμε άμεσα, χωρίς χρονοτριβές και χωρίς γραφειοκρατία, έτσι ώστε απερίσπαστοι να συνεχίζουν την προσπάθειά τους και τον αγώνα τους.

Κύριε Υπουργέ, αναμένουμε να λάβετε άμεσα πρωτοβουλίες ώστε να ελαχιστοποιηθούν οι χρόνοι καταβολής των οικονομικών αυτών παροχών και πράγματι να είμαστε όλοι μαζί πλάι σε αυτούς τους ανθρώπους που προσφέρουν σημαντικές υπηρεσίες στη χώρα μας και μεγάλες συγκινήσεις στις Ελληνίδες και στους Έλληνες.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρούτση, έχετε στη διάθεσή σας τα επόμενα τρία λεπτά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Κύριε Νικολαΐδη, θέλω να ξεκινήσω αποδίδοντας πραγματικά προς εσάς ευαισθησία για ένα ζήτημα το οποίο απασχόλησε και μένα ως Υπουργό από την πρώτη στιγμή, και σας συγχαίρω γι’ αυτό. Γιατί εδώ ο κοινοβουλευτικός έλεγχος ακριβώς σε αυτό αποσκοπεί: στον έλεγχο της Κυβέρνησης εκ μέρους των Κοινοβουλευτικών Ομάδων. Υπεισέρχεστε σε ένα ζήτημα το οποίο πραγματικά και αδικίες δημιουργεί απέναντι στους αθλητές μας και δικαιολογημένα θεωρείτε μεγάλη την καθυστέρηση. Πράγματι, είναι μεγάλη η καθυστέρηση. Σε αυτό το οποίο δεν θα συμφωνήσουμε είναι ότι είναι αδικαιολόγητη, και θα εξηγήσω γιατί.

Με την ευκαιρία όμως της ερώτησής σας αυτής να σας πω, επειδή μιλάμε για τον αθλητισμό, ότι υπήρξε και από τη μεριά τη δική σας και του κόμματός σας ακόμα μία πολιτική χρονική στιγμή όταν πριν τέσσερις – πέντε μήνες στο κρίσιμο και μεγάλο νομοσχέδιο για την αντιμετώπιση της αθλητικής βίας το κόμμα σας, το ΠΑΣΟΚ - Κίνημα Αλλαγής, στήριξε το νομοσχέδιο και σήμερα, τέσσερις μήνες μετά, αυτό το νομοσχέδιο, το οποίο αντιμετωπίστηκε θετικά από την Κυβέρνηση -λογικά, γιατί εκείνη το έφερε- και από εσάς και από κάποια άλλα κόμματα, φαίνεται ότι αποδίδει για πρώτη φορά καρπούς και έχει θετικό αποτύπωμα. Άρα η επιτυχία αυτή διαχέεται σε όσους πίστεψαν ότι αυτό το νομοσχέδιο έρχεται να αντιμετωπίσει ένα κρίσιμο ζήτημα που λέγεται «βία στον αθλητισμό», κάτι το οποίο μας ενώνει ως πολιτικό σύστημα. Και όπως έλεγα και τότε, και το αποδέχεστε και εσείς, ο αθλητισμός δεν έχει χρώμα, δεν έχει κομματικό πρόσημο, ενώνει και χτίζει γέφυρες επικοινωνίας μεταξύ λαών και κοινωνιών.

Στη βάση, λοιπόν, αυτή θέλω να σας πω -και θα απαντήσω επισταμένως και αναλυτικά στη δεύτερη τοποθέτησή μου- ότι το συγκεκριμένο ζήτημα που αφορά την καθυστέρηση δεν είναι αδικαιολόγητο -έρχομαι σε αυτό-, για τον εξής απλό λόγο. Αναλαμβάνοντας το Υπουργείο Αθλητισμού -το αναβαθμισμένο τώρα πλέον από Υφυπουργείο σε Υπουργείο Αθλητισμού- διαπίστωσα ότι όντως είχαμε τρεις καθυστερήσεις: τις αμοιβές ή τα πριμ των αθλητών του 2019, του 2020 και του 2021. Αξιολογώντας τους χρόνους που αποδίδονταν στο παρελθόν, οι χρόνοι που αποδίδονταν ήταν αυτοί που περιγράψατε: τέσσερα χρόνια. Έτσι, λοιπόν, έπρεπε με μεγάλη ταχύτητα, με έναν διαφορετικό τρόπο, να αντιμετωπίσω -μαζί με τις υπηρεσίες μου- τις καταβολές των πριμ και του 2019 και του 2020 και του 2021, γιατί αν το άφηνα σε χρόνους -θα το εξηγήσω στη δευτερομιλία μου- να εξελιχθεί στη βάση τού πώς το παρέλαβα και ίσχυε για πολλά-πολλά χρόνια πριν, στην ίδια διαδικασία, αφού δεν άλλαξε τίποτα, τότε τα πριμ του 2021 των αθλητών θα πληρώνονταν το 2025. Άρα λοιπόν σήμερα -και θα εξηγήσω πώς- είμαι στην ευχάριστη θέση να σας πω ότι και το 2019 ήδη έχει πληρωθεί, το 2020 βρίσκεται σε διαδικασία πληρωμής μέσα στον Ιούνιο και το 2021 θα σας πω πότε ακριβώς πληρώνεται στη δευτερομιλία μου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:**  Ευχαριστώ, κυρία Πρόεδρε.

Κύριε Υπουργέ, το έχουμε συζητήσει πολλές φορές και εγώ ως ειδικός αγορητής από το ΠΑΣΟΚ - Κίνημα Αλλαγής για το νομοσχέδιο για την οπαδική βία είχα ταχθεί υπέρ, όπως και το κόμμα μου, γιατί η βία στα γήπεδα πρέπει να σταματήσει. Και όπως είπατε και εσείς, το είπαμε και εμείς ότι ο αθλητισμός, η υγεία, η παιδεία, η άμυνα δεν έχουν χρώματα, δεν έχουν κόμματα. Πρέπει έπειτα από συζητήσεις να βγάζουμε αποτελέσματα για το καλό των Ελλήνων.

Από εκεί και πέρα, θα ήθελα να σας πω ότι το 2024 -το γνωρίζουμε όλοι- είναι μια ολυμπιακή χρονιά. Σε λίγες μέρες η εθνική μας αποστολή θα ταξιδέψει στο Παρίσι και περιμένουμε από αυτά τα παιδιά να μας φέρουν επιτυχίες. Αυτό που ζητάνε οι αθλητές μας για να συνεχίσουν τον αγώνα τους και να μας κάνουν εμάς ως Ελληνίδες και ως Έλληνες υπερήφανους είναι να παίρνουν αυτά που δικαιούνται και να τα παίρνουν στον σωστό χρόνο.

Νομίζω ότι η απάντησή σας καλύπτει όλους αυτούς τους αθλητές. Εύχομαι να φτάσουμε στο σημείο να πληρωθούν και τις διακρίσεις τους το 2023, όσο πιο γρήγορα γίνεται. Και θα πω ένα μεγάλο ευχαριστώ για την καλή συνεργασία που έχουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βρούτση, έχετε τα επόμενα λεπτά για τη δευτερολογία σας.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Συνεχίζοντας στο ίδιο καλό κλίμα της επίκαιρης ερώτησης του αγαπητού συναδέλφου κ. Νικολαΐδη να προσθέσω για την αντιμετώπιση της αθλητικής βίας ότι είναι μια διαρκής προσπάθεια. Αυτή δεν τελειώνει ποτέ. Στη βάση αυτής της προσπάθειας, κύριε Νικολαΐδη, σε επικείμενο νομοσχέδιο που θα έρθει σε λίγες μέρες θα διευρύνουμε τις αρμοδιότητες όσον αφορά τις περιπτώσεις παραβατικότητας και στο μπάσκετ, στο οποίο με υπουργική απόφαση θα έρθει και εκεί το ηλεκτρονικό εισιτήριο με την ταυτοπροσωπία, έτσι ώστε να κλείσει και το θέμα των αγώνων του μπάσκετ στο ζήτημα της ταυτοπροσωπίας των εισιτηρίων, κάτι που ήδη γίνεται στο ποδόσφαιρο, για να σταματήσει να είναι ξέφραγο αμπέλι και το γήπεδο του μπάσκετ. Και επίσης, στα γήπεδα του μπάσκετ θα απαγορευτεί επί ποινή κλεισίματος των αγώνων από φιλάθλους, σε περίπτωση που πέσουν καπνογόνα ή ανάψουν φωτοβολίδες. Αυτά είναι δύο καινούργια στοιχεία τα οποία θα τα δείτε τις επόμενες μέρες.

Πάμε τώρα στο ζήτημα το συγκεκριμένο. Ναι, κύριε Νικολαΐδη, πρόκειται για αδικία, συμφωνήσαμε. Πρόκειται για καθυστέρηση, συμφωνήσαμε. Πρόκειται για αδικαιολόγητη καθυστέρηση; Όχι, γιατί σας είπα ότι οι χρόνοι ήταν για πολλές δεκαετίες οι ίδιοι. Τώρα είμαστε μπροστά σε ένα ζήτημα. Για φέτος είμαστε στην ευχάριστη θέση να πούμε ότι ενώ για το 2021 θα έπρεπε να πληρωθούν το 2025, η πληρωμή θα γίνει μέχρι τέλος, μέσα στον Ιούλιο τουλάχιστον, ή να πω και κάποιες μέρες του Αυγούστου. Ήδη στην πρώτη υπουργική απόφαση που χρειάστηκε δεσμεύτηκαν τα ποσά των 3.358.750 από τον εξαιρετικό Υπουργό κ. Πετραλιά, «κλειδώθηκαν» τα χρήματα, ήρθε η υπουργική απόφαση. Και όσον αφορά τη δεύτερη υπουργική απόφαση, έπρεπε να κληθούν όλοι οι αθλητές και κλήθηκαν να φέρουν τα δικαιολογητικά -η προθεσμία της καταληκτικής ημερομηνίας είναι 7 Ιουλίου- οι ομοσπονδίες πλέον και με βάση τα δικαιολογητικά βγαίνει μία δεύτερη υπουργική απόφαση βάσει της οποίας πληρώνεται ο καθένας στον λογαριασμό του από τα 3.358.750 το ποσό που του αναλογεί. Άρα πιο μπροστά, πιο γρήγορα, με την ίδια διαδικασία.

Εγείρεται ένα ερώτημα, πώς μπορούμε να νικήσουμε τον μακρύ αυτό χρόνο. Και εδώ έρχεται το δεύτερο ζήτημα που επ’ ευκαιρία της ερώτησής σας θέλω να σας πω πώς θα αντιμετωπίσουμε μία διαδικασία πάγια πολλών δεκαετιών. Ναι, τώρα μπορούμε να ατενίζουμε με αισιοδοξία την αντιμετώπιση της γραφειοκρατίας στο μέλλον, μέσα από τη μεγάλη μεταρρύθμιση που έγινε στις 21 Μαρτίου, όπως υποσχέθηκα από την πρώτη μέρα που ανέλαβα το Υπουργείο Αθλητισμού. Η μεγάλη μεταρρύθμιση, αντίστοιχη της «ΕΡΓΑΝΗ» που δημιούργησα στο Υπουργείο Εργασίας, ήταν η χαρτογράφηση του αθλητισμού της χώρας μας ψηφιακά η οποία συντελέστηκε με τη μεταρρύθμιση «e-Kouros» από τις 21 Μαρτίου. Από τις 21 Μαρτίου του 2024 η Ελλάδα για πρώτη φορά έχει ψηφιοποιήσει τον αθλητισμό της, γνωρίζοντας ανά δήμο, ανά περιφέρεια, ανά νομό όλα για τον αθλητισμό: αθλητικά σωματεία, αθλητές, προπονητές, τα πάντα. Είναι μία καινοτομία για τον ελληνικό αθλητισμό, η οποία είναι αποτυπωμένη και είναι κτήμα όλων των Ελλήνων και του ελληνικού αθλητισμού, και των παραγόντων, και των φιλάθλων, και μπορεί ο οποιοσδήποτε να επισκεφθεί την ιστοσελίδα του Υπουργείου Αθλητισμού και να δει αναλυτικά το «e-Kouros» και ό,τι στοιχείο θέλει.

Τι ετοιμάζουμε, λοιπόν; Η πρώτη αποτύπωση του «e-Kouros» δημιούργησε και την πρώτη έκθεση, την ψηφιοποιημένη. Άρα όλος ο ελληνικός αθλητισμός, όσοι ενδιαφέρονται, αθλητές, παράγοντες, μπορούν να δουν ψηφιοποιημένο τον ελληνικό αθλητισμό για το κάθε άθλημα ξεχωριστά και την κάθε περιοχή ξεχωριστά.

Στη δεύτερη έκδοση του «e-Kouros», που ετοιμάζεται τώρα καθώς υποβάλλονται νέα στοιχεία, ετοιμάζουμε μία καινοτομία η οποία λέγεται ψηφιακή θυρίδα του αθλητή. Η ψηφιακή θυρίδα του αθλητή θα δώσει την εξής δυνατότητα. Θα σας δώσω ένα παράδειγμα. Γίνεται ένα πανελλήνιο πρωτάθλημα ενός αθλήματος χ. Δεν λέω ποιο, για να μην υπάρχει παρερμηνεία υποστήριξης κάποιου αθλήματος. Όταν γίνεται το πανελλήνιο πρωτάθλημα χ, την ημέρα που διεξάγεται καθώς βγαίνουν τα αποτελέσματα, οι νικητές αθλητές, 1η, 2η, 3η θέση, Under 21, κανονικά ανδρών, γυναικών, αυτό χρειάζεται μία γραφειοκρατία που ξεπερνάει το ενάμισι με δύο χρόνια για να φτάσουν τα αποτελέσματα αυτά στο Υφυπουργείο Παιδείας, διότι είναι χειρόγραφα, φεύγουν από τις ομοσπονδίες και επικυρώνονται από το Υπουργείο Παιδείας με μεγάλη χρονική καθυστέρηση. Εκεί θα έρθει η ψηφιακή θυρίδα του αθλητή -γιατί τώρα μπορούμε με το «e-Kouros»-, δεν θα υπάρξει πλέον τίποτα χειρόγραφο, αλλά από το 2025 και μετά όλα θα είναι ψηφιοποιημένα, θα εντάσσονται στο «e-Kouros» και σε χρόνο δευτερολέπτων το Υπουργείο Παιδείας και το Υπουργείο Αθλητισμού θα ξέρει τις επιδόσεις όλων των αθλητών, αλλά και ο κάθε αθλητής τις δικές του, έτσι ώστε να νικήσουμε το τέρας της γραφειοκρατίας.

Πρόκειται για μια δομική αλλαγή. Η ερώτηση αυτή που μου κάνετε σήμερα, στο απώτερο μέλλον δεν θα ξαναγίνει ποτέ. Διότι δεν είναι ότι έλειπαν τα χρήματα, τα χρήματα υπήρχαν, αλλά η γραφειοκρατία ήταν βαριά, η συγκεκριμένη υπουργική απόφαση δεν ήταν μονή, αλλά ήταν δύο υπουργικές αποφάσεις. Δεκαετίες τώρα χρειάζονται δύο υπουργικές αποφάσεις για να πληρωθούν τα πριμ. Αυτό νικιέται, αλλάζει και αισιοδοξώ και εύχομαι το 2025 πλέον με την ψηφιακή θυρίδα της μεταρρύθμισης «e-Kouros» να νικήσουμε το τέρας της γραφειοκρατίας και στον αθλητισμό, που ήδη ξεκίνησε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη που θα συζητηθεί είναι η δέκατη πέμπτη επίκαιρη ερώτηση με αριθμό 1173/25-6-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Εσωτερικών με θέμα: «Οξυμένο πρόβλημα με το πόσιμο νερό σε πολλά χωριά του Δήμου Μύκης στην ΠΕ Ξάνθης».

Στην ερώτηση θα απαντήσει ο Υφυπουργός Εσωτερικών κ. Σπανάκης.

Κύριε Δελή, έχετε τον λόγο να θέσετε το ερώτημα.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κύριε Υπουργέ, με τη σημερινή ερώτηση του ΚΚΕ μεταφερόμαστε σε ένα πανέμορφο μέρος με θαυμάσιους ανθρώπους. Πάμε στην ορεινή Ξάνθη, εκεί όπου δυστυχώς για ένα ακόμα καλοκαίρι οι άνθρωποι είναι αντιμέτωποι με το πρόβλημα της λειψυδρίας, δεν έχουν νερό στα σπίτια τους, κύριε Υπουργέ. Μιλώ για τον Δήμο Μύκης στην Περιφερειακή Ενότητα της Ξάνθης. Το πρόβλημα είναι ιδιαιτέρως οξυμένο στον οικισμό του Κενταύρου.

Κι αν δεν έχει αναδείξει το ΚΚΕ το ζήτημα αυτό στη Βουλή. Οι παρεμβάσεις του είναι από το 2017 ακόμα. Συνεχίστηκαν και το 2023. Ωστόσο το πρόβλημα, δυστυχώς, κάθε χρόνο επανέρχεται, είναι εδώ, οξυμένο όλο και περισσότερο σε διάφορους οικισμούς. Πέρσι ήταν, για παράδειγμα, στον οικισμό της Γλαύκης, φέτος είναι οξυμένο περισσότερο στον οικισμό του Κενταύρου. Και μην φανταστούμε ότι αυτοί οι οικισμοί έχουν λίγο πληθυσμό, το αντίθετο.

Πρόκειται, κύριε Υφυπουργέ, για μια απαράδεκτη κατάσταση, όπως και να τη δει κανείς, εν έτει 2024 οι κάτοικοι, οι άνθρωποι αυτής της περιοχής, να στερούνται το πόσιμο νερό, ιδιαίτερα μέσα στο καλοκαίρι εξαιτίας ενός απαρχαιωμένου δικτύου. Σκεφτείτε το εσείς, στο σπίτι σας, να μην έχετε μία ή δύο έστω ώρες νερό, τι πρόβλημα είναι αυτό.

Αυτό βέβαια το πρόβλημα είναι που καθιστά και επιτακτική την ανάγκη να δοθεί άμεση κρατική χρηματοδότηση για να κατασκευαστούν όλα τα αναγκαία έργα για να λυθεί αυτό το ζήτημα, κύριε Υφυπουργέ, και να μη σέρνεται, όπως σέρνονται εδώ και χρόνια.

Και να το πούμε αυτό δυστυχώς, αυτή την αναγκαία κρατική χρηματοδότηση που απαιτείται για να λυθεί αυτό το χρόνιο πρόβλημα που σας περιγράφω των κατοίκων με το νερό, δυστυχώς, κύριε Υφυπουργέ, δεν τη διεκδίκησαν αυτή τη χρηματοδότηση, όσο δυναμικά θα έπρεπε και με απαίτηση βέβαια ούτε οι τοπικές ούτε οι περιφερειακές αρχές εκεί.

Τη διεκδικούν όμως, τη διεκδίκησαν και συνεχίζουν να τη διεκδικούν -και πολύ καλά κάνουν- οι άνθρωποι εκεί, οι απλοί κάτοικοι, οι λαϊκοί με τις κινητοποιήσεις τους, όπως έγινε πρόσφατα στη Σμίνθη, όπου είναι και η έδρα του Δήμου της Μύκης και το δημαρχείο της, όπου παρευρεθήκαμε εκεί αντιπροσωπεία του Κομμουνιστικού Κόμματος της Ελλάδας, υποσχόμενοι μάλιστα να φέρουμε το πρόβλημα αυτό και στη Βουλή, πράγμα που γίνεται.

Με βάση, λοιπόν, τα παραπάνω σας ρωτάμε, κύριε Υφυπουργέ, τι θα κάνετε, σε ποιες άμεσες ενέργειες θα προβείτε ως Κυβέρνηση, ώστε με κρατική χρηματοδότηση και ευθύνη να δώσετε επιτέλους μια μόνιμη και οριστική λύση στο πρόβλημα αυτό και να δημιουργηθεί ένα σύγχρονο σύστημα υδροδότησης γι’ αυτά τα χωριά, γι’ αυτούς τους ανθρώπους, με υγιεινό νερό, πόσιμο, φθηνό και σε ποσότητα βέβαια επαρκή για τις ανάγκες των ανθρώπων που ζουν εκεί.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Εσωτερικών κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, ευχαριστώ πάρα πολύ για το ερώτημά σας, αλλά θεωρώ ότι τραγικοποιείτε μια κατάσταση, που δεν είναι έτσι όπως την περιγράφετε, και κατά δεύτερον απαξιώνετε τις προσπάθειες και το σημαντικό έργο, τόσο της περιφέρειας όσο και του δήμου, του δημάρχου, της δημοτικής αρχής του Δήμου Μύκης.

Ναι, η περιοχή αυτή έχει τις δικές της ιδιαιτερότητες, όπως και κάθε περιοχή. Όμως δεν πρέπει να απαξιώνουμε, να υποβαθμίζουμε και να υποτιμούμε τις προσπάθειες που έχουν γίνει μέχρι σήμερα.

Εγώ, αν θέλετε, για να σας τα απλοποιήσω λίγο τα ζητήματα, επειδή βλέπω ότι ως Κομμουνιστικό Κόμμα Ελλάδας έχετε κάνει για το συγκεκριμένο θέμα μια ερώτηση τον Ιούλιο του 2017, μια άλλη ερώτηση τον Αύγουστο του 2023 και μια άλλη ερώτηση τον Ιούνιο του 2024, θέλω να σας απαντήσω συνολικά και να σας πω ότι η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, από την μέρα που έχει αναλάβει μέχρι σήμερα, το Υπουργείο Εσωτερικών έχει χρηματοδοτήσει τον Δήμο Μύκης με ποσό ύψους άνω των 14.700.000 ευρώ. Για υλοποίηση έργων ύδρευσης του δήμου έχουν εγκριθεί χρηματοδοτήσεις ύψους 12.700.000 ευρώ.

Και ξέρετε πάρα πολύ καλά, γιατί είστε έμπειρος στο Κοινοβούλιο, ότι οι πόροι ΚΑΠ μπορούν να αξιοποιηθούν από τον δήμο για κάλυψη οποιωνδήποτε επενδυτικών αναγκών.

Πάμε τώρα να πούμε συγκεκριμένα πράγματα για τον Δήμο Μύκης. Από τους ΚΑΠ έτους 2023 κατανεμήθηκαν στον δήμο 400.000 ευρώ για την κάλυψη δαπανών, ενώ ίδιο ποσό έχει προγραμματιστεί και για το τρέχον έτος. Η περαιτέρω διαχείριση γίνεται με σχετικές αποφάσεις του δημοτικού συμβουλίου, όπως γνωρίζετε.

Από το Πρόγραμμα «ΦΙΛΟΔΗΜΟΣ» έχουμε χρηματοδότηση ύψους 450.000 ευρώ.

Στο πλαίσιο του Προγράμματος «Αντώνης Τρίτσης», ο δήμος υλοποιεί ένα ακόμα έργο, «Αναβάθμιση υποδομών ύδρευσης Δήμου Μύκης», στον άξονα «ΠΕΡΙΒΑΛΛΟΝ», με ποσό χρηματοδότησης περίπου 7.200.000 ευρώ και πρωταρχικό στόχο τον εκσυγχρονισμό των υποδομών του δήμου, την προστασία της δημόσιας υγείας, τη βελτίωση των παρεχόμενων υπηρεσιών στους πολίτες.

Έχουμε δύο υποέργα. Ακούστε: αντικατάσταση του δικτύου ύδρευσης και κατασκευή νέων υδατοδεξαμενών οικισμών Εχίνου και Μελιβοίων του Δήμου Μύκης, συνολικού προϋπολογισμού περίπου 2.700.000 ευρώ. Το υποέργο αυτό συμβασιοποιήθηκε στις 5 Οκτωβρίου 2023 και εκτιμάται ότι θα ολοκληρωθεί εντός δύο ετών. Άρα σήμερα που μιλάμε υπάρχουν έργα σε εξέλιξη στον συγκεκριμένο δήμο που αναφέρεστε.

Αντικείμενο του έργου είναι ο σχεδιασμός εσωτερικού δικτύου ύδρευσης οικισμών Εχίνου και Μελιβοίων, αντικατάσταση πεπαλαιωμένων σωληνώσεων με σύγχρονους αγωγούς και πάρα πολλά άλλα, τα οποία γίνονται από το έργο αυτό.

Επίσης δεύτερο υποέργο: επέκταση συστήματος τηλεμετρίας, έλεγχος διαρροών ύδρευσης στα εσωτερικά δίκτυα ύδρευσης, καταμέτρηση δεδομένων κατανάλωσης στον Δήμο Μύκης, συνολικού προϋπολογισμού 4.500.000 ευρώ. Το υποέργο αυτό δημοπρατήθηκε και βρίσκεται σε διαδικασία αξιολόγησης του διαγωνισμού.

Αντικείμενο είναι η εγκατάσταση νέων υποδομών, σύστημα τηλεελέγχου-τηλεχειρισμού στα εσωτερικά δίκτυα διανομής πόσιμου ύδατος των κυριότερων οικισμών του Δήμου, μεταξύ των οποίων και του οικισμού Κενταύρου, που αναφέρεστε, καθώς και σε γεωτρήσεις, δεξαμενές, αντλιοστάσια, που δεν είχαν συμπεριληφθεί σε προηγούμενες χρηματοδοτικές δράσεις και προγράμματα, ώστε να επιτυγχάνεται η συγκέντρωση των πληροφοριών από όλες τις εγκαταστάσεις ύδρευσης σε κέντρο ελέγχου και η συνολική επεξεργασίας τους.

Επιπλέον προβλέπεται αντικατάσταση υφιστάμενων υδρομέτρων κατανάλωσης από νέα, σύγχρονης ψηφιακής τεχνολογίας, με δυνατότητα ασύρματης αποστολής δεδομένων κατανάλωσης.

Κύριε συνάδελφε, ο Δήμος Μύκης έχει πολλές ιδιαιτερότητες, κυρίως λόγω του ότι εκτείνεται σε ορεινή περιοχή της οροσειράς της Ροδόπης. Λόγω της μορφολογίας του εδάφους και του ανάγλυφου της περιοχής είναι δύσκολη η συντήρηση και προσέγγιση των πηγών ύδρευσης. Η υδροδότηση όμως των οικισμών γίνεται από πηγές νερού που η πλειονότητά τους βρίσκεται σε δύσβατες περιοχές. Σημειώνεται επίσης ότι δεν υπάρχει και δημοτική επιχείρηση ύδρευσης αποχέτευσης.

Στην προσπάθεια για την αντιμετώπιση των προβλημάτων ο δήμος έχει προβεί σε σχετικές ενέργειες μετά από μια σειρά σοβαρών, σωστών παρεμβάσεων. Συγκεκριμένα, το 2023 στον οικισμό Κενταύρου ολοκληρώθηκε η κατασκευή νέας δεξαμενής και διάταξη εξωτερικού υδραγωγείου στο πλαίσιο υλοποίησης του έργου «Βελτίωση - Αντικατάσταση δικτύων ύδρευσης οικισμών Δήμου Μύκης».

Το έργο αυτό χρηματοδοτήθηκε από το Επιχειρησιακό Πρόγραμμα «Ανατολική Μακεδονία - Θράκη» 2014 - 2020 και είχε συνολικό προϋπολογισμό 1.854.000 ευρώ χωρίς ΦΠΑ.

Μέσω του έργου αυτού ο δήμος προχώρησε και σε αντίστοιχες παρεμβάσεις σε άλλους οικισμούς, όπως Θερμών, Πάχνης, Εχίνου, Ωραίου, Προσηλίου και Άλματος και άλλων οικισμών με στόχο τη βελτίωση και αντικατάσταση των δικτύων ύδρευσης των ως άνω οικισμών.

Επιπλέον με το έργο αυτό ο δήμος ολοκλήρωσε τις απαραίτητες διαδικασίες για τη ρευματοδότηση του αντλιοστασίου του οικισμού Κενταύρου και τονίζεται ότι εντός των επόμενων ημερών αναμένεται και η ρευματοδότηση των αντλιοστασίων των οικισμών Ζουμπουλίου - Αρναούτ και Προσηλίου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κλείνω την πρωτολογία μου, λέγοντας ότι και σε επικοινωνία που είχα προσωπικά με τον Δήμαρχο Μύκης ήδη αυτή τη στιγμή προχωράει μελέτη ο Δήμος Μύκης -γιατί είναι μία πολύ σοβαρή δουλειά- και για την υπογειοποίηση του δικτύου ύδρευσης για τον συγκεκριμένο οικισμό που αναφέρετε στην ερώτησή σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Δελή, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΔΕΛΗΣ:** Κύριε Υφυπουργέ, εάν βρισκόταν εδώ ένας από τους ανθρώπους που ζουν εκεί ξέρετε τι θα σας έλεγε; Πόσες φορές να τα έχουμε ακούσει αυτά τα πράγματα; Αυτά τα έργα που εξαγγέλλονται, τα εκατομμύρια που «χορεύουν» συνεχώς; Το ερώτημα, όμως, είναι απλό και αμείλικτο, κύριε Υφυπουργέ: Και τότε γιατί δεν έχουν νερό σε αυτές τις περιοχές; Το πρόβλημα δεν είναι τωρινό, κρατάει χρόνια.

Έρχεστε εδώ, μάλιστα, και αντί να αναγνωρίσετε το πρόβλημα λέτε ότι εμείς τραγικοποιούμε το ζήτημα. Σοβαρά; Πηγαίνετε λίγο μέχρι εκεί να δείτε, γιατί εμείς έχουμε πάει. Δεν έχουν νερό στα σπίτια τους, κύριε Υπουργέ, το καταλαβαίνετε; Ξέρετε τι σημαίνει αυτό να μην έχουν νερό στα σπίτια τους οικογένειες που έχουν μικρά παιδιά, που έχουν γερόντους; Και έρχεστε και λέτε ότι τραγικοποιούμε το ζήτημα; Το θέμα του καταλογισμού των ευθυνών και στις τοπικές αρχές -τις οποίες υπερασπιστήκατε εδώ- δεν το σχολιάζω, γιατί τους θεωρούμε και αυτούς συνυπεύθυνους στην υλοποίηση της ίδιας αντιλαϊκής πολιτικής με εσάς.

Συνεχίζω, λοιπόν. Μιλάμε, κύριε Πρόεδρε, για τον πολυπληθέστερο ορεινό δήμο της χώρας. Πάνω από δεκαέξι χιλιάδες άνθρωποι ζουν εκεί σε εξήντα οικισμούς, σε μια έκταση εξακοσίων είκοσι έξι χιλιάδων στρεμμάτων. Ξέρετε τι κάνουν πολλοί άνθρωποι από αυτούς, πολλές οικογένειες; Καταφεύγουν σε ατομικές πηγές ύδρευσης, τις λεγόμενες υδρομαστεύσεις, με όποιον κίνδυνο μπορεί να έχουν αυτές για την υγεία τους.

Εν τω μεταξύ, για την ένταση του προβλήματος και για το χρόνιο, βεβαίως, του προβλήματος συμβάλλει και η υποστελέχωση των υπηρεσιών του Δήμου Μύκης για το οποίο είναι υπεύθυνες όλες οι κυβερνήσεις, όχι μόνο η δική σας. Για παράδειγμα, στον Δήμο Μύκης αντί να υπηρετούν εβδομήντα πέντε εργαζόμενοι υπηρετούν μόνο τριάντα πέντε, ούτε οι μισοί, δηλαδή.

Άλλα προβλήματα είναι η διάλυση πρακτικά του Ινστιτούτου Γεωλογικών Μελετών -το ΙΓΜΕ-, η ελλιπής χρηματοδότηση των δήμων που και αυτή όταν γίνεται, γίνεται με καθυστέρηση. Και βεβαίως, η υποστελέχωση υπηρεσιών αναγκαίων για την αδειοδότηση των γεωτρήσεων. Ξέρετε, η Διεύθυνση Υδάτων Καβάλας, όπου κατατίθενται οι αιτήσεις για γεωτρήσεις, λέει ότι για να ικανοποιηθούν όλα τα αιτήματα των δήμων και των φορέων της περιοχής, εξαιτίας της έλλειψης προσωπικού, θα χρειαστούν πέντε χρόνια. Πέντε χρόνια για να εγκριθεί μία άδεια γεώτρησης, κύριε Υφυπουργέ. Για αυτά τα πράγματα μιλάμε.

Θέλω να αναφερθώ λίγο στο ιστορικό. Το 2017 ο κ. Φάμελλος -Υπουργός του ΣΥΡΙΖΑ τότε- λέει ότι το πρόβλημα δεν μας αφορά. Το ζήτημα της υδροδότησης είναι, λέει, ζήτημα που αφορά τους δήμους και πετάει το μπαλάκι από την κυβέρνησή του. Συνεχίζουμε το 2022 -επί δικής σας τωρινής Κυβέρνησης, στην προηγούμενη, βεβαίως θητεία- όπου αναγγέλλεται από τον προκάτοχό σας Υφυπουργό τον κ. Πέτσα ότι γίνεται ένα έργο ύδρευσης 7 εκατομμυρίων ευρώ, το οποίο εντάχθηκε στο πρόγραμμα «Αντώνης Τρίτσης», τον Απρίλιο του 2022.

Είμαστε στο 2024, μπαίνει Ιούλιος και νερό δεν έχουν. Και βεβαίως, το 2023 το Υπουργείο Υποδομών και συγκεκριμένα με την υπογραφή του κ. Σταϊκούρα -για τις ευθύνες των τοπικών αρχών, όπως λέγαμε προηγούμενα- λέει ότι σας γνωρίζουμε, απαντώντας στην πρόσφατη ερώτησή μας, την περσινή, τον Αύγουστο λέει ότι σας γνωρίζουμε -απαντάει σε εμάς- ότι δεν υπήρξε κανένα αίτημα από τον Δήμο Μύκης για τη χρηματοδότησή του ώστε να αποκατασταθούν τα προβλήματα χρηματοδότησής του, επιβεβαιώνοντας δηλαδή αυτά που λέμε εμείς.

Και βεβαίως, παρακάτω συνεχίζουμε, σας είπα για τη Διεύθυνση Υδάτων της Καβάλας. Μιλάμε, δηλαδή, για μια συνεχιζόμενη κοροϊδία, κύριε Υφυπουργέ. Μιλάμε για ένα διαρκή εμπαιγμό. Οι λέξεις που λέω είναι πολύ μετριοπαθείς, θα μπορούσαν να χρησιμοποιηθούν και βαρύτεροι χαρακτηρισμοί. Και μάλιστα σε μια περιοχή -αυτό είναι το εξωφρενικό, κύριε Πρόεδρε- όπου τα νερά είναι άφθονα, ο υδροφόρος ορίζοντας είναι πλούσιος, οι πηγές είναι άφθονες. Σκεφτείτε σε μια τέτοια περιοχή να μην έχουν οι άνθρωποι νερό στο σπίτι τους. Σκεφτείτε τον παραλογισμό, που βεβαίως δεν είναι παραλογισμός, γιατί και η σημερινή Κυβέρνηση, όπως και οι προηγούμενες, έχουν άλλες προτεραιότητες. Την ίδια στιγμή που εκεί δεν γίνονται τα έργα για να έχουν αυτοί οι άνθρωποι νερό, την ίδια στιγμή στην ίδια περιοχή επιδοτούνται αδρά επιχειρήσεις ανανεώσιμων πηγών ενέργειας και διάφορες άλλες στην ίδια περιοχή. Η δική σας Κυβέρνηση στέλνει μία φρεγάτα στην Ερυθρά Θάλασσα, δίνοντας κάθε μέρα μισό εκατομμύριο ευρώ. Βεβαίως, να μη μιλήσουμε για τα 21 δισεκατομμύρια που δώσατε μόνο τα τελευταία τρία χρόνια για εξοπλισμούς του ΝΑΤΟ. Άλλες είναι οι προτεραιότητές σας για τους ανθρώπους εκεί, για τις ανάγκες τους αυτές της βασικές. Τους λέτε ότι θα περιμένουν, τους λέτε για τα έργα που θα χρειαστούν μελέτες. Φέξε μου και γλίστρησα και έργα ξένων για κλείσιμο.

Είναι φανερό, κύριε Πρόεδρε, ότι είναι μονόδρομος για τους ανθρώπους εκείνης της περιοχής -και καλά κάνουν- και έχουν ήδη ξεκινήσει τους αγώνες, για να διεκδικήσουν αυτά που δικαιούνται.

Αυτό που έχουμε να τους πούμε εμείς και από εδώ, από το Βήμα της Βουλής, είναι ότι θα είμαστε στο πλευρό τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κύριε Υφυπουργέ, έχετε τον λόγο για τη δευτερολογία σας για τρία λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, έχετε κάθε δικαίωμα να διατυπώνετε την άποψή σας, την επιχειρηματολογία σας, αλλά και εγώ έχω το δικαίωμα να δίνω ξεκάθαρες απαντήσεις και φυσικά, να βάλω ένα στοπ σε γεγονότα που εσείς περιγράφετε και δεν ισχύουν.

Για παράδειγμα τώρα που μιλάμε, σήμερα που μιλάμε, 28 Ιουνίου 2024, ο οικισμός Κενταύρου είπατε ότι δεν έχει νερό. Σας απαντώ: Αυτό το οποίο λέτε στην αίθουσα του ελληνικού Κοινοβουλίου είναι ψέματα, γιατί ο οικισμός Κενταύρου σήμερα έχει κανονικά νερό και μάλιστα, η δημοτική αρχή, ο δήμαρχος, οι υπηρεσίες του δήμου προχωρούν και σε εκπόνηση μελέτης, ώστε να λυθεί οριστικά το ζήτημα και το πρόβλημα που υπήρχε τα προηγούμενα χρόνια.

Όμως, είναι διαφορετικό να λέτε ότι υπάρχουν σπίτια χωρίς νερό.

**ΙΩΑΝΝΗΣ ΔΕΛΗΣ:** …(Δεν ακούστηκε)

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τα σπίτια στον οικισμό Κενταύρου έχουν κανονικά νερό. Άρα, παρακαλώ πολύ να σταματήσουμε…

**ΙΩΑΝΝΗΣ ΔΕΛΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ μη διακόπτετε. Δεν σας διέκοψε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Επειδή με ακούν, γι’ αυτό το λέω.

Μάλιστα, να σας ενημερώσω -και θα χαρώ να έρθετε μαζί μας- ότι με τον Υπουργό Εσωτερικών, τον Θοδωρή Λιβάνιο, και πρώην Αναπληρωτή Υπουργό Εσωτερικών για θέματα αυτοδιοίκησης, θα είμαστε στην Ανατολική Μακεδονία και στη Θράκη αλλά και στην ευρύτερη περιοχή και θα επισκεφτούμε δήμο, δήμο. Θα χαρώ να πάμε και παρέα να δούμε.

**ΙΩΑΝΝΗΣ ΔΕΛΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Δελή, δεν θα σας το πω άλλη φορά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Πάμε, όμως, στην απάντηση. Στην πρωτολογία μου αναφέρθηκα σε έργα που έχουν ήδη υλοποιηθεί από τον δήμο για την αντιμετώπιση προβλημάτων υδροδότησης των οικισμών του. Η Κυβέρνηση και ειδικά το Υπουργείο Εσωτερικών παρακολουθούν από κοντά και ενισχύουν κάθε προσπάθεια βελτίωσης της ποιότητας των παρεχόμενων υπηρεσιών στους δημότες όλων των δήμων της χώρας, μεταξύ των οποίων και ο ορεινός Δήμος Μύκης που συζητάμε σήμερα.

Για τον Δήμο Μύκης θέλω να σας πω και τα εξής έργα: καλλιέργεια πηγής στην περιοχή του Δημαρίου και μεταφορά του νερού για την ενίσχυση δικτύων ύδρευσης Μελιβοίων και Εχίνου, με προϋπολογισμό 1.300.000 ευρώ. Το έργο χρηματοδοτείται από το Επιχειρησιακό Πρόγραμμα «Ανατολική Μακεδονία - Θράκη 2014 - 2020» και θα μεταφερθεί στο Πρόγραμμα «Ανατολική Μακεδονία - Θράκη 2021 - 2027». Το έργο συμβασιοποιήθηκε 6 Οκτωβρίου 2023. Προγραμματίζεται να έχει ολοκληρωθεί εντός δύο ετών.

Αντικείμενο του έργου είναι ο σχεδιασμός μιας διάταξης εξωτερικού υδραγωγείου η οποία θα ενισχύει την τροφοδοσία των υφιστάμενων δεξαμενών των οικισμών Μελιδίων και Εχίνου, εκμεταλλευόμενοι μια φυσική πηγή η οποία εντοπίζεται δυόμισι χιλιόμετρα βορειοανατολικά του οικισμού Δημαρίου.

Δεύτερον, να αναφέρω το έργο για την προμήθεια και εγκατάσταση τηλεμετρίας και ελέγχου διαρροών για την παρακολούθηση των δικτύων ύδρευσης δώδεκα οικισμών του Δήμου Μύκης. Με απόφαση του περιφερειάρχη το έργο εντάχθηκε στο Πρόγραμμα «Ανατολική Μακεδονία και Θράκη 2021 - 2027», με συνολικό προϋπολογισμό ύψους 1.800.000 ευρώ. Αντικείμενο του έργου είναι η προμήθεια, η εγκατάσταση και να τεθεί σε λειτουργία το σύστημα ηλεκτρονικής παρακολούθησης και ανίχνευσης των υφιστάμενων διαρροών των δικτύων ύδρευσης δώδεκα οικισμών του Δήμου Μύκης, μεταξύ των οποίων και του οικισμού Κενταύρου.

Τρίτον, να αναφέρω και το έργο για τις εργασίες συντήρησης και ηλεκτροδότησης αντλιοστασίου πηγής στην περιοχή Ταρισέ του οικισμού Κενταύρου, συνολικού προϋπολογισμού 100.000 ευρώ, συμπεριλαμβανομένου και του ΦΠΑ. Η κατασκευή τού έργου ολοκληρώθηκε και αναμένεται η σύνδεση των εγκαταστάσεων του αντλιοστασίου με το δίκτυο χαμηλής τάσης του ΔΕΔΔΗΕ.

Το Υπουργείο Εσωτερικών, κύριε συνάδελφε, αξιοποιώντας διάφορα χρηματοδοτικά εργαλεία, στηρίζει έμπρακτα την τοπική αυτοδιοίκηση για να μπορέσει να δρομολογήσει αναπτυξιακά κοινωνικά και άλλου είδους έργα, ώστε να επωφεληθεί και να βελτιώσει την ποιότητα ζωής κάθε κατοίκου, κάθε δημότη, κάθε πολίτη σε κάθε γωνιά της χώρας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την όγδοη με αριθμό 1169/25-6-2024 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Αγροτικής Ανάπτυξης και Τροφίμων με θέμα: «Αποκαρδιωτική εικόνα εγκαταλείψεως του Κάμπου της Κωπαΐδος. Σε εξέλιξη σχέδιο μετατροπής του κάμπου από περιοχή παραγωγής αγροτικών προϊόντων σε περιοχή εναποθέσεως φωτοβολταϊκών».

Θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

Κύριε συνάδελφε, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, σε πρόσφατη επίσκεψη κλιμακίου του κόμματός μας, του κόμματος των Σπαρτιατών, στην περιοχή της Βοιωτίας, γίναμε κοινωνοί των προβλημάτων των αγροτών της περιοχής. Πραγματικά η κατάσταση είναι αποκαρδιωτική. Πιο συγκεκριμένα, να πω ότι επιθεωρήσαμε την κατάσταση στον Κάμπο της Κωπαΐδος. Είδαμε τις σούδες, δηλαδή το δίκτυο μέσω του οποίου γίνεται η άρδευση των χωραφιών. Βρίσκεται σε μια απελπιστική κατάσταση. Μάλιστα, σε πάρα πολλά σημεία είναι γεμάτο μπάζα. Και βεβαίως γίναμε δέκτες καταγγελιών ότι υπάρχει ένα σχέδιο -δεν ξέρω βεβαίως αν αυτό είναι με την ανοχή της Κυβερνήσεως ή όχι- εγκαταστάσεως φωτοβολταϊκών στην εύφορη περιοχή της Κωπαΐδος.

Πιο συγκεκριμένα, αυτό το σχέδιο άρχισε να υλοποιείται μετά τις πλημμύρες του 2020, όπου πάρα πολλά χωράφια χαρακτηρίστηκαν ως «μη επιλέξιμα» με αποτέλεσμα οι εταιρίες σιγά σιγά να νοικιάζουν τα εν λόγω χωράφια, προσφέροντας μεγαλύτερο αντίτιμο από αυτό που δύνανται να προσφέρουν οι αγρότες μας. Όπως είδαμε και εμείς κατά την παραμονή μας εκεί πέρα, σε παρά πολλές περιοχές έχουν εγκατασταθεί φωτοβολταϊκά.

Επομένως, δύο είναι τα ερωτήματα μου. Σε ποιες ενέργειες θα προβείτε για την ενίσχυση των αγροτών της Κωπαΐδος, και για τη βελτίωση των όρων εργασίας τους; Επίσης, πείτε μας αν θα τεθεί φραγμός στα σχέδια των εταιριών για την μετατροπή το εύφορου Κάμπου της Κωπαΐδος σε χώρο εναποθέσεως φωτοβολταϊκών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, για τα περί εγκαταλείψεως του Κάμπου της Κωπαΐδος, θα ήθελα να σας διαβεβαιώσω, αναφορικά με την ερώτησή σας, ότι το Υπουργείο Αγροτικής Ανάπτυξης και Τροφίμων βρίσκεται σταθερά στο πλευρό των αγροτών, διαφυλάσσοντας τα συμφέροντά τους.

Να σας ενημερώσω όμως για τα εξής. Με το άρθρο 13 του ν.4250/2012, όπως τροποποιήθηκε με το άρθρο 61 του ν.4305/2014, καταργήθηκε στις 30 Νοεμβρίου του 2014 ο Οργανισμός Κωπαΐδας και τέθηκε υπό καθεστώς εκκαθάρισης. Ορίσθηκε, δε, ρητά ότι η αποκλειστική χρήση και διαχείριση της κινητής και ακίνητης περιουσίας που μέχρι τότε ανήκε στον οργανισμό, ανήκει πλέον στην Περιφέρεια Στερεάς Ελλάδος. Δηλαδή με λίγα λόγια η Περιφέρεια Στερεάς Ελλάδος έχει την ευθύνη για την εν λόγω έκταση.

Τώρα ως προς την αναφορά σας στο ότι η εγκατάλειψη, όπως λέτε του Κάμπου της Κωπαΐδος επιτρέπει σε ορισμένες εταιρίες που εκμεταλλεύονται τα φωτοβολταϊκά να υφαρπάζουν τα χωράφια των αγροτών, σας επισημαίνω ότι υπάρχουν συγκεκριμένες προϋποθέσεις για την εγκατάσταση των φωτοβολταϊκών σταθμών. Και ειδικότερα, σύμφωνα με το ισχύον νομικό πλαίσιο, με τον ν.2637/1998, όπως τροποποιήθηκε και ισχύει, επιτρέπεται η παραγωγή ηλεκτρικής ενέργειας από φωτοβολταϊκούς σταθμούς εγκατεστημένης ισχύος μικρότερης ή ίσης του 1MW σε αγροτεμάχια που χαρακτηρίζονται αρμοδίως ως αγροτική γη υψηλής παραγωγικότητας. Και αυτό, συμπεριλαμβανομένων των περιοχών της Αττικής, καθώς και όλων των περιοχών της επικράτειας, που έχουν ήδη καθοριστεί ως αγροτική γη υψηλής παραγωγικότητας, σύμφωνα με τα χωροταξικά σχέδια.

Αυτό, βεβαίως, ισχύει εφόσον οι εκτάσεις εγκατάστασης των φωτοβολταϊκών σταθμών δεν υπερβαίνουν το «0,8» του συνόλου των καλλιεργούμενων εκτάσεων σε κάθε περιφερειακή ενότητα. Μάλιστα στην ΚΥΑ εφαρμογής του νομικού πλαισίου, δηλαδή στην ΚΥΑ του ΥΠΕΝ 4389 που δημοσιεύθηκε στο ΦΕΚ 5342 τεύχος β΄ στις 17-10-2022 και συγκεκριμένα στο άρθρο 3 παράγραφος. 2, αναφέρεται ρητώς ότι η αρμοδιότητα ελέγχου μη υπέρβασης του μεγίστου ορίου ισχύος μεγαβάτ σε εκτάσεις αγροτικής γης υψηλής παραγωγικότητας ανήκει στον αρμόδιο διαχειριστή δηλαδή ΔΕΔΔΗΕ ή ΑΔΜΗΕ, και μάλιστα στο στάδιο χορήγησης οριστικής προσφοράς σύνδεσης και εφόσον έχουν ολοκληρωθεί οι περιβαλλοντικές αδειοδοτήσεις.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τη δευτερολογία σας για τρία λεπτά.

**ΑΛΕΞΑΝΔΡΟΣ ΖΕΡΒΕΑΣ:** Κύριε Υπουργέ, είδα –να το θέσω λαϊκά- ότι πετάτε το μπαλάκι στην Περιφέρεια Στερεάς Ελλάδος, σχετικά με τη διαχείριση της Κωπαΐδος.

Κατά τη γνώμη μου, θα πρέπει να αναληφθεί η ανάλογη νομοθετική πρωτοβουλία, ώστε η Κωπαΐδα να υπόκειται στον έλεγχο του Υπουργείου Αγροτικής Ανάπτυξης και να μην υπόκειται στην Περιφέρεια Στερεάς Ελλάδας. Και γιατί το λέω αυτό; Το λέω διότι οι αγρότες, οι Έλληνες αγρότες, είναι η ψυχή του ελληνικού έθνους. Είναι οι άνθρωποι του μόχθου. Είναι οι άνθρωποι της παραγωγής. Είναι οι άνθρωποι οι οποίοι μας δίνουν ό,τι σημαντικότερο και ό,τι ουσιαστικότερο, την τροφή.

Κύριε Υπουργέ, με ενεργά τα πολεμικά μέτωπα στην Ουκρανία και στη Μέση Ανατολή και όπως ισχυρίζονται πάρα πολλοί ειδικοί είναι θέμα χρόνου η επέκταση αυτών των πολεμικών συρράξεων σε παγκόσμιο επίπεδο, κάθε έθνος θα πρέπει να αντιμετωπίσει το επισιτιστικό πρόβλημα, γιατί πλέον κάθε έθνος είναι πολύ πιθανό να κληθεί να καλύψει τις ανάγκες σίτισης με ιδίους πόρους.

Ως εκ τούτου η απόκτηση αυτάρκειας αποτελεί επιτακτική ανάγκη. Δεν είναι δυνατόν, λοιπόν, να δίνουμε έστω και ένα μικρό ποσοστό -το οποίο βεβαίως τώρα είναι μικρό ποσοστό στο μέλλον δεν γνωρίζουμε αν θα είναι μεγαλύτερο, και πολύ φοβάμαι ότι θα είναι μεγαλύτερο όταν θα έρθει κάποια νομοθετική πρωτοβουλία- δηλαδή αντί, λοιπόν, να «φυτεύουν» -εντός εισαγωγικών- φωτοβολταϊκά θα πρέπει να φυτέψουμε γεωργικά προϊόντα για να έχουμε αυτάρκεια και να μην εξαρτόμαστε από εξωτερικούς παράγοντες.

Ας μετατρέψουμε, λοιπόν, την Κωπαΐδα σε χώρο παραγωγής αγροτικών προϊόντων. Ας βοηθήσουμε τους αγρότες μας. Και να μη μετατρέψουμε αυτόν τον χώρο σε χώρο εναποθέσεως φωτοβολταϊκών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Κύριε Υφυπουργέ, έχετε τον λόγο για την δευτερολογία σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, ξέρετε πάρα πολύ καλά ότι προέρχομαι από μια περιοχή η οποία είναι κατ’ εξοχήν αγροτική. Το θέμα των χωραφιών, των αγρών υψηλής παραγωγικότητας που δίδονται για χρήση φωτοβολταϊκών είναι ένα θέμα. Και υπάρχει μεγάλο θέμα και σε εμάς όπως και σε όλες τις αγροτικές περιοχές.

Όμως, δεν μπορείτε να λέτε ότι πετάω το μπαλάκι για ένα θέμα το οποίο δεν είναι της αρμοδιότητος του Υπουργείου Αγροτικής Ανάπτυξης. Άλλος έχει τη διαχείριση της Κωπαΐδος μετά την κατάργηση του οργανισμού και αυτό, βεβαίως, ξέρετε πολύ καλά -το γνωρίζετε, είμαι βέβαιος- ότι είναι η Περιφέρεια Στερεάς Ελλάδος.

Τώρα, σε όσα ανέφερα στην πρωτολογία για το θέμα του αποχαρακτηρισμού των χωραφιών στον βοιωτικό κάμπο ως μη υψηλής παραγωγικότητος και το ζήτημα που γεννάται σχετικά, σημειώνω ότι ως Υπουργείο Αγροτικής Ανάπτυξης και Τροφίμων προσανατολιζόμαστε στα εξής: δύο μέτρα, πρώτον στην εφαρμογή της νομοθετικής επιταγής, όπως αυτή προβλέπεται από το άρθρο 24 παράγραφος 37 του ν.2495/2001 για την έκδοση κοινών υπουργικών αποφάσεων των Υπουργών Περιβάλλοντος και Αγροτικής Ανάπτυξης, που εκδίδεται ύστερα από εισήγηση των Διευθύνσεων Αγροτικής Ανάπτυξης των νομαρχιακών αυτοδιοικήσεων και δημοσιεύεται στην Εφημερίδα της Κυβερνήσεως και που καθορίζουν τα γεωγραφικά όρια της αγροτικής γης υψηλής παραγωγικότητας και δεύτερον, στην αξιοποίηση του πορίσματος που προήλθε από την ομάδα εργασίας η οποία έχει συσταθεί με την υπ’ αριθμόν 210/9-1-2023 απόφασης του Υπουργού Αγροτικής Ανάπτυξης και Τροφίμων και ως αντικείμενο έχει τον εντοπισμό, την αξιολόγηση και την οριοθέτηση εκτάσεων οριακής ή μηδενικής παραγωγικότητας για εγκατάσταση φωτοβολταϊκών σταθμών.

Η εφαρμογή της έκθεσης της συγκεκριμένης ομάδας εργασίας πιστεύουμε ότι θα οδηγήσει στην άρση του ανταγωνισμού της παραγωγής ηλεκτρικής ενέργειας από ανανεώσιμες πηγές ενέργειας και μάλιστα από φωτοβολταϊκούς σταθμούς με την αγροτική παραγωγή της χώρας μας τη φυτική και τη ζωική. Αυτό είναι ένα θέμα το οποίο σας είπα ότι είναι ανοιχτό. Υπάρχουν ήδη προβλήματα σε αυτόν τον τομέα και θα δούμε πώς θα πάμε παρακάτω.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα ολοκληρώσουμε με τη δωδέκατη με αριθμό 1175/25-6-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Δέκα μήνες μετά τον «Ντάνιελ» και «Ηλίας» ποιο το κυβερνητικό σχέδιο για τον πρωτογενή τομέα στη Θεσσαλία;»

Ορίστε, κύριε συνάδελφε, έχετε τον λόγο για δύο λεπτά για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Η ημέρα που κατατέθηκε η συγκεκριμένη ερώτηση ήταν η Ημέρα Καταπολέμησης της Ερημοποίησης, η 17η Ιουνίου. Η Θεσσαλία μας, δυστυχώς, έχει ερημοποιηθεί ειδικά μετά τις καταστροφικές πλημμύρες «Ντάνιελ» και «Ηλίας» και το μέλλον είναι ζοφερό.

Και εδώ ανακύπτουν δύο θέματα: Το ένα έχει να κάνει με τις αποζημιώσεις σε φυτική παραγωγή, ζωική παραγωγή, στις οποίες υπάρχουν θέματα. Το δεύτερο έχει να κάνει με το σχέδιο το οποίο καλείται η Κυβέρνηση να εκπονήσει. Είναι ένα σχέδιο με αρχή, μέση και τέλος, ένα σχέδιο με συγκεκριμένους στόχους, με συγκεκριμένες προτεραιότητες, λαμβάνοντας υπ’ όψιν την κλιματική αλλαγή που έχει αλλάξει τα δεδομένα, που αφορά τον πρωτογενή τομέα.

Ενδεικτικά στην ερώτηση έχω αναφέρει τουλάχιστον τις βασικές κατευθύνσεις, τις οποίες ως Κυβέρνηση οφείλετε να τις έχετε ανακοινώσει ή να τις ανακοινώσετε. Πρώτον, το έδαφος, τι θα γίνει με το έδαφος, εάν έχει προχωρήσει η επικαιροποίηση του εδαφολογικού χάρτη, εάν έχει γίνει που δεν έχει γίνει, άκουσα πριν, η οριοθέτηση της γης υψηλής παραγωγικότητας. Δεύτερον, το νερό. Πρόσφατα ψηφίστηκε -πριν τρεις μήνες περίπου- ένας φορέας για τον οποίο εμείς αντιδράσαμε, θεωρούμε ότι ήταν αντισυνταγματικές αρκετές διατάξεις, αλλά για αυτόν τον Φορέα Διαχείρισης Υδάτων Θεσσαλίας μέχρι σήμερα τουλάχιστον εμείς δεν γνωρίζουμε αν έχει εξασφαλιστεί η χρηματοδότησή του. Δεν υπάρχει ένας σχεδιασμός και μακροπρόθεσμος αλλά και βραχυπρόθεσμος όσον αφορά το ποια έργα πρέπει να γίνουν. Και τρίτον, είναι οι καλλιέργειες. Τι θα γίνει με τις καλλιέργειες, με το εισόδημα του Θεσσαλού αγρότη; Μήπως πρέπει να αλλάξει το μοντέλο; Μήπως πρέπει να πάμε σε αναδιάρθρωση καλλιεργειών, σε δημιουργία αγρο-οικολογικών ζωνών, οι οποίες είναι συνυφασμένες με την επικαιροποίηση του εδαφολογικού χάρτη, με δημιουργία δημοπρατηρίων;

Μέχρι σήμερα που μιλάμε σχέδιο δεν είδαμε. Είδαμε μόνο το σχέδιο των Ολλανδών με το οποίο εν μέρει συμφωνείτε, εν μέρει διαφωνείτε. Παράδειγμα, για το βαμβάκι είπε πρόσφατα ο κ. Σταμενίτης «διαφωνούμε με το βαμβάκι». Ωραία! Και τι προτείνει η Κυβέρνηση; Αναδιάρθρωση καλλιεργειών; Πώς θέλει να τρέξει τον πρωτογενή τομέα στη Θεσσαλία; Όλα αυτά προϋποθέτουν ένα σοβαρό σχέδιο. Μέχρι τώρα δεν υπήρχε. Τώρα δεν ξέρω. Μέχρι τώρα δεν υπήρχε –ξεκάθαρα!- ένα σαφές σχέδιο για την ανασυγκρότηση του πρωτογενούς τομέα, γιατί όλοι μας, όλοι γνωρίζουν πλέον ότι η Θεσσαλία πρέπει να προσαρμοστεί στα νέα δεδομένα. Και τα νέα δεδομένα, δυστυχώς, είναι διαφορετικά και οι συνέπειες αυτών των νέων δεδομένων ήταν πολύ καταστρεπτικές. Και αυτό περιμένει σήμερα ο αγρότης και ο κτηνοτρόφος, τις κατευθυντήριες γραμμές, ένα συγκεκριμένο μοντέλο, «έδαφος-νερό-καλλιέργειες-εισόδημα των αγροτών».

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υφυπουργέ, έχετε τον λόγο για τη δευτερολογία σας για τρία λεπτά.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, γνωρίζουμε και οι δύο -και μάλιστα από πρώτο χέρι- τις πληγές που μετράει η Θεσσαλία και η Λάρισα από τα πρωτοφανή καιρικά φαινόμενα τα οποία την έχουν πλήξει. Ήταν ουσιαστικά η μεγαλύτερη φυσική καταστροφή την οποία όφειλε να διαχειριστεί το ελληνικό κράτος στην ιστορία του. Αυτό, βεβαίως, απαιτεί και χρόνο και πολύ χρήμα. Εκτιμάται ότι το συνολικό κόστος της ανασυγκρότησης της Θεσσαλίας θα ξεπεράσει τα 3,5 δισεκατομμύρια ευρώ, ποσό που ευτυχώς μπορεί να διασφαλιστεί από συνδυασμό πόρων του κρατικού προϋπολογισμού και των ευρωπαϊκών κονδυλίων.

Η Κυβέρνηση της Νέας Δημοκρατίας από την πρώτη στιγμή έσκυψε πάνω στο πρόβλημα, ενώ ο Πρωθυπουργός δεσμεύτηκε προσωπικά για την ανασυγκρότηση της Θεσσαλίας και την αποκατάσταση των ζημιών. Στόχος της Κυβέρνησης είναι να στηρίξει με κάθε τρόπο τον πρωτογενή τομέα, προκειμένου οι αγρότες και οι κτηνοτρόφοι μας να καταφέρουν να ορθοποδήσουν και, βεβαίως, και να αποτραπούν παρόμοιες καταστροφές στο μέλλον, μιας και η κλιματική αλλαγή είναι εδώ και, δυστυχώς, αναμένεται να συνεχιστεί με επίκεντρο τη Θεσσαλία.

Προς αυτή την κατεύθυνση, λοιπόν, η Κυβέρνηση έχει σχεδιάσει ενιαία και στοχευμένα μέτρα όπως το είπατε και εσείς προ ολίγου: Είναι η σύσταση του «Οργανισμού Διαχείρισης Υδάτων Θεσσαλίας Α.Ε.»- ΟΔΥΘ- που βρίσκεται υπό την εποπτεία του Υπουργείου Περιβάλλοντος και αναλαμβάνει μεταξύ άλλων την παρακολούθηση και εκπόνηση της εφαρμογής των σχεδίων διαχείρισης λεκανών απορροής ποταμών και των σχεδίων διαχείρισης κινδύνων από πλημμύρες, την εκπόνηση master plans των έργων που απαιτούνται για την αντιπλημμυρική προστασία, τον σχεδιασμό και την κατασκευή και συντήρηση αντιπλημμυρικών έργων αλλά και τη συντήρηση και διοίκηση των εγγειοβελτιωτικών έργων του δικτύου άρδευσης.

Με εμπεριστατωμένες μελέτες, με διασφάλιση συγκεκριμένων κονδυλίων και με ένα ολιστικό σχέδιο, κύριε Κόκκαλη, η Κυβέρνηση αντιμετωπίζει όλα όσα περιγράφετε στην ερώτησή σας, διασφαλίζοντας πρωτίστως την ουσία και δευτερευόντως την επικοινωνία. Εμπιστευόμαστε τους ειδικούς και ακολουθούμε βήμα-βήμα ένα ολιστικό πλάνο για την αποκατάσταση των καταστροφών στη Θεσσαλία, για να διασφαλίσουμε τον πρωτογενή μας τομέα και, κυρίως, για να μην ξαναζήσουμε τέτοιες στιγμές.

Κλείνοντας, να πω ότι τα νούμερα και τα χρονοδιαγράμματα των μέτρων τα οποία έλαβε η Κυβέρνηση είναι γνωστά. Όμως αφού το ζητάτε, θα αναφερθώ ενδεικτικά σε κάποια από αυτά στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κέλλα.

Κύριε συνάδελφε, έχετε τον λόγο για τη δευτερολογία σας για τρία λεπτά. Πάντως, έχετε δίκιο, το νερό και τα τρόφιμα είναι ο χρυσός του μέλλοντος, αν μου επιτρέπετε.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, γη και ύδωρ! Όποιος έχει τη γη και το νερό ελέγχει προφανώς και τα προϊόντα. Ίσως για αυτό κάποιοι θέλουν να πρωτοστατήσουν στην ανασυγκρότηση της Θεσσαλίας και δεν αναφέρομαι στους κυβερνητικούς.

Ακούσαμε, όμως, ότι είμαστε επικοινωνία. Να το πάμε από την αρχή πάλι. Να γίνω όσο γίνεται πιο συγκεκριμένος: Έδαφος. Ο κ. Βορίδης επί «Ιανού» είχε εξαγγείλει ότι ο «ΕΛΓΟ-«ΔΗΜΗΤΡΑ»» ασχολείται με την κατάσταση των εδαφών. Όντως είχε γίνει, ξεκάθαρα πράγματα, το διασταυρώσαμε.

Αυτό τι έγινε; Προχώρησε; Διότι, εγώ σήμερα δεν κατάλαβα ένα συγκεκριμένο σχέδιο. Όσο γίνεται πιο απλά, στο έδαφος προχώρησε η επικαιροποίηση του εδαφολογικού χάρτη; Ποια είναι η κατάσταση των εδαφών σήμερα που μιλάμε; Φανταστείτε, με τον «Ιανό» ασχολήθηκε ο ΕΛΓΟ. Φανταστείτε με τον «Ντάνιελ» και τον «Ηλίας» σε τι κατάσταση είναι τα χωράφια. Γνωρίζουμε; Νομίζω ότι αυτό δεν είναι επικοινωνία αλλά είναι η ουσία. Η ουσία θα ήταν να πείτε κάτι συγκεκριμένο. Ρωτήστε και τον κ. Στρατάκο. Μπορεί να ξέρει. Ήταν τόσα χρόνια.

Δεύτερον, για το νερό θα υιοθετήσετε το master plan των Ολλανδών για τον προγραμματισμό των έργων; Διότι είπατε ότι ψηφίστηκε αυτό. Να μη λέμε τα ίδια. Το ότι ψηφίστηκε και ισχύει ο φορέας διαχείρισης υδάτων ισχύει. Το ζητούμενο είναι το εξής: Υπάρχει ένας σχεδιασμός μακροπρόθεσμος –μέχρι πότε θα ολοκληρωθούν τα έργα;- και βραχυπρόθεσμος από την Κυβέρνηση; Δεν λέμε γι’ αυτά που κάνει η Περιφέρεια Θεσσαλίας. Δηλαδή, τα φράγματα περιμετρικά πότε θα γίνουν; Τα αντιπλημμυρικά που θα είναι υπό την εποπτεία –υποτίθεται- του φορέα πότε θα γίνουν;

Προφανώς αποδεικνύεται από την απάντησή σας ότι μέχρι σήμερα που μιλάμε δεν υπάρχει το παραμικρό σχέδιο ούτε για το νερό ούτε για το έδαφος.

Πάμε στις καλλιέργειες τώρα. Επικοινωνία είναι; Το λέμε όσο γίνεται πιο συγκεκριμένα για τη στάγδην άρδευση. Έχετε στο μυαλό σας να ενταχθεί στο ΠΑΑ για όλους η εξοικονόμηση νερού, η δημιουργία αγρο-οικολογικών ζωνών, το πού καλλιεργείται ένα προϊόν πλέον, τα δημοπρατήρια;

Και τελευταίο, κύριε Υπουργέ, είναι το εξής: Υπάρχει χρηματοδοτική στήριξη; Θα επιδιωχθεί μέσω ΠΑΑ, μέσω ΚΑΠ, μέσω μιας διαπραγμάτευσης; Ο Πρωθυπουργός είχε πει μετά τον «Ντάνιελ» ότι η Ευρωπαϊκή Ένωση θα συνδράμει, γιατί καταλαβαίνετε και εσείς και εγώ πολύ καλά ότι για όλο αυτό το σχέδιο θέλει αγώνα. Και εμείς σε αυτόν τον αγώνα για τη χρηματοδοτική στήριξη του πρωτογενούς τομέα της Θεσσαλίας θα είμαστε αρωγοί. Όμως βάλτε στόχους, προτεραιότητες και ενημερώστε τον κόσμο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Κόκκαλη, ήδη στις ερωτήσεις σας απαντήσατε μόνος σε κάποια σημεία.

Κατ’ αρχάς, για τον ΟΔΥΘ τα είπαμε και θα πω και στη συνέχεια. Τώρα είπατε για τον ΕΛΓΟ και θα ξεκινήσω από αυτό. Είπατε ότι παλιότερα ο ΕΛΓΟ επί υπουργίας κ. Βορίδη έκανε αναλύσεις και εδαφολογικές έρευνες στον «Ιανό».

Και τώρα, κύριε Κόκκαλη, ο ΕΛΓΟ έκανε πάνω από χίλιες εδαφολογικές αναλύσεις και έχει κάνει και έρευνες και στο νερό και στον Παγασητικό. Έχει κάνει μετρήσεις και όλα αυτά τα αποτελέσματα έχουν παρουσιαστεί στη Λάρισα. Σας ενημερώνω εγώ για να ξέρετε.

**ΒΑΣΙΛΕΙΟΣ ΚΟΚΚΑΛΗΣ:** Άλλα λέει αυτός που έφυγε, που παραιτήθηκε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν γίνεται. Μη διακόπτετε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τώρα, για να πάω και στο δεύτερο μέρος που είπατε για το νερό, για την εξοικονόμηση, για τη στάγδην άρδευση, και λοιπά, όλα αυτά βεβαίως είναι γνωστά στη μεγάλη πλειοψηφία των αγροτών και εφαρμόζονται. Όμως, μιας και το αναφέρατε, στην προηγούμενη Προγραμματική Περίοδο είχε βγει πρόγραμμα όπου η στάγδην άρδευση ήταν επιλέξιμη. Το λέω για να αποκαταστήσουμε ορισμένα πράγματα.

Τώρα, όσον αφορά τις ενωσιακές παρεμβάσεις για την αντιμετώπιση των επιπτώσεων του «Ντάνιελ» στη Θεσσαλία, στο Πρόγραμμα Αγροτικής Ανάπτυξης 2014 - 2022 έχει προβλεφθεί το μέτρο 5:2, επενδύσεις αποκατάστασης των ζημιών που προκαλούνται στο γεωργικό κεφάλαιο από φυσικά φαινόμενα, δυσμενείς καιρικές συνθήκες και καταστροφικά γεγονότα. Η ένταση ενίσχυσης για τις εν λόγω επενδύσεις στις γεωργικές εκμεταλλεύσεις ανέρχεται έως το 100%. Το μέτρο διαθέτει πόρους της τάξης των 45 εκατομμυρίων ευρώ.

Η έναρξη υποβολής αιτήσεων στη σχετική ηλεκτρονική πλατφόρμα γίνεται από τις 7 Μαρτίου 2024 και αναμένεται να ολοκληρωθεί στις 31 Ιουλίου 2024 μετά από τρίμηνη παράταση που δόθηκε.

Παράλληλα, έχει προβλεφθεί η ενεργοποίηση δύο προγραμμάτων απονιτροποίησης συνολικού ύψους 150 εκατομμυρίων ευρώ. Το ένα από αυτά περιλαμβάνει νέα πρόσκληση για τις περιοχές της Θεσσαλίας, βόρειας Φθιώτιδας και Έβρου και ανέρχεται στο ύψος των 100 εκατομμυρίων ευρώ, έχει εκδοθεί η σχετική υπουργική απόφαση και η πρόσκληση εξεδόθη πριν από τρεις μέρες, στις 26 του μηνός.

Επιπλέον, εντάχθηκαν στα σχέδια βελτίωσης όλοι οι επιλαχόντες της Θεσσαλίας. Πρόκειται για συνολικά πεντακόσιους ενενήντα οκτώ δικαιούχους και 36.445.000 ευρώ. Αντίστοιχα, υπερδεσμεύσεις έχουν δοθεί και στα τοπικά προγράμματα «LEADER» Θεσσαλίας για την ένταξη και υλοποίηση ιδιωτικών και δημοσίων επενδύσεων σημαντικής αναπτυξιακής προβολής στην τοπική οικονομία.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υφυπουργού)

Κύριε Πρόεδρε, θα μου δώσετε λίγο χρόνο, γιατί είναι πολλά αυτά που έχουν γίνει…

**ΠΡΟΕΔΡΕΥΩΝ (Βασίλειος Βιλιάρδος):** Έχετε χρόνο, κύριε Υφυπουργέ, τελευταίος είστε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ωραία, ευχαριστώ.

Τέλος, για τη στήριξη των παραγωγών των πλημμυρισμένων παρακάρλιων περιοχών διερευνήθηκε σε συνεργασία με την Ευρωπαϊκή Επιτροπή η δυνατότητα ένταξης στο Πρόγραμμα Αγροτικής Ανάπτυξης μέσω νέου γεωργοπεριβαλλοντικού μέτρου διετούς διάρκειας. Η συγκεκριμένη πρόταση δεν έγινε αποδεκτή από την Ευρωπαϊκή Ένωση και προτάθηκε εναλλακτικά για τον ίδιο σκοπό να αξιοποιηθούν οι πόροι του αποθεματικού κρίσης ύψους 43 εκατομμυρίων ευρώ, το οποίο έχει υλοποιηθεί κιόλας.

Σημαντικά είναι τα μέτρα της κρατικής αρωγής, όπως η ενίσχυση μέσω του arogi.gov.gr για πρώτες ανάγκες, οικοσκευή και απλές επισκευαστικές εργασίες. Μέχρι 27 Ιουνίου 2024 έχουν πιστωθεί συνολικά 85,9 εκατομμύρια ευρώ σε δεκαεννέα χιλιάδες πενήντα πέντε δικαιούχους, εκ των οποίων, κύριε Κόκκαλη, τα 84,38 εκατομμύρια ευρώ σε δεκαοχτώ χιλιάδες εξακόσιους πενήντα δικαιούχους στη Θεσσαλία.

Όσον αφορά την πρώτη αρωγή έναντι στεγαστικής συνδρομής, μέχρι 27/6 έχουν πιστωθεί 16,3 εκατομμύρια ευρώ σε δύο χιλιάδες οκτακόσιους ενενήντα τέσσερις δικαιούχους. Επίσης, είναι η αρωγή προς πληγείσες επιχειρήσεις, αγροτικές εκμεταλλεύσεις και φορείς και άλλα.

Μπορείτε να δείτε αναλυτικά όλα αυτά τα ποσά της κρατικής αρωγής σε σχετικό έγγραφο του Υπουργείου Κλιματικής Κρίσης και Προστασίας, το οποίο θα το καταθέσω και στα Πρακτικά για να το έχετε.

Ως προς τις ζημιές σε φυτικά μέσα παραγωγής, σας επισημαίνω ότι θα ενεργοποιηθούν οι διατάξεις του άρθρου 12β του ν.4797/2021, ώστε οι ζημιές σε φυτικά μέσα παραγωγής να καλυφθούν από το πλαίσιο της κρατικής αρωγής με τη χορήγηση αρχικά προκαταβολής έναντι επιχορήγησης.

Και τρίτον, όσον αφορά τον ΕΛΓΑ σχετικά με τις ζημιές που προξενήθηκαν στον Θεσσαλικό Κάμπο υπεβλήθησαν περισσότερες από τριάντα χιλιάδες δηλώσεις. Οι γεωτεχνικές υπηρεσίες του ΕΛΓΑ ολοκλήρωσαν τους σχετικούς ελέγχους και έχουν καταβληθεί από τον οργανισμό σε συνεργασία με την πολιτεία περί τα 150 εκατομμύρια ευρώ στη Θεσσαλία, στο 100% της ασφαλιζόμενης αξίας, ενώ εντός της εβδομάδας που έρχεται, που ακολουθεί, θα ακολουθήσει νέα πληρωμή που θα αφορά την εκκαθάριση των ζημιών.

Ο προϋπολογισμός του ΕΛΓΑ για τις ζημιές από τα φαινόμενα «Ντάνιελ» και «Ηλίας» στις διάφορες περιοχές της χώρας θα ξεπεράσει τα 260 εκατομμύρια ευρώ, με το μεγαλύτερο μέρος αυτού, περί του 80%, να καταβάλλεται στη Θεσσαλία.

Και έρχομαι τώρα και στις συνδεδεμένες ενισχύσεις, όπου έχουμε μέχρι τώρα εννιά υπουργικές αποφάσεις για συνδεδεμένη στήριξη στον τομέα μη πρωτεϊνούχων και πρωτεϊνούχων καλλιεργειών που αφορούν μεταξύ άλλων μήλα, αραβόσιτο, όσπρια, κριθάρι, μαλακό σιτάρι, ρύζι και λοιπά.

Μιλήσατε για αναδιάρθρωση καλλιεργειών, για μείωση καλλιέργειας βαμβακιού.

Κύριε συνάδελφε…

**ΒΑΣΙΛΕΙΟΣ ΚΟΚΚΑΛΗΣ:** Μείωση;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Έτσι είπατε εσείς και το διέψευσε ο κ. Σταμενίτης.

**ΒΑΣΙΛΕΙΟΣ ΚΟΚΚΑΛΗΣ:** Εμείς το είπαμε;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τώρα το είπατε εσείς.

**ΒΑΣΙΛΕΙΟΣ ΚΟΚΚΑΛΗΣ:** Οι Ολλανδοί το πρότειναν…

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ναι, ωραία. Και το αναφέρατε εσείς τώρα. Αυτό λέω, εντάξει.

Ως προς το βαμβάκι τώρα, το Υπουργείο Αγροτικής Ανάπτυξης…

**ΒΑΣΙΛΕΙΟΣ ΚΟΚΚΑΛΗΣ:** Μα, δεν ρώτησα αυτό.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Μα, μιλάτε για αναδιαρθρώσεις!

Το Υπουργείο Αγροτικής Ανάπτυξης ενεργεί πάντα με στόχο την ενίσχυση της καλλιέργειας και των βαμβακοπαραγωγών. Το βαμβάκι αποτελεί, ως γνωστόν, μέγιστο τομέα της οικονομίας της χώρας, ενώ πρωταγωνιστεί και σε ευρωπαϊκό επίπεδο. Η χώρα μας διαθέτει το 80% της βαμβακοκαλλιέργειας, με το υπόλοιπο 20% να το έχει η Ισπανία. Σε παγκόσμιο επίπεδο προτάθηκε εναλλακτικά για τον ίδιο σκοπό να αξιοποιηθούν οι πόροι του αποθεματικού.

Επομένως, για το βαμβάκι προς το παρόν δεν υφίσταται τέτοιο θέμα. Οι προτάσεις της εταιρείας των Ολλανδών θα εξεταστούν. Έχουν ήδη συζητηθεί και θα προχωρήσουμε παρακάτω βήμα-βήμα για να ολοκληρώσουμε αυτά, διότι ο κύριος σκοπός μας είναι τουλάχιστον να μην επαναληφθεί αυτό που συνέβη στη Θεσσαλία μας -το έχετε ζήσει και εσείς από πρώτο χέρι- διότι σας είπα και πριν ότι η κλιματική κρίση είναι εδώ και, κυρίως, έχει επίκεντρο τη Θεσσαλία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13.42΄ λύεται η συνεδρίαση για τη Δευτέρα 1η Ιουλίου 2024 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**